
ACTUL I 


Paris, acasă la Vatelin. Un salon elegant. O uşă în 
fundal. Două uşi la dreapta, două uşi la stânga. Mobilier la 


alegerea regizorului. 

La ridicarea cortinei, scena rămâne o clipă goală. 
Peste puţin încep să se audă voci în fundal, apoi dă buzna, 
ca înnebunită, Lucienne, în ţinută de oraş, cu pălăria puțin 
într-o parte. 


SCENA 1 
LUCIENNE, PONTAGNAC 


LUCIENNE (intră ca din puşcă şi dă să închidă uşa 
după ea, însă nu o face destul de repede pentru a nu lăsa 
şi un baston, aparținând unui individ care deocamdată nu 
se vede, să se strecoare între uşă şi cadrul acesteia): 
Vaaai! Doamne Dumnezeule! Ia plecaţi, domnule!... Ia 
căraţi-vă, că!... 

PONTAGNAC (încercând să deschidă uşa pe care, de 
fiecare dată, Lucienne o împinge la loc): Doamnă!... 
Doamnă!... Vă rog!... 

LUCIENNE: Nici moartă, domnule!... Ce mai e şi cu 
comportamentul ăsta? (Țipă, împingând în continuare în 
uşă) Jean! Jean! Augustine!... Vai de mine! Dumnezeule 
mare, nimeni nu e pe-aici?!... 

PONTAGNAC: Doamnă! Vă rog, doamnă! 

LUCIENNE: Nu! Nu, nu şi nu! 

PONTAGNAC (care, până la urmă, reuşeşte să intre): 
Doamnă, vă implor să mă ascultati! 

LUCIENNE: Asta-i chiar o mârşăvie!... Domnule, vă 
interzic să!... leşiţi imediat!... 

PONTAGNAC: Doamnă, nu vă temeti, nu vă fac niciun 
rău! N-oi fi având eu chiar cele mai nevinovate intenţii din 
lume, dar vă jur că duşmănoase nu sunt... Din contră. 
(Inaintează spre Lucienne care dă înapoi) 

LUCIENNE: Ia ascultă, domnule, ai înnebunit? 

PONTAGNAT (finându-se după ea): Da, aici aveţi 
dreptate, sunt nebun după dumneavoastră! Ştiu că par de- 
a dreptul obraznic, că nu mă port cum trebuie, dar nu îmi 
pasă, asta este!... Nu mai ştiu decât un singur lucru: vă 
iubesc şi orice metodă e bună dacă ne va aduce 


împreună... 

LUCIENNE (oprindu-se): Domnule, nu mai am niciun 
chef să te ascult!... Gata!... leşi!... 

PONTAGNAC: Asta nu! Să mi se întâmple orice, 
absolut orice, dar asta nu! Dacă-cţi zic că te iubesc?! 
(Reincepe urmărirea) Doar ce te-am zărit şi-am simţit cum 
mă fulgeră iubirea! De opt zile sunt lipit de urma tălpilor 
tale! Doar ai observat. 

LUCIENNE  (Oprindu-se în fața mesei): N-am 
observat nimic... 

PONTAGNAC: Ba da, ba da! Te-i prins imediat! O 
femeie observă imediat când e urmărită. 

LUCIENNE: Ce tâmpenie! Plin mai eşti de tine. 

PONTAGNAC: Nu e nicio tâmpenie, doar rezultatul 
observaţiilor. 

LUCIENNE: Uite cum stăm: nici măcar nu te cunosc. 

PONTAGNAC: Nici eu pe tine şi asta mă face să-mi 
pară atât de rău încât ţin neapărat ca starea asta de 
lucruri să înceteze pe loc. Ah! Doamnă... 

LUCIENNE: Domnule!... 

PONTAGNAC: Ah! Marguerite! 

LUCIENNE (fără a da cine ştie ce importanţă): Mai 
mult Lucienne decât... 

PONTAGNAC: Mulţumesc! Ah, Lucienne! 

LUCIENNE: Vaaai! Nu-ţi permit!... Cine ţi-a permis?! 


PONTAGNAC: Păi nu tu mi-ai zis cum să-ţi zic? 

LUCIENNE: Ascultă, cu cine crezi că ai de-a face? 
Sunt femeie cinstită! 

PONTAGNAC: Ah! Cu atât mai bine! Ador femeile 
cinstite!... 

LUCIENNE: Ai grijă! Aş vrea să evit scandalul, dar 
dacă nu te cari, îl strig pe bărbatu-meu. 

PONTAGNAC: Alta-acu'! Ai şi bărbat?! 

LUCIENNE: Unul perfect, măi domnule. 

PONTAGNAC: Atunci, perfect: hai să lăsam imbecilul 
în treaba lui! 

LUCIENNE: Băi, tu-l faci imbecil pe bărbatu-meu?! 


PONTAGNAC: Bărbaţii femeilor care ne plac sunt 
întotdeauna nişte imbecili. 

LUCIENNE (redevenind stăpână pe ea): Zău? Ei, ia 
stai să vezi ce-o să-ţi facă imbecilul ăsta! Chiar nu vrei să 
ieşi?... 

PONTAGNAC: Acum mai mult decât oricând: nu! 

LUCIENNE (strigând spre dreapta): Foarte bine!... 
Crepuţ! 

PONTAGNAC: Ce nume de rahat... 

LUCIENNE: Crepuţ, n-auzi?! 


SCENA 2 
LUCIENNE, PONTAGNAC, VATELIN 


VATELIN: M-ai chemat, iubito? 
PONTAGNAC (aparte): Vatelin?! Hai, să-mi trag una! 


VATELIN (recunoscându-l pe Pontagnac): la te uită! 
Dragul meu prieten Pontagnac! 

LUCIENNE: Poftim?! 

PONTAGNAC: Dragul de Vatelin! 

VATELIN: Ce mai faci? 

PONTAGNAG: Excelent! 

LUCIENNE (aparte): Îl cunoaşte. (Trece în stânga, îşi 
scoate pălăria şi o lasă pe canapea) 

PONTAGNAC: Asta da surpriză! 

VATELIN: Cum adică: „Asta da surpriză”? Păi, dacă 
eşti la mine acasă, nu trebuia să te aştepţi să dai de mine? 

PONTAGNAC: AĂăă... Nu... Adică, vreau să zic, ia te 
uită ce surpriză ţi-am făcut! Păi, nu? 

VATELIN: Aşa da! Sigur că da! _ 

LUCIENNE: Hai că e tare! (Lui Vatelin) Il cunoşti pe 
domnul acesta? 

VATELIN: Dacă-l cunosc? _ 

PONTAGNAC (speriat): Da... da... adică... (Işi pierde 
capul, scoate o hârtie de 100 de euro şi o strecoară în 
mâna Luciennei) Ține! Ţine! Niciun cuvânt! Niciun cuvânt! 


LUCIENNE (interzisă): Nu se poate! Mi-a dat o sută 
de euro! 

VATELIN (care nu a văzut jocul): Da ce tot aveţi? 

PONTAGNAC: Eu? Nimic. Ce-ai vrea să am? Ei, 
Vatelin, vino-ţi domnule-n fire! 

LUCIENNE (în şoaptă): la banii înapoi! Ce vrei să fac 
cu suta asta amărâtă? 

PONTAGNAC: lartă-mă! (aparte) Chiar că nu mai ştiu 
ce fac! Clar mi-am pierdut minţile! 

VATELIN: Dragă, dragă prietene! Nici nu ştii cât de 
mult mă emoţionează vizita asta a ta! Nici că mai speram 
să te pot primi vreodată în casa mea, deşi mi-ai promis de 
atâtea ori că... 

LUCIENNE: Cum ar veni, nici nu îţi dai seama cât de 
multe mulţumiri ar trebui să îi aduci acestui domn... 

VATELIN (pe când Pontagnac aproape că face 
temenele în fața lor  ascunzându-şi cu  stângăcie 
tulburarea) Nu-i aşa? Nici nu pot să spun cât de frumos 
este din partea ta că ai venit şi încă şi în felul ăsta! 

LUCIENNE: Exact, exact! Şi încă în felul ăsta! 

PONTIAGNAC: Este pe deplin adevărat, dragă 
prietene şi scumpă doamnă! (aparte) Treaba e clară: i se 
cam rupe ei de mine! 

VATELIN: Îmi închipui că nu o cunoşti pe soţia mea... 
(făcând prezentările) Dragă Lucienne, el este unul dintre 
cei mai buni prieteni ai mei, domnul Pontagnac... Soţia 
mea. 

PONTAGNAC: Doamnă... 
VATELIN: La drept vorbind, nu ştiu dacă este prea 
prudent să ţi-l prezint pe Pontagnac. 

PONTAGNAC: Adică, de ce? 

VATELIN: Eeei, este un bărbat de prima mână! Rar a 
mai văzut Cel Veşnic un asemenea păcătos! Nici nu poţi să- 
ţi închipui... Cum vede o femeie, cum simte nevoia de a-i 
face curte! Una n-ar vrea să-i scape, dac-ar fi după el! 

LUCIENNE (sarcastică): Nici măcar una?! Nu e cine 
ştie ce compliment, dacă e să ne gândim la fiecare femeie 
în parte. 


PONTAGNAC: Doamnă, prietenul meu exagerează! 
(aparte) Ce naiba, s-a prostit de i le spune chiar aşa, pe 
faţă? 

LUCIENNE (trecând în fața şemineului): Câtă 
dezamăgire pentru biata femeie care s-a crezut deosebită 
şi care se trezeşte că nu e decât alta ajunsă la rând. 

PONTAGNAC: Doamnă, vă repet că nu este decât o 
calomnie. 

LUCIENNE (așezându-se pe fotoliul de lângă 
şemineu): Vă mărturisesc că dacă aş fi fost pusă în situaţia 
de a fi şi eu una dintre „toate alea”, deloc nu m-aş fi simţit 
mândră... Dar, vă rog, vă rog, luaţi loc!... 

PONTAGNAC (aparte, aşezându-se pe canapea): Nu- 
mi vine să cred! Face mişto de mine! 

VATELIN (așezându-se lângă ei): Cred că te cam ia pe 
sus! 

PONTAGNAC: Şi eu! 

LUCIENNE: Jalnică părere trebuie că mai au unii 
dintre bărbaţi, domnilor, despre noi, femeile, după felul în 
care unii dintre ei se poartă cu noi! Hai să nu zic de cei 
care ne fac curte, fiindcă cine curtează se cheamă că 
trebuie să fie curtenitor, deci să dea dovadă de un anume 
respect! Dar ce poţi spune despre unii care speră să pună 
mâna pe noi atacându-ne ca pe o cetate, ţinându-se, de 
pildă, scai de noi pe străzi! 

PONTAGNAC (aparte): Aha! Parc-o-ntoarce cumva! 

VATELIN: Asta-i acum! Cine pot fi cei care ar urmări 
o femeie pe străzi? Doar nişte stricaţi, nişte gigolo, nişte 
imbecili!... 

LUCIENNE (politicoasă, lui  Pontagnac): Alegeţi 
dumneavoastră!... 

PONTAGNAC (încurcat): Doamnă, nu ştiu de ce-mi 
spuneţi tocmai mie... 

VATELIN: Ei, nu, soţia mea vorbea aşa, în general. 

LUCIENNE: Fireşte. 

PONTAGNAC: Aşa, da! (aparte) De mirare cum de 
există pe pământul ăsta oameni care întreţin conversații 
tare nefericite... 


LUCIENNE: Vreau să spun, nu ştiu ce părere aveţi 
despre această problemă, dar, din punctul meu de vedere, 
dacă aş fi bărbat, metoda asta de cucerire nu ar fi deloc pe 
gustul meu. Fiindcă, din două una: ori femeia mi-ar 
întoarce spatele, deci nicio scofală, degeaba treaba; ori m- 
ar invita pe loc acasă la ea, ceea ce m-ar face să-mi treacă 
de tot cheful. 

PONTAGNAC (încurcat): Păi, da, că... (aparte) o mai 
ţine mult aşa-ncurcat? 

LUCIENNE: Păi, da, dar nu mi se pare că aceasta ar 
fi părerea tuturor bărbaţilor, dac-ar fi să mă iau după cel 
care se tot încăpăţânează să mă urmărească... 

PONTAGNAC (aparte): Pe bune, prea întinde coarda! 

VATELIN (ridicându-se şi ducându-se lângă ea): Te 
urmăreşte vreun bărbat? 

LUCIENNE: Mereu. 

PONTAGNAC (ridicându-se şi apropiindu-se şi el): 
Doamne Dumnezeule! Haideţi să mai vorbim şi despre 
altceva, că toată conversaţia asta... 

VATELIN (Îndreptându-se către Pontagnac): Ba nu! 
Ba nu! Pe mine mă interesează! Ia gândeşte-te: un bărbat 
îşi permite să îmi urmărească nevasta! 

PONTAGNAC: Ei, da, dar discret, discret... 

VATELIN: Ce ştii tu? Un bărbat care se ţine după o 
femeie este întotdeauna indiscret. Şi de ce nu mi-ai spus 
până acum? 

LUCIENNE: Alta-acu'! La ce bun? Mi s-a părut că 
fantele nu e periculos... 

PONTAGNAC (aparte): Mulţumesc! 

VATELIN: Mă rog, trebuia oricum să încerci să scapi 
de el. Trebuie că te simţi imposibil să te tot ţină cineva de 
coada ta!... 

LUCIENNE: Ei, imposibil! 

VATELIN: Ca să nu mai zic că e umilitor pentru mine. 
Ar fi fost cazul, habar n-am, să fi fost eu în locul tău... aş fi 
luat o maşină... aş fi intrat într-un magazin. 

LUCIENNE: Asta am şi făcut, am intrat într-o 
cofetărie. El, după mine. 


VATELIN: Vezi? Când se ia un domn după tine, nu 
trebuie să intri la cofetărie, ci la bijutier. De ce n-ai intrat 
la un bijutier?... _ 

LUCIENNE: Am încercat! Insă m-a aşteptat la uşă! 

PONTAGNAC (aparte): Hai că!... Să dea dracul dacă 
nu!... 

VATELIN: Deci, din ăla e!... lenace şi practic! (lui 
Pontagnac) Zău că e inadmisibil, dragul meu! Ce oameni 
prost crescuţi trăiesc la Paris! 

PONTAGNAC: Păi, da, sigur că da! Deşi, mă rog, 
prost crescuţi poate că e un pic cam, del... Şi tot nu mai 
vorbim şi noi despre altceva?... 

VATELIN: Vreau să spun că un soţ nu îşi mai poate 
lăsa consoarta să iasă la plimbare fără a o expune 
obrăzniciilor cine mai ştie cărui derbedeu!... 

(Lucienne se ridică şi se aşază apoi, aproape imediat, 
pe un taburet) 

PONTAGNAC (înfuriat): Vatelin! 

VATELIN: Poftim? 

PONTAGNAC (încercând să se abțină): Mergi prea 
departe! 

VATELIN: Cum aşa? Niciodată nu e prea departe în 
chestii de-astea!... Aoleu, ce-aş mai vrea să-mi pice mie-n 
mână fiţosul ăla de două parale! 

LUCIENNE (evident de acord): Aşa? Păi chiar ar fi 
simplu, nu am dreptate, domnule Pontagnac? 

PONTAGNAC: Doamne Dumnezeule!... Păi... Şi cât 
spuneaţi că e ceasul? 

VATELIN: Adică, cum? îl cunoaşte? 

LUCIENNE: Mai bine decât oricine... Domnule 
Pontagnac, chiar nu vreţi să ne spuneţi cum se numeşte? 

PONTAGNAC (ca pe jar): Doamnă, cum vreţi ca eu 
să?... 

LUCIENNE: Ba da, ba da!... Se numeşte... Pon... ta... 
ei, ia să vedem noi acum, Ponta... cum? 

PONTAGNAC: Pontacum? Posibil. 

LUCIENNE: Pontagnac! 

VATELIN: Pontagnac!? Tu, adică? 


PONTAGNAC (râs fals): Păi, ce să mai zic, da... Adică, 
eu cam eram... Ha, ha, ha! Cam eu, deci!... 

VATELIN (izbucnind în hohote): Ha, ha, ha! Ce mai 
farsă! 

(Lucienne se ridică şi se duce lângă şemineu) 

PONTAGNAC: Normal, din moment ce ştiam despre 
cine este vorba... Aflasem că este doamna Vatelin şi atunci 
mi-am zis: ia hai s-o punem noi pe gânduri, să mă prefac că 
o urmăresc... 

LUCIENNE (aparte): Bine-a mai dat-o cu „să mă 
prefac”!(Rămâne în faţa şemineului) 

PONTAGNAC: Şi-o să vezi că o să se mire de mai 
mare dragul în ziua în care vom da nas în nas chiar acasă, 
în faţa soţului ei. 

VATELIN: Hai las-o! Nu ştiai nimic! Chestia asta o să 
te-nveţe minte să te mai ţii după femei necunoscute! Ai 
nimerit pur şi simplu peste nevasta unui prieten şi-ai dat-o- 
n bară!... Să-ţi fie-nvăţătură de minte!... 

PONTAGNAC: Bine, bine, recunosc! Măcar sper să nu 
fii supărat pe mine. 

VATELIN: Păi, să vedem... Sigur, suntem, prieteni... 
În consecinţă... Ceea ce mă enervează în asemenea situaţii 
- altfel, sunt absolut sigur de nevastă-mea - este că aş 
putea trece drept un imbecil. Un domn o urmăreşte pe 
nevastă-mea, iar eu îmi zic: s-ar putea, totuşi, să ştie 
despre cine este vorba. Acelaşi dă peste mine şi îşi spune: 
„Uite-l şi pe bărbatul femeii pe care am urmărit-o”, aşa că 
aş putea fi luat drept un papagal, numai că tu, nu-i aşa, ştii 
că ştiu şi eu ştiu că ştii că ştiu... Ştim toţi trei că ştim că 
ştim! Va să zică nu-mi pasă, nu pot fi considerat un 
imbecil! 

PONTAGNAC: Evident! 

VATELIN: Dacă cineva s-ar putea simţi ca dracu', 
atunci tu eşti acela! 

PONTAGNAC: Eu? 

VATELIN: Pe bune! Cum să te simţi bine dacă te 
împiedici şi cazi în nas? 

PONTAGNAC: Nu se pune, fiindcă tot a meritat 


bucuria de a te întâlni. 

VATELIN: Crede-mă că şi eu mă bucur! 

PONTAGNAC: Eşti tu un drăguţ! 

VATELIN: Nici vorbă! 

LUCIENNE (aparte): Nu, că-ţi rup inima ăştia doi! 
(tare) Sunt fericită că am putut reface legătura dintre voi! 
(Se aşază pe canapea) 

VATELIN: Mai ai doar un lucru de făcut: să-i ceri 
scuze nevesti-mii. 

PONIAGNAC (Lucienne:): Doamnă, cred că mă 
consideraţi un vinovat îngrozitor! (Trece lângă şemineu) 

LUCIENNE: Asta este, sunteţi toţi la fel, 
dumneavoastră, celibatarii... 

VATELIN: Celibatar? Nici vorbă, e căsătorit. 

LUCIENNE: Ei, nu! 

VATELIN: Ba, chiar aşa! 

LUCIENNE: Căsătorit?! Sunteţi căsătorit?!... 

PONTAGNAC (încurcat): Mda... Aşa, un pic!... 

LUCIENNE: E înfiorător! 

PONTAGNAC: Credeţi? 

LUCIENNE: Înspăimântător!... Cum se poate să?... 

PONTAGNAC: Eeei, ştiţi cum vine... Într-o bună zi te 
trezeşti în faţa primarului... Habar nu ai cum, aşa, prin 
forţa împrejurărilor... El îţi pune nişte întrebări... Tu 
răspunzi „da”, că tot a venit vorba, fiindcă s-a strâns multă 
lume şi, pe urmă, când toată lumea aia a plecat, îţi dai 
seama că eşti însurat. Asta-i viaţa. 

LUCIENNE: Sigur, scuze se găsesc... 

PONTAGNAC (așezându-se în fotoliu): Pentru că m- 
am căsătorit? 

LUCIENNE: Nu, pentru că vă comportaţi aşa cum vă 
comportaţi, deşi sunteţi căsătorit. In fine... Şi ce spune 
doamna Pontagnac despre comportamentul 
dumneavoastră? 

PONTAGNAC: in să vă informez că nu obişnuiesc să 
o ţin la curent cu... 

LUCIENNE: l-auzi ce bine gândit! Chiar credeţi că e 
cinstit să vă comportaţi astfel? 


PONTAGNAC: Eeei!... 

LUCIENNE: Ba da, ba da, chiar aşa! Vi s-ar părea o 
adevărată lipsă de delicateţe să ştirbiţi fie şi cât de cât 
averea soţiei, dar, când vine vorba despre cealaltă avere, 
care tot a ei este, care îi este datorată, pot spune, care 
face parte din fondul social, fidelitatea conjugală, vreau să 
zic, atunci, vai! lucrului acesta nici că-i daţi importanţă! 
„Se bagă cineva la bucăţică? Bagă mare la prima venită! 
Dă-i drumul! mai sunt din destul!” Şi dă-i şi fură! Fiindcă 
despre furt este vorba! Care e problema? Doar nevasta 
plăteşte! Vi se pare cinstit? 

PONTAGNAC: Dumnezeule mare! Din moment ce 
toată lumea recunoaşte că sunt îndeajuns de dotat pentru 
a face faţă cerinţelor din casă, am senzaţia că... 

LUCIENNE: Chiar aşa! 

PONTAGNAC: Ca să nu mai zic că şi Rothschild, 
atunci când... 

LUCIENNE: Mda. În primul rând, nu sunteţi 
Rothschild... Sau, dacă cumva aţi fost, probabil că aţi cam 
început să nu mai fiţi. 

PONTAGNAC: De unde ştiţi? 

VATELIN (stă în picioare, lângă Lucienne): Tare dură 
mai e cu tine... 

LUCIENNE: Şi chiar dacă aţi fi! Este vorba despre o 
avere care nu vă mai aparţine! V-aţi luat un angajament 
faţă de soţia dumneavoastră. Nu aveţi voie să dispuneţi de 
un capital pe care şi aşa l-aţi ştirbit. 

PONTAGNAC: Vă rog frumos, de capital nu m-am 
atins! Iată-l! E intact! Poate-mi daţi şi mie voie să cheltui 
un pic din dobânzi. Luaţi notă de faptul că, prin contract, 
eu sunt cel care administrează bunurile! Ei bine, ţinând 
cont de faptul că deţin cea mai mare parte a acţiunilor de 
stat, nu puteţi considera ca lucru rău că execut câteva 
plasamente în valută străină. 

LUCIENNE: Când eşti căsătorit, nu trebuie să faci 
decât plasamente de tată de familie! 

PONTAGNAC: Vorbiţi ca un notar. 

LUCIENNE: Sigur că da şi tare aş mai vrea să ştiu ce 


aţi mai spune dacă şi soţia dumneavoastră ar face la fel. 

PONTAGNAC: Nu e acelaşi lucru. 

LUCIENNE (ridicându-se şi înaintând): Păi, sigur că 
da, nu e acelaşi lucru! Pentru dumneavoastră, bărbaţii, nu 
e niciodată acelaşi lucru! Ştiţi ceva? Aţi merita ca şi soţia 
să joace puţin şi în acelaşi mod fondurile comune la ruletă 
sau la bingo. 

VATELIN (apropiindu-se de ei): Lucienne, fii atentă! 
O să-i devii amarnic de antipatică lui Pontagnac dacă îi mai 
faci morală pe tema asta. 

LUCIENNE: Nu vorbesc doar pentru el, ci şi pentru 
tine, la caz că ţi-ar da prin cap să-i urmezi exemplul. 

VATELIN: Pentru mine? Alta-acu'! 

LUCIENNE: Nici nu pot să-ţi spun în ce hal ai 
încurca-o dacă te-ai lua după el, fiindcă, ştii ceva? cu mine 
nu ţi-ar merge! 

VATELIN (clătinând din cap): Ştiu, ştiu... Ori ruletă, 
ori bingo! 

LUCIENNE: Şi n-aş avea nevoie de toate numerele de 
la bingo sau de la ruletă, unul mi-ar fi de ajuns! 

PONTAGNAC: Chiar aşa! 

VATELIN: Că doar nu te bucuri?! 

PONTAGNAC: Eu? Sub nicio formă! Prin „chiar aşa” 
se înţelege „imposibil”! 

LUCIENNE: Deşi n-o cunosc pe doamna Pontagnac, 
îmi e milă de ea. 

PONTAGNAC: Mie-mi spuneţi? N-a fost ocazie să o 
înşel şi să nu îmi fie milă de ea. 

LUCIENNE: Şi vă e des milă? 

VATELIN: Sper, totuşi, ca de acum, dacă te-ai lămurit 
unde stăm, să o aduci pe aici şi pe doamna Pontagnac. 
Soţia mea şi cu mine vom fi încântați să o cunoaştem. 

PONTAGNAC (aparte): Pe nevastă-mea?! Asta-i bună! 
(tare) Vai de mine, sigur că da, vom fi la fel de bucuroşi şi 
eu şi ea. Din păcate, nici nu se poate pune problema. 

LUCIENNE: Şi de ce? 

PONTAGNAC: Din cauza reumatismului. Nici nu se 
mişcă din casă din cauza bolii... 


VATELIN: Ei, nu se poate! 

PONTAGNAC: Nu iese niciodată şi, când totuşi e 
necesar, avem un fel de ricşă pe care o trage un om... 

VATELIN: Poate un măgar... 

PONTAGNAC: Nu, nu, un bărbat. 

VATELIN: Mai rău! lartă-mă, nu ştiam! 

LUCIENNE: Groaznic! 

PONTAGNAC: Mie-mi spuneţi? 

VATELIN: Păcat! Dacă nu ai nimic împotrivă, vom 
merge, totuşi, să îi facem o vizită. 

PONTAGNAC: Cum altfel? Normal! 

VATELIN: Unde locuieşte? 

PONTAGNAC: La Pau. În Béarn. 

VATELIN: Măi, să fie! Cam departe! 

PONTAGNAC: Există trenuri rapide... Ce vreţi, sudul 
este recomandat pentru afecţiuni ca ale ei. 

VATELIN: Atunci, trebuie să rămână acolo. 

LUCIENNE: Ne pare rău. 


SCENA 3 
LUCIENNE, PONTAGNAC, VATELIN, JEAN 


JEAN (de la uşa din fund): Domnule, un negustor de 
tablouri a adus un peisaj pentru dumneavoastră. 

VATELIN: Ah, mi-a venit Corotul! Am cumpărat ieri 
un Corot! 

PONTAGNAC: Da? 

VATELIN: Şase sute de mii de euro! 

PONTAGNAC: Nu e scump! E semnat? 

(Lucienne vine în dreapta biroului) 

VATELIN: E. E semnat Poitevin, dar negustorul mi-a 
garantat că semnătura e falsă. 

PONTAGNAC: N-ar fi tot aia... 

VATELIN: Pun să se şteargă Poitevin şi rămâne 
Corot... (lui Jean) Vin imediat, condu-l la mine în birou... 
Mă scuzaţi o clipă. Văd ce mai zice omul şi pe urmă vin 
imediat înapoi. O să îţi arăt tablourile mele, ştiu că ai 
gusturi rafinate. O să-mi spui ce părere ai. (lese pe a doua 


uşă din dreapta) 


SCENA 4 
LUCIENNE, PONTAGNAC 


LUCIENNE: Ia loc. 

PONTAGNAC: Deci nu-ţi mai e frică de mine. 

LUCIENNE: Vezi bine. 

PONTAGNAC (aşezându-se): Probabil că par ridicol. 

LUCIENNE (zâmbind): Crezi? 

PONTAGNAC: Ce ironică eşti! 

LUCIENNE: Mă rog... la să vedem: ce sperai 
urmărindu-mă cu atâta înverşunare? 

PONTAGNAC: Doamne!... Ceea ce orice bărbat speră 
când urmăreşte o femeie pe care nu o cunoaşte. 

LUCIENNE: Măcar eşti cinstit. 

PONTAGNAC: Dacă ţi-aş fi spus că te urmăream 
pentru a te întreba ce părere ai despre Voltaire, probabil 
că nu m-ai fi crezut. 

LUCIENNE: Hai că mă distrezi. Chiar îţi reuşesc 
manevrele astea?... Sunt, deci, femei care... 

PONTAGNAC: Dacă sunt?... 33, 33 la sută. 

LUCIENNE (înclinându-se): Aha... Ei bine, astăzi n-ai 
avut noroc. Ai dat peste una dintre celelalte 66, 66 la sută. 
(se ridică) 

PONTAGNAC (își ia bastonul şi pălăria şi se ridică): 
Să nu mai vorbim despre asta. Dac-ai şti cât am de 
îndurat... 

LUCIENNE: Cu „d”, nu cu „s”. Pronunţă bine 
sunetele. 

PONTAGNAC: Cu „d”. Lasă, ştiu, însurat e altceva. 

LUCIENNE: Din care tare puţin mai eşti. 

PONTAGNAC: Facem şi noi ce putem... Ce vrei, un 
temperament ca al meu este o adevărată nenorocire, dar e 
ceva mai puternic decât mine, am femeia-n sânge! 

LUCIENNE: Numai că domnul primar ţi-a atribuit 
doar una. 

PONTAGNAC: Mda, pe nevastă-mea. Bine, sigur, e o 


femeie încântătoare, dar prea de multă vreme mă-ncântă... 
Am tot răsfoit la romanul ăsta... 

LUCIENNE: Ca să nu mai vorbim că nu e deloc 
comod să-i tot întorci paginile. 

PONTAGNAC: Adică, cum? 

LUCIENNE: Ce naiba?! Reumatismul! 

PONTAGNAC: Cine are reumatism? Nevastă-mea? 

LUCIENNE: N-ai zis că?... 

PONTAGNAC (repede): Ah, păi da, da, sigur că da... 
La ea, acolo, la Pau, în Bearn... Perfect... Da, şi? 

LUCIENNE: Mdaaa... 

PONTAGNAC: Şi mai susţii că nu am nicio scuză. 
Vezi? Aşa că, atunci când cerul îmi scoate în cale o fiinţă 
rafinată, divină!... 

LUCIENNE (mutându-se în stânga încăperii): Gata, 
capitolul e încheiat! Parcă ţi-ai cerut scuze public?... 

PONTAGNAC: Mai bine ai recunoaşte sincer că 
iubeşti pe altcineva. 

LUCIENNE: Ei, dar ştii că eşti de o obrăznicie!... 
Chiar nu-ţi poate intra în cap că o femeie poate fi pur şi 
simplu o soţie fidelă?! Că, dacă îţi rezistă, e clar, iubeşte 
un anume bărbat, nu pe tine? Nu există un alt motiv. Cam 
ce gen de femei obişnuieşti să frecventezi? 

PONTAGNAC: Îmi promiţi să nu spui niciodată 
altcuiva ceea ce vreau să îţi mărturisesc? 

LUCIENNE (așezându-se în fotoliu): Nici măcar 
soţului meu. 

PONTAGNAC (luând loc pe taburet): Nici nu cer mai 
mult. Ei bine, mi-e greu să cred că poţi să îl iubeşti. 

LUCIENNE. Ce idee! Şi dă-te mai înapoi. (Pontagnac 
îşi trage taburetul şi mai aproape) Nu-nţelegi să te dai 
înapoi?! 

PONTAGNAC (executându-se):  Scuze!... Sigur, e 
băiat bun... Ţin mult la el... 

LUCIENNE: Am văzut deja... 

PONTAGNAC: Dar, fie vorba între noi, nu este 
bărbatul în stare să trezească o pasiune. 

LUCIENNE (enervându-se): E soţul meu! 


PONTAGNAC (ridicându-se): Cum vezi, suntem de 
aceeaşi părere. 

LUCIENNE: Sub nicio formă. 

PONTAGNAC: Ba da! Ba da! Dacă l-ai iubi cu 
adevărat, cu ceea ce se numeşte într-adevăr dragoste - nu 
la afecţiune mă refer acum -, ce nevoie ai mai avea să îţi 
motivezi sentimentul? Femeia care iubeşte spune: „Iubesc 
fiindcă iubesc”, nu „Iubesc fiindcă este soţul meu”. 
Dragostea nu este o consecinţă, este un principiu! Nici nu 
există altfel decât ca esenţă şi nu prea te văd hrănindu-te 
cu un astfel de extract. 

LUCIENNE: Bine că utilizezi comparații demne de un 
creator de parfumuri... 

PONTAGNAC: Ce dovedeşte starea de soţ? Oricine 
poate fi soţ. Ajunge să placi familiei... şi să treci de comisia 
de recrutare! Nu se cer aptitudini mai deştepte decât 
acelea pentru funcţionarii guvernamentali sau plutonierii 
majori. (Se așază din nou pe taburet) Pe când, pentru un 
iubit se cer cu mult mai multe. E nevoie de flacără! 
Amantul e un artist al iubirii, soţul un biet slujbaş. 

LUCIENNE: Prin urmare, te-ai luat după mine ca 
artist al iubirii ce te afli... 

PONTAGNAC: Desigur! 

LUCIENNE: Ei bine, domnule, nu şi iar nu! Poate că 
îţi voi părea ridicolă, dar trăiesc fericirea de a avea ca soţ 
un bărbat care îndeplineşte, pentru mine, cele două 
definiţii ale tale: şi slujbaşul, dar şi ceea ce numeşti 
artistul iubirii. 

PONTAGNAC: Rară situaţie... 

LUCIENNE: Prin urmare, nu-mi doresc nimic mai 
mult şi cât nu-şi va transporta calităţile prin alte părţi... 

PONTAGNAC: Deci, dacă le va transporta... 

LUCIENNE (ridicându-se): Prin alte părţi. Bine, 
atunci ar fi altceva! Sunt fată de la Francillon şi, dacă mi 
se pune pata, merg până la capăt! 

PONTAGNAC (ridicându-se şi el): Ce tare eşti! 

LUCIENNE: Adică, cum? Prima n-o să fiu eu 
niciodată, dar a doua... cât ai clipi! Cum ziceam unei... 


PONTAGNAC (observând că se opreşte): Unei?... 

LUCIENNE: Unei verişoare care mă tot bătea la cap 
pentru a şti dacă n-o să mă hotărăsc şi eu într-o bună zi. 

PONTAGNAC (nevenindu-i să creadă): Verişoară?... 
Mdaaa... 


SCENA 5 l 
LUCIENNE, PONTAGNAC, JEAN, RÉDILLON 


JEAN (anunțând de la uşa din fund): Domnul 
Rédillon. 

LUCIENNE: Pici la ţanc, dragă prietene! Vino şi 
ajută-mă să-l lămuresc pe acest domn. (face prezentările) 
Domnul Ernest Redillon, domnul Pontagnac, prieten cu 
soţul meu. Și reciproc. (cei doi îşi strâng mâinile) Spune-i, 
te rog, domnului Pontagnac, tocmai fiindcă mă cunoşti, că 
sunt un model de soţie şi că nu l-aş înşela niciodată pe 
Vatelin dacă nu cumva mi-ar da el exemplu. 

REDILLON: Poftim? La ce bun întrebarea asta? 

LUCIENNE: Hai, te rog! Domnul Pontagnac chiar 
vrea să afle. 

REDILLON (înțepat): Chiar el? Aha, este domnul 
care... Minunată conversaţie, ce să zic! Adică, mă întreb, 
ţinând cont de cât e de specialist, dacă nu cumva nu sunt 
decât un intrus în condiţiile în care... 

LUCIENNE: Din contră, din moment ce îţi cer 
ajutorul... 

PONTAGNAC: Ei, glumeam! 

REDILLON: Aşa da! Domnul trebuie să fie un 
bătrân... un vechi prieten, un intim al casei, deşi nu l-am 
mai văzut pe aici. 

LUCIENNE: Domnul Pontagnac? Nu-l cunosc decât 
de douăzeci de minute! 

REDILLON: Din ce în ce mai bine! Doamne 
Dumnezeule, dragă prietenă, îmi pare rău că nu pot 
răspunde la întrebarea pe care mi-ai pus-o şi respectând 
prea mult femeile pentru a aborda cu ele anumite subiecte 
de conversaţie pe care le consider deplasate... dacă aş 


perora în acest sens... mă declar incompetent. (se 
îndreaptă spre dreapta) 

PONTAGNAC (aparte): S-are zice că vrea să-mi dea 
lecţii tinerelul ăsta. 

REDILLON: Vatelin nu este acasă? 

LUCIENNE: Ba da! Are un dialog intim cu un Corot! 
Mă duc să văd dacă nu cumva s-a pierdut în peisajul acela 
şi o să vi-l aduc imediat. V-am făcut prezentările, aşa că, de 
acum, vă cunoaşteţi. Vă las deci singuri. 

(Pontagnac şi Redillon se înclină, Lucienne iese prin 
dreapta, urmează o clipă de tăcere, iar cei doi se măsoară 
în voie, din cap până în picioare.) 

PONTAGNAC (după o vreme, aparte): Ăsta trebuie să 
fie verişoara... 


SCENA 6 l 
PONTAGNAC, RÉDILLON 


(Scenă mută. Cei doi se duc până în fundul scenei şi 
se uită la tablouri, apoi se întorc fără grabă, unul prin 
dreapta, celălalt prin stânga. Din când în când se privesc 
pe îindelete, cântărindu-se, dar prefăcându-se neinteresaţi 
de persoana celuilalt, de câte ori li se întâlnesc privirile. 
Redillon se lasă să cadă pe canapea fluierând încetişor.) 

PONTAGNAC (așezat lângă masă): Poftiţi? 

REDILLON: Aţi spus ceva domnule? 

PONTAGNAC: Mi s-a părut că mi-aţi vorbit. 

REDILLON: Deloc. 

PONTAGNAC: Mă scuzaţi. 

REDILLON: Nu aveţi de ce... (începe iarăși să fluiere) 

PONTAGNAC (după un timp, iritat, începe şi el să 
fredoneze, dar altă melodie): La la ta, ni ni ni... 

(Redillon scoate un ziar din buzunar şi, fără a se 
ridica de pe canapea, îi intoarce spatele lui Pontagnac şi 
începe să citească. Pontagnac, care a zărit pe masă Revue 
des Deux-Mondes, începe să o răsfoiască cu aerul că nu 
ştie cum să facă spre a-şi omori timpul.) 


SCENA 7 l 
PONTAGNAC, RÉDILLON, LUCIENNE 


LUCIENNE: Îmi pare rău că vă întrerup conversaţia 
(Cei doi îşi închid unul ziarul, celălalt revista şi se ridică. ), 
dar soţul meu vă cheamă, domnule Pontagnac, fiindcă ţine 
neapărat să vă arate tabloul lui Corot. 

PONTAGNAC: Aha... Ţine neapărat... 

LUCIENNE: Luaţi-o pe acolo şi drept înainte. 

PONTAGNAC (pleacă fără entuziasm): Pe aici? 

LUCIENNE: Da. Haideţi, duceţi-vă! 

PONTAGNAC (îşi ia de pe masă pălăria şi bastonul): 
Da, da... (după câteva clipe) Nu vrea şi domnul să vină? 

REDILLON: Cine, eu? 

LUCIENNE: Nu, nu este amator de tablouri. 

PONTAGNAC: Mda, înţeleg... (Dă să iasă. Aparte) Mă 
scoate din pepeni să îi las singuri, aici, pe amândoi. (lese 
pe a doua uşă la dreapta.) 

LUCIENNE (lui Redillon care străbate nervos scena 
în Sus şi-n jos): la loc, dragă prietene. 

REDILLON (care a ajuns în dreapta scenei): 
Mulţumesc, am venit cu maşina şi simt nevoia să mă mai 
mişc. 

LUCIENNE (îndreptându-se către şemineu): Dar ce 
ai? 

REDILLON: Nimic! De ce, ţi se pare că am ceva? 

LUCIENNE (de lângă şemineu): Parc-ai fi un leu în 
cuşcă! Te deranjează prezenţa acestui domn? 

REDILLON: Pe mine? Mi-e indiferent. Dacă îţi 
închipui că la el îmi stă mie mintea acum... 

LUCIENNE: Credeam... 

REDILLON: Că de el n-aveam loc... (după câteva 
clipe) Ce mai e şi cu ăsta? 

LUCIENNE: Păi, dacă tot ţi-e indiferent... 

REDILLON: Iertare dacă sunt indiscret. 

LUCIENNE: Te iert. 

REDILLON: Ce binevoitoare eşti! (mai lasă să treacă 
câteva clipe) Îţi face curte? 


LUCIENNE: Da. 

REDILLON: Ce porcărie! 

LUCIENNE: De ce, ai cumva exclusivitate? 

REDILLON: Nu e acelaşi lucru! Eu te iubesc! 

LUCIENNE: Poate că şi el spune la fel. 

REDILLON: Va să zică aşa: îţi face declaraţii un ins 
pe care îl cunoşti doar de zece minute!... 

LUCIENNE: De douăzeci. 

REDILLON: Că de zece, că de douăzeci, nu de minute 
este vorba aici! 

LUCIENNE:  Şi-apoi... mi-a fost prezentat acum 
douăzeci de minute, însă, din vedere, îl ştiu mai de mult. 
De opt zile mă tot urmăreşte pe stradă. 

REDILLON: Nu se poate! 

LUCIENNE: Ba da. 

REDILLON: Ticălosul! 

LUCIENNE (din fața şemineului): iți mulţumesc 
pentru compliment, în numele lui. 

REDILLON: lar lui bărbatu-tău i s-a părut cea mai 
inteligentă chestie să facă prezentările! (Lucienne 
zâmbeşte şi desface larg braţele în semn de confirmare) Ce 
drăguţ! Of, of, of şi soţii ăştia! S-ar zice că îşi construiesc 
singuri pericolele. 

LUCIENNE: Ascultă, Redillon!... 

REDILLON: Care e problema? Spun ce gândesc. Ei, şi 
când le cade beleaua pe cap... ceea ce este mai mult decât 
posibil, vin să-ţi plângă pe umăr! Dar, urma urmelor, de ce 
are nevoie Vatelin să-l bage pe insul ăsta în casa lui?... Ia 
să vedem noi: chiar aveam nevoie de el? (observând că 
Lucienne râde) Păi, aşa e! Nu sufăr să văd cum un bărbat 
îţi dă târcoale, turbez numai la gândul... (cu un genunchi 
pe taburet) Şi, cu toate astea, nu mă pot duce să i-o spun şi 
soţului tău! 

LUCIENNE (apropiindu-se de el): Hai, hai, linişteşte- 
te! 

REDILLON (plângând): De altfel, ştiam că astăzi mi 
se va întâmpla o nenorocire. (vine spre avanscenă) Am 
visat că îmi cad toţi dinţii... Că deja am pierdut patruzeci şi 


cinci. Când visez că îmi cad dinţii, mereu se-ntâmplă aşa! 
Ultima dată mi-a fost furată căţeluşa la care tineam atât de 
mult! Astăzi, cineva încearcă să îmi fure iubita! 

LUCIENNE: Iubita ta? Eu nu sunt iubita ta! 

REDILLON: Eşti iubita inimii mele... Şi asta nimeni 
nu o poate împiedica! 

LUCIENNE: Ei, din moment ce nu am nicio 
responsabilitate... 

REDILLON: Jură-mi că nu-l vei iubi niciodată pe 
bărbatul ăsta! 

LUCIENNE: Pe bărbatul ăsta? Dragă prietene, ai 
înnebunit! În definitiv, nici măcar nu îl cunosc. Nici măcar 
nu-i dau atenţie. 

REDILLON: Îţi mulţumesc! În primul rând, cred că ai 
observat cât este de scârbos. Ai văzut ce nas are? Cu un 
asemenea nas, este imposibil să iubeşti! 

LUCIENNE: Aha! 

REDILLON: Or, eu am nasul care trebuie. Am nasul 
iubirii, nasul care iubeşte!... 

LUCIENNE: De unde ştii? 

REDILLON: Mi s-a spus asta întotdeauna. 

LUCIENNE: Şi? 

REDILLON: Lucienne, nu uita că mi-ai promis că nu 
vei fi niciodată a altuia decât a mea! 

LUCIENNE (corectându-l]): Stai aşa! Asta în cazul în 
care vreodată va fi necesar să fiu a cuiva. Dar, cum pentru 
asta, bietul meu prieten, sunt necesare condiţii cu totul 
speciale... (se așază în dreapta mesei) 

REDILLON (offând): Ştiu, ştiu, dacă soţul te va 
înşela. Atunci... (aparte) Ce-o mai fi aşteptând şi omul 
ăsta? Chiar nu are deloc temperament? Ce bleg... (tare) 
Nu sesizezi cât de crud e chinul la care mă obligi? Ca al 
unui om căruia i se serveşte de fiecare dată apetitivul, însă 
restul cinei niciodată! 

LUCIENNE: Ce să îţi fac eu, sărmane prieten... du-te 
la cină! 

REDILLON: Tare bine-ar mai fi! Ce vrei, sunt şi eu 
făcut din carne şi din oase! Şi mi-e foame, mi-e foame!... 


LUCIENNE: Cât de urât ajungi când tot strigi că ţi-e 
foame! 

REDILLON: Ce lipsită de inimă! Râzi de mine... (se 
aşază pe taburet) 

LUCIENNE: Ai vrea să plâng?! mai ales acum, când 
ştiu că ţi-ai oferit şi un supliment? (se ridică) 

REDILLON: Super supliment! Ţi-l fac cadou. Ah, dac- 
ai vrea, atunci ar fi cele mai... suplimente! Doar că nu vrei. 
Şi-atunci, la ce te poţi aştepta? Cu atât mai rău pentru 
tine, se vor bucura altele de ele. 

LUCIENNE (sprijinită cu spatele de masă): Du-te de 
le fă binele, în cazul ăsta, mare binefăcător ce eşti! 

REDILLON (infatuat): Nu fac decât să îţi răspund cu 
aceeaşi monedă. 

LUCIENNE (întorcând-o): Va să zică, aşa arată 
bărbatul care îmi vorbeşte despre dragoste! 

REDILLON: Corect. Contează? Nu e vina mea că, în 
dragoste, intervine şi... şi... animalul din mine! 

LUCIENNE: Zău?! Ba chiar aşa! M-aş fi mirat să nu 
vină vorba şi despre asta! Şi nu eşti în stare să ucizi... 
animalul ăsta? 

REDILLON: Nu am făcut niciodată rău animalelor. 

LUCIENNE: Biata pisicuţă! Atunci, ţine-o în lesă! 

REDILLON: Numai asta fac. Atâta doar că animalul 
ăsta fiind cel mai tare dintre noi doi, el trage de lesă şi eu 
îl urmez. Ce vrei, nu pot altfel! Mă resemnez, deci (se 
ridică) şi aşa-mi plimb animalul. (se duce în dreapta) 

LUCIENNE (așezându-se pe canapea): Ah, bărbaţii! 
Bietul meu Ernest! Şi cum o cheamă? 

REDILLON: Pe cine? 

LUCIENNE: Pe plimbata asta. 

REDILLON: Pluplu... Abreviere de la Pluchette. 

LUCIENNE: Minunat! 

REDILLON (îndreptându-se către Lucienne): Ei, dar 
nu inima mea contează! Are vreo importanţă pentru mine 
Pluplu? Doar o singură femeie din lume reprezintă totul 
pentru mine, numai una, şi aceasta tu eşti! Cât mai poate 
conta altarul pe care fac sacrificiul, dacă ţii neapărat la 


acest holocaust?! 

LUCIENNE: Câtă amabilitate! 

REDILLON: Trupul, fiinţa mea se ţin după Pluplu, dar 
gândurile numai către tine mi se îndreaptă! Umblu după 
Pluplu, dar îmi închipui că despre tine este vorba... O iau 
în braţe şi îmi imaginez că pe tine te ţin în braţe! îi zic: 
„Taci! Să nu te-aud!” Închid ochii şi îi spun Lucienne. 

LUCIENNE: O adevărată uzurpare! Nu vreau! Şi 
acceptă? 

REDILLON: Cine, Pluplu? Perfect! Ba chiar se 
consideră obligată să facă la fel ca mine: închide şi ea ochii 
şi îmi zice Clement. 

LUCIENNE (ridicându-se şi îndreptându-se către 
interiorul scenei): Vai, cât rafinament! Parc-ar fi un 
spectacol jucat de dubluri. 

REDILLON (elan pasional): Lucienne, când oare vei 
pune capăt supliciului la care mă supui? Când îmi vei 
spune: „Redillon, sunt a ta! Fă cu mine ce vrei!”? 

LUCIENNE: N-ai vrea să?... 

REDILLON (îngenunchind în faţa ei): Ah, Lucienne, 
Lucienne, te iubesc! 

LUCIENNE: Haide, ridică-te! S-ar putea să intre 
bărbatu-meu. Te-a mai surprins de două ori în poziţia asta! 


REDILLON: Nu-mi pasă! N-are decât să intre! Să mă 
vadă! 

LUCIENNE: Nici vorbă! Nu vreau! Ce idei poţi să ai... 

(I împinge înapoi, pentru a se putea ridica. Redillon 
cade pe spate. Lucienne scapă de el şi se aşază la masă.) 

REDILLON: Cum spuneam, scumpă doamnă... 

VATELIN (intră şi se opreşte observându-l pe 
Redillon întins pe jos): Asta-i bună! Iar te găsesc pe jos?! 

REDILLON: După cum vedeţi... Şi ce mai faceţi? 

VATELIN: Mulţumesc, bine. Aveţi o manie să staţi aşa 


sau despre ce este vorba? (lui Pontagnac) N-ai să crezi, 
dragul meu, dar acesta este prietenul meu Redillon. 
(făcând prezentările) Domnul Redillon, domnul Pontagnac. 

PONTAGNAC: N-are rost, ne-am cunoscut deja. 

VATELIN: Da?... Pe el, uite, numai aşa l-am văzut de 
fiecare dată când m-a aşteptat în salon, şi doar nu lipsesc 
scaunele. Nu pot intra fără a-l găsi întins pe spate, pe jos. 

PONTAGNAC (sec): Aha. 

REDILLON: Cum să vă spun eu... E un obicei din 
copilărie, când îmi plăcea să mă tot rostogolesc. Aşa încât, 
de fiecare dată când merg într-o vizită, decât să rămân în 
picioare... 

VATELIN: Prost obicei! Nu se poate aşa ceva... 
Probabil că aţi avut o bunică la care s-a uitat cineva căruia 
i se amputaseră picioarele. 

REDILLON (ridicându-se): Vai, aşa e, un obicei prost, 
foarte prost! 

PONTAGNAC (printre dinţi, uitându-se la Vatelin): 
Încornorat de la natură... 

LUCIENNE (ridicându-se): Ei, şi aţi văzut tablourile 
soţului meu, domnule Pontagnac? 

VATELIN: Te cred. A fost încântat! Mi-a zis: „Există 
muzee care nu au aşa ceva!” (lui Pontagnac) Nu-i aşa? 

PONTAGNAC: Ba da, ba da! (aparte) Din fericire! 

(Se aude soneria) 

VATELIN (arătând către culisele din stânga): Mai am 
şi în partea aceasta a casei... Dacă vrei?... 

PONTAGNAC: Nu, nu e bine să trăieşti toate 
bucuriile într-o singură zi. Prefer ca tablourile celelalte să 
rămână pentru o dată viitoare. 

VATELIN: Păcat că biata doamnă Pontagnac este atât 
de bolnavă, aş fi fost mândru să îi prezint şi ei galeria. 

PONTAGNAC: Ce vrei?... Reuma... [i-am zis: e la Pau, 
în Bearn. 

VATELIN: Aşa... Şi ricşa aia, da, da... Ce plăpândă 
mai e şi natura asta omenească! 

TOŢI (suspinând): Vai! Da! 

JEAN (anunțând de la uşa din fund): Doamna 
Pontagnac. 

TOŢI: Ce? 

PONTAGNAC (aparte, sărind în sus): Cristelniţa!... 
Nevastă-mea? 

LUCIENNE: Parcă era la Pau! 

VATELIN: Chiar aşa: reumatismul... 

PONTAGNAC: Păi, da! Habar n-am cum... S-o fi 
vindecat!... (servitorului) Nu e nimeni acasă. Zi-i că nu e 
nimeni acasă! 

LUCIENNE: Nici vorbă! Din contră! Invit-o aici! 

PONTAGNAC: Adică aşa am zis şi eu... (aparte) 
Aoleul!... 

TOŢI (aparte): Ce-o fi având? 

REDILLON (aparte): Nu pare-a da pe spate de 
bucurie individul. 

PONTAGNAC (aparte): Am rupt-o-n!... (tare) Vă 
implor, prietene, doamnă, din motive pe care vi le voi 
explica mai târziu, dacă vă întreabă ceva nevastă-mea, nu-i 
spuneţi nimic sau, mai degrabă, ziceţi ca mine, da, ziceţi 
ca mine! 

CLOTILDE (intrând): Doamnă, domnilor, vă rog să mă 
iertaţi, dar... 

PONTAGNAC (alergând spre ea): Ilubit-o, ai venit şi 
tu?! Ce surpriză minunată!... Tocmai plecam! Haide, ia-ţi la 
revedere de la această doamnă şi de la aceşti domni şi să 
mergem! Hai să mergem! 

TOŢI: Poftim?! 

CLOTILDE: Nici vorbă, ce mai e şi asta?! 

PONTAGNAC: Ba da! Ba da! 

CLOTILDE: Ba nu! Ba nu! 

LUCIENNE: Ei, dar ia staţi puţin!... 

PONTIAGNAC: Bine... Stau... (aparte) Dom'le 
Dumnezeule mare! 


CLOTILDE (așezându-se pe scaunul pe care i-l oferă 
Vatelin): lertaţi-mă, doamnă, că am dat buzna în felul 
acesta, fără a fi avut onoarea de a vă fi fost prezentată. 

LUCIENNE (fără a se fi ridicat): Eu îmi cer scuze, 
doamnă, pentru... 

VATELIN (cu un genunchi pe taburet): Vă rog să ne 
credeţi că... fără îndoială că... 

CLOTILDE: De multă vreme îl tot aud pe soţul meu 
vorbind despre dumneavoastră... 

VATELIN: Adevărat?... Ce frumos din partea ta, 
Pontagnac! 

CLOTILDE: Aşa că mi-am zis: „Starea asta de lucruri 
nu mai poate continua, nu e normal ca soțiile unor prieteni 
intimi să nu se cunoască între ele!” 

LUCIENNE şi VATELIN: Deosebit de intimi! 

CLOTILDE: Nici nu ştiţi cât de mult ţine soţul meu la 
dumneavoastră! Pur şi simplu am ajuns să fiu geloasă. Nu 
trece zi fără: „— Unde te duci? 

— La familia Vatelin”. Serile, la fel: „— Unde te duci? 

— La familia Vatelin”. Mereu, mereu la familia 
Vatelin. 

VATELIN: Păi, cum adică, la familia Vatelin? 

PONTAGNAC: Adică, normal, ce vrei?! Nu înţeleg de 
ce te miri?(repede, soției) Stai să le vezi galeria de artă! Ia 
hai să ţi-o arăt! Merită din plin! Vino să le vezi galeria! 

CLOTILDE: Ei, nu, nici chiar aşa! Ce te-a apucat? 

PONTAGNAC: Pe mine? Nimic. Ce-ai vrea să mă fi 
apucat? 

VATELIN: Ce înseamnă toată povestea asta? 

REDILLON (aparte, în fotoliul în care e aşezat): Asta 
da distracţie! Cât mă poate amuza!... 

CLOTILDE: Nu ştiu, pari foarte agitat... Nu cumva?... 

PONTAGNAC: Cine, eu? Agitat? Unde vezi tu agitat?! 
Nici nu mă mişc... Doar că acum n-ai găsit altceva decât să 
te apuci să le povesteşti doamnei şi domnului Vatelin cum 
vin eu zilnic pe la ei? Doar ştiu şi ei că le calc zilnic pragul. 

LUCIENNE (aparte): Aha... 

VATELIN (aparte): Aha! Acum înţeleg... 


PONTAGNAC (lui Vâtelin, făcându-i semne după 
semne): Haide, Vatelin, zi şi tu dacă nu ştii că trec zilnic pe 
la voi! 

VATELIN: Păi da, sigur că da! Da, da! 

PONTAGNAC: Vezi?... 

REDILLON (ridicându-se şi băgându-se maliţios în 
vorbă): Eu nu l-am mai întâlnit până acum. 

PONTAGNAC (aparte, privindu-l uimit): Poftim? 
(încet) Cu mulţumiri... 

REDILLON (Ja fe): Pentru nimic. (se aşază la loc) 

PONTIAGNAC: Acum te-ai convins? 

CLOTILDE (cu aerul că tot mai are îndoieli, 
ridicându-se): Da... da. (se îndreptă încet spre stânga) 

PONTAGNAC: Ce naiba!... 

VATELIN (aparte): Bietul Pontagnac, mi se face milă 
de el. (încet, lui Pontagnac) Ai răbdare, te scot eu din 
încurcătură. 

PONTAGNAC: Pe bune?! 

VATELIN: Credeţi-mă, doamnă, că prietenul meu 
Pontagnac, care vine des pe la noi, mi-a vorbit de multe ori 
despre dumneavoastră. 

CLOTILDE: Adevărat? 

PONTAGNAC (încet): Asta este! Perfect, ţine-o-aşa! 

VATELIN: De multă vreme îl tot rog să ne facă 
prezentările şi, dacă nu aţi fi fost la Pau... 

CLOTILDE: La Pau?! 

PONIAGNAC (aparte): Acuma chiar... (tare, 
învârtindu-l pe Vatelin pentru a se poziționa între el şi 
Clotilde) Nu, nu, nici vorbă! Care Pau? De unde şi până 
unde Pau? De unde ai mai scos-o şi pe-asta cu Pau? 

VATELIN: Cum aşa: de unde-am scos-o? 

PONTAGNAC: Păi uite-aşa: de unde? Cine a zis ceva 
de Pau? 

VATELIN (care dă s-o dreagă): Păi, nu Pau... Am zis 
eu Pau, dar... Am vrut să zic: dacă aş fi ştiut că sunteţi... că 
sunteţi... 

PONTAGNAC: Nicăieri. 

VATELIN (nemaiştiind la ce sfânt să se roage): Asta 


este: că sunteţi nicăieri! 

PONTAGNAC: Eeei!... (încet) Taci o dată! 

VATELIN: Asta şi vreau! Habar n-am ce mai zic! 
(revin spre centrul scenei) 

REDILLON (aparte): Şi toată lumease-ncurcă... 

CLOTILDE (aparte): Hotărât lucru, încep să cred că 
bănuielile erau fondate. (tare) Dar nu vă mai cereţi scuze, 
domnule Vatelin! Ştiam că nu pot conta pe faptul că mă 
veţi vizita, doar soţul meu m-a pus la curent cu starea 
sănătăţii dumneavoastră. 

PONTAGNAC (aparte): Alta acuma! 

VATELIN: Starea sănătăţii mele?... 

CLOTILDE: Da, că sunteţi anchilozat din cauza 
reumatismului. 

VATELIN; Dumneavoastră, adică... 

CLOTILDE: Ba dumneavoastră! Doar sunteţi obligat 
să fiţi purtat într-un fel de ricşă... 

VATELIN: Vă rog frumos, despre dumneavoastră este 
vor... 
CLOTILDE: Ba despre dumneavoastră. 

PONTAGNAC (îndreptându-se către Vatelin): Ei, cum 
nu despre tine? Haide! Nu e nevoie să umbli cu cochetării 
în faţa nevesti-mii. 

VATELIN: Adică, da, despre mine e vorba... Bun... 
Bine... Adică şi eu... 

PONTAGNAC: Nu şi tu! (trăgându-l pe Vatelin spre 
stânga) Hai să mai vedem galeria... N-am reuşit s-o 
parcurg pe toată... Mai era ceva... 

VATELIN: Bucuros! Haideţi în galerie! 

CLOTILDE: Edmond, te rog să rămâi aici! 

(Lucienne se ridică) 

PONTAGNAC: Mă-ntorc imediat! Imediat! 

VATELIN: Imediat ne întoarcem! Imediat! (ies prin 
stânga) 

CLOTILDE: Asta e prea de tot! Doamnă, vă rog să 
jucăm cu cărţile pe faţă. Am senzaţia că cineva îşi bate joc 
de mine pe aici. 

LUCIENNE: Doamnă, trebuie să fiu de acord cu 
dumneavoastră. (Clotilde se lasă să cadă pe scaunul de 
lângă taburet) După cum domnii bărbaţi se sprijină unul pe 
celălalt, este cazul ca şi noi, femeile, să dovedim puţină 
solidaritate! Ei bine, da, cred că sunteţi ţinta bătăii de joc! 
(se aşază şi ea) 

CLOTILDE: Nici nu mă-ndoiesc. 

LUCIENNE: Soţul dumneavoastră nu este un prieten 
intim al soţului meu, ci doar se învârt amândoi prin 
aceleaşi cercuri. Asta-i tot. Inainte de ziua de azi nu a mai 
călcat niciodată prin această casă şi, dacă îl găsiţi acum şi 
aici, vă rog să mă credeţi că nu este pentru că a venit să îşi 
vadă prietenul, ci pe femeia pe care a urmărit-o până la ea 
în living! 

CLOTILDE: O femeie?! 

LUCIENNE: Da. Pe mine. 

CLOTILDE: Nu se poate! 

LUCIENNE: Şi asta după ce s-a ţinut după mine pe 
străzi cu o insistenţă pe care aş considera-o drept... 

REDILLON (din fotoliul lui): Bădărănească. 

CLOTILDE: Exact! 

LUCIENNE: lar aici a descoperit, spre marea lui 
decepţie, că femeia este soţia unuia dintre prietenii lui. 
Ghinion!... Nu asta contează. Soţul dumneavoastră v-a 
minţit, cât despre pretinsele vizite pe la noi, nu sunt decât 
un alibi de acoperire pentru momentele în care iese la 
agăţat. 

CLOTILDE: Ticălosul! 

REDILLON: Acesta este cuvântul potrivit! 

LUCIENNE (ridicându-se): Doamnă, vă rog să mă 
iertaţi pentru că v-am vorbit atât de direct, de brutal, dar 
aţi făcut apel la corectitudinea mea, aşa că v-am lămurit 
cât se poate de corect. 

CLOTILDE (ridicându-se şi ea): Şi bine aţi făcut, 
pentru care vă mulţumesc. 


LUCIENNE: Chiar dacă am părut, poate, că mă 
comport duşmănos, tot aşa aş vrea să mi se întâmple şi 
mie în cazul în care, vreodată, soţul meu... 

REDILLON (descurajat): Of, aşa e... Dar cine să iasă 
măcar din casă după... 

LUCIENNE: Din fericire, nu-i aşa? 

CLOTILDE: Abia acum realizez că nu m-am înşelat 
când bănuiam eu ceva - ceva... Şi cum ştiu ceea ce îmi 
doream să ştiu, lasă tu, domnule Pontagnac! O să fac pe 
moarta, o să te spionez, o să mă ţin după tine, o să te 
surprind în flagrant delict şi-atunci... (vine spre 
avanscenă) 

LUCIENNE: Şi-atunci? 

CLOTILDE (ia scaunul şi îl trage către canapea): Ha, 
ha ha! Atâta-ţi spun!... 

LUCIENNE: Legea talionului? 

CLOTILDE: La greu! 

REDILLON (ridicându-se): Bravo! 

LUCIENNE (pe care o înfierbântă exemplul dat de 
Clotilde): Tot aşa aş face şi eu, dacă, vreodată, soţul meu... 

REDILLON: Da, da!... 

CLOTILDE: Şi, după alte toate, care-ar fi problema? 
Tânără sunt, frumoasă sunt... 

LUCIENNE: Şi eu la fel! 

CLOTILDE: Nu o fi dovadă de modestie ce am spus, 
dar... 

LUCIENNE: Nu face nimic, când te apucă furia nu 
mai este nevoie să fii modest! 

CLOTILDE: În orice caz, nu doar un bărbat aş găsi 
care să fie încântat dacă... 

REDILLON: Măi, să fie! 

LUCIENNE: Şi eu la fel! Nu-i aşa, Redillon? 

REDILLON: Eeei, acum, şi tul... 

CLOTILDE: Şi să nu credeţi c-o să stau să aleg. Nici 
măcar atât. Dacă aş mai sta şi de asta, mi s-ar părea că nu 
mi-aş putea savura din plin răzbunarea. Nu, aş face-o cu 
oricine, fie şi cu primul venit, chiar şi-un imbecil dac-ar fi 
să fie! 


REDILLON: Aia e... 

CLOTILDE (lui Redillon): Şi cu dumneavoastră, dacă 
vă va face plăcere. 

REDILLON: Cu mine? Vai, doamnă... 

LUCIENNE: Perfect! Şi eu la fel! 

REDILLON: Vaaai, Lucienne!... 

CLOTILDE: Preventiv, daţi-mi vă rog numele şi 
adresa. 

REDILLON: Rédillon, strada Caumartin, numărul 17. 

CLOTILDE: Redillon, strada Caumartin, numărul 17. 
Bine. Aşadar, domnule Redillon, dacă-mi voi prinde 
bărbatul în flagrant, vă voi bate la uşă zicând: „Redillon, a 
ta sunt, pune-mi-o!” (îi cade dintr-odată în braţe) 

LUCIENNE (acelaşi joc): Şi eu la fel, Redillon! A ta 
sunt! A ta! 

RÉDILLON (cu ambele femei în brate): Doamnelor!... 
(aparte) E nemaipomenit ce noroc am la... condiţional- 
optativ! 

CLOTILDE: Ne vin bărbații! Niciun cuvânt! 

CLOTILDE (lui Vatelin şi lui Pontagnac care, deloc 
liniştiţi, cu un aer jalnic, rămân în cadrul uşii): Haideţi, 
domnilor, intraţi! De ce aţi rămas în uşă? 

VATELIN: A, nu, nici vorbă... 

CLOTILDE: Ai admirat galeria, Edmond? Ţi-a plăcut? 

PONTAGNAC: Sunt încântat! E o minune! (aparte) E 
clar, Lucienne nu m-a dat de gol. (tare) Mai ales câteva 
pânze... Ah! Nişte pânze... Nişte înrudiri cu marii maeştrii 
care... 

VATELIN: Nu-i aşa? 

PONTAGNAC: Printre altele un fiu al lui Corot şi un 
văr al lui Rousseau... Adică, pe bune, nu e nicio problemă 
dacă nu ai pe pereţi pe înşişi maeştrii! 

VATELIN: Exact ce ziceam şi eu. Sunt la fel de corect 


executate ba chiar, mai toate, mult mai îngrijit. 

REDILLON: Şi nu sunt nici atât de scumpe. 

CLOTILDE: Ei bine, între timp, eu m-am împrietenit 
cu doamna Vatelin, cu Lucienne, şi am vorbit multe despre 
tine. 

PONTAGNAC (îngrijorat): Aha... 

CLOTILDE: Şi domnul Redillon mi-a spus că v-aţi 
întâlnit deseori şi că te apreciază foarte mult. 

PONTAGNAC: Chiar aşa a zis? (lui Redillon, 
înclinându-se) Domnule... (aparte) Și eu care credeam că... 
(tare) lu bito... Domnule Durillon... 

REDILLON: Red!... Red!... 

PONTAGNAC: Iertare! Redillon! Eeei, Red, Der... 
cam acelaşi lucru. Prin urmare, să vă fac cunoştinţă: 
domnul Redillon, doamna Pontagnac. 

CLOTILDE: Am făcut deja. (se duce alături de 
Lucienne în spatele mesei) 

PONTAGNAC: Da? Perfect! (lui Redillon) Domnule, 
soţia mea primeşte musafiri în fiecare vineri, aşadar, dacă 
vreţi să ne faceţi onoarea să... 

REDILLON: Dar cum să nu?!... (aparte) Ia te uită, 
mai adineauri, pe când era în rol de îndrăgostit înfocat, îi 
eram cu totul indiferent. Vine nevastă-sa, el o dă la-ntors şi 
mă trezesc invitat! Chiar că sunt toţi la fel! 

JEAN: Este o doamnă la uşă care întreabă de domnul. 

VATELIN (ridicându-se şi aranjându-şi scaunul): Pe 
mine? Cine e? 

JEAN: Nu ştiu. E prima dată când o văd. 

LUCIENNE: O doamnă? Şi ce vrea? 

VATELIN (cu gestul bărbatului care nu are de unde 
să ştie mai multe): Ei, dragă asta chiar... (lui Jean) Ar fi 
trebuit să o întrebi cum o cheamă! 

LUCIENNE (lui Jean): Arată bine? 


JEAN (strâmbându-se): Înhh! 

VATELIN: Ce e, Jean? Dragă, te rog frumos, nu 
servitorului trebuie să i se ceară părerea despre 
persoanele care vin să mă vadă. (Jui Jean) I-ai spus că sunt 
acasă? 

JEAN: Da, doamna aşteaptă în hol. 

VATELIN: Bine, să mai aştepte. O primesc imediat. 

(Jean iese prin fundul scenei) 

CLOTILDE: Domnule Vatelin, văd că sunteţi ocupat, 
nu vreau să abuzez de timpul dumneavoastră... Mai ales 
când vă vine în vizită o doamnă. 

VATELIN: Ei, trebuie să fie o clientă. Nu e nicio 
grabă. Doar nu bărbatul vine să îl vadă, ci avocatul. 

LUCIENNE: Sper şi eu. 

CLOTILDE: La revedere, scumpă doamnă! Şi fericire 
vă doresc. Domnule... 

PONTAGNAC: Redillon. 

REDILLON: Strada Caumartin, numărul 17 precis. 

CLOTILDE: Chiar aşa. (lui Pontagnac) Ține minte, 
iubitule. 

REDILLON: Nicio problemă, în anuarul lumii bune a 
Parisului sunt... 

PONTAGNAC: Nu contează, îmi notez de fiecare dată. 

REDILLON: De altfel, plec şi eu cu dumneavoastră. 
Mai am de făcut nişte cumpărături. (Luciennei) La 
revedere, doamnă. (încet) La revedere, Lucienne, iubito!... 
(lui Vatelin) La revedere! 

PONTAGNAC: Să mergem... (îi strânge mâna lui 
Vatelin, apoi Luciennei) Doamnă... (încet şi grăbit) Imi duc 
nevasta acasă şi mă întorc să îţi explic de ce m-am purtat 
aşa. 

CLOTILDE: Vii odată?! 

PONTIAGNAC: Am sosit! 

CLOTILDE (aparte): Acum e-acum, băieţaş! 

(les) 


SCENA 13 
LUCIENNE, VATELIN, apoi JEAN şi MAGGY 


VATELIN: Ilubito, lasă-mă, te rog, cât să apuc să-i dau 
papucii femeii ăsteia... (sună) 

LUCIENNE: Bine, bine. Pa, Crepuţ. 

(iese prin stânga, luându-și pălăria pe care o lăsase 
pe canapea) 

JEAN: Domnul a sunat? 

VATELIN: Invit-o pe doamna aceea. 

(Jean o aduce pe Maggy pe uşa a doua din dreapta, 
după care pleacă) 

VATELIN (care s-a aşezat la birou şi aranjează nişte 
dosare pentru a părea ocupat, spune fără a se uita la 
persoana care a intrat): Luaţi loc pe un scaun, doamnă... 

MAGGY (Venind în spatele lui şi sărutându-l apăsat 
pe ochi. Are un puternic accent englezesc.) Oh! My love! 

VATELIN (interzis, ridicându-se): Cum de?!... Ce e? 
(recunoscând-o pe Maggy) Doamna Soldignac! Maggy! Tu 
eşti?! 

MAGGY: În persoană! 

VATELIN: Tu?! Tu aici?! Ai înnebunit?! 

MAGGY: De ce? 

VATELIN: Păi... nu la Londra... 

MAGGY: Am şters-o. 

VATELIN: Şi bărbatul tău? 

MAGGY: L-am adas şi pe he. E comes la Paris cu 
business. 

VATELIN (lăsându-se să cadă pe scaun): Aha!... Şi tu? 

MAGGY: Cum şi eu? Adică ce vin sa de? 
Norocunoscător! You naughty thing, how can you ask me 
what I have come to do here. Here isa man for whom I 
have sacrified everything, my duties as a wife, my conjugal 
faithfulness... 

VATELIN (ridicându-se şi dând s-o întrerupă): Da... 
Da... (se duce şi trage cu urechea la uşa pe unde i-a ieşit 
nevasta) 

MAGGY (îndreptându-se spre dreapta): I leave 
London! I cross the sea! All this to reach him and when al 
last I fiind him, he asks me what have you came here for! 


VATELIN (întorcându-se): Păi, da!... Dar nu asta te- 
am întrebat. Vorbeşti cu mine în engleză şi eu nu pricep 
nicio boabă! Cum de-ai ajuns aici? Şi de ce? Ce vrei? 

MAGGY (din spatele mesei): What vreau? Mă 
întrebare what vreau? Vreau... Tu! 

VATELIN: Eu!?... 

MAGGY: Oh! Yes! Faindea te iubesc! Ah! Dear me! 
For găseşte tu, plecat de la London, trecut Mânecă de 
boala rea la mine... rău de mări, and mi-am dat... mi-am 
dat... cum îi zici? 

VATELIN: Da, da... Bine... Ajunge. Şi pe urmă?... 

MAGGY: No, sufleţi mi-am dat, dar nu-mi pas! Am zis! 
Mă duc la el să văd... Uite-m-aici, ei t zili. (se aşază) 

VATELIN (căzând pe un scaun): Opt zile! O 
săptămână!... Ai venit pentru o săptămână?! 

MAGGY: Da, O săptămân just for tu... Zi cum tot mai 
mai iubeşte! Why deloc răspuns la scrisuri? ziceam: „Vaaai, 
my Crepuţă don iubeşti!...” Ba da, ba da, iubeşti! Crepuţă, 
tell me you love me! 

VATELIN (ridicându-se): Da... Sigur că da. 

MAGGY (ridicându-se şi ea şi venind spre centrul 
scenei): Morning când ajuns, imediat scris tu... şi after 
urmă... nu trimis scris... zis poate nu va răspunze... poate 
aruncă scris la pubel... Şi-am luat yellow taxi cab... asta... 
gălbinare cum traduci... dar greu, greu... unde street?... 
şofer nu ştie vorbele... nu vrea conduci la you! 

VATELIN (aparte): Bravo lui! 

MAGGY: Spus: „Şofer, duci street Thremol”. El 
răspunzi: nu auzit... 

VATELIN: Strada Thremol! Aha... Nu crezi că dacă i- 
ai fi spus pur şi simplu strada Tremoille... 

MAGGY: Aşa şi zis: Thremol: 

VATELIN: Perfect. 

MAGGY: Crepuţă, Crepuţă, ce bucuroşi sunt!... Vii in 
the evening la mine, da? 

VATELIN: Stai aşa, că... 

MAGGY: Nu spui no! Morning am discover un 
parteruţ with mobil, cum te anunţ în scris pe care la 


pubel... Street Roquepaine, nomber patruzeci. 

VATELIN: Acolo v-aţi cazat, în strada Rogquepine? 

MAGGY: No! Cu soţ la hotel Chatham. Parteruţ doar 
for noi doi. Eu închiriat, tu diseară venit, da? 

VATELIN (desprinzându-se și încercând să se tragă 
deoparte): Eu?! Nu, nici nu se pune problema că... 

MAGGY: No? De ce no? 

VATELIN: Pentru că... Pentru că nu se poate! Doar nu 
sunt un bărbat liber, am şi eu o nevastă. Sunt însurat! 

MAGGY: Însurat?! 

VATELIN: Da, fir-ar!... 

MAGGY: La London zis că n-ai hoaţă! 

VATELIN: Cum adică hoaţă? Soaţă! 

MAGGY: Hoaţă, soaţă, tot the same! 

VATELIN: Păi, nu, nu e tot aia! Cu o soaţă mai e cum 
mai e, dar cu o hoaţă... 

MAGGY: Well, se de ce zis?... 

VATELIN: Eeei... Păi da, n-aveam soaţă, că rămăsese 
la Paris... Era un fel de a spune că... 

MAGGY: Se... deci... E gata cu noi doi? 

VATELIN: Maggy, zău aşa, înţelege şi tu... 

MAGGY: Şi never nu mai iubeşte to me? 

VATELIN: Ba da, când mai vin la Londra! Acolo, da! 

MAGGY (izbucnind în lacrimi): Ah! Crepuţă, nu mai 
iubeşti to me! Crepuţă nu mai iubeşti to me! 

VATELIN (alergând până la uşa pe care a ieşit 
Lucienne): Taci din gură, poate să te audă nevastă-mea! 

MAGGY: Nu-mi pasa! 

VATELIN (întorcându-se): Mie da! Ei, haide! Te rog, 
fii rezonabilă! Sigur, despre iubire a fost vorba, dar, în 
sfârşit, romanul ăsta pe care l-am schiţat la Londra nu 
putea ţine o veşnicie. Ce Dumnezeu?! Ne-am cunoscut pe 
vapor, tu aveai rău de mare, eu aveam rău de mare, 
sufletele ne erau tulburate, făcute să se înţeleagă şi s-au 
înţeles. La Londra ai venit zilnic să mă vezi la hotel, m-am 
cunoscut cu soţul tău cu care m-am împrietenit şi ceea ce 
trebuia să se întâmple s-a întâmplat. Zic să ne mulţumim 
cu a ne aminti de vremurile bune fără a mai încerca să le 


luăm de la capăt. Plus că aici nici nu am voie să... Acolo, 
hai, mai aveam o scuză... Sunt lucruri pe care le poţi face 
de o parte a strâmtorii, dar nu şi de cealaltă!... Pe atunci, 
între mine şi nevastă-mea era o porţie de mare, pe când 
aici, nici vorbă de aşa ceva... Deci: fă şi tu ca mine. 
Sacrifică-te cum mă sacrific şi eu! Uită-mă! Sunt bărbaţi 
mai arătoşi decât mine la Londra... 

MAGGY: Oh! Nu, no! N-aş putea!... lam soţia fidelă... 
Un iubit, yes, dar alţii nu pot! 

VATELIN: Ei, hai, chiar fidelă... Bine, până la un 
punct... Fiindcă, în sfârşit, soţul tău... 

MAGGY: Soţul, ce? Tot ăla e... 

VATELIN: Bine, dac-o luăm aşa... 

MAGGY: No, no! Sot, just unu, amant, just unu’! 

VATELIN: Bine, bine... Dacă e vorba de principii... 

MAGGY (dintr-odată): Crepuţă!... Crepuţă!... Nu mai 
vrei pe mine? 

VATELIN: Stai aşa! Dă-ţi şi tu seama... 

MAGGY: Well! Well... Adio, Crepuţă! 

VATELIN (mergând să deschidă uşa din fundal): Adio, 
scumpă doamnă, adio! Pe aici! 

MAGGY (căzând pe un scaun): Ah! Aveai eu îndoieli! 
Când primit no answer la scrisori... Şi pregătit şi una 
pentru soţul de la mine. Tot o trimit. 

VATELIN: Aha! 

MAGGY (scoțând o scrisoare şi citind-o): „Good bye 
dear, forget me. I am only a guilty wife, who has now 
nothing left but death. I have Mr. Vatelin's mistress, twnty- 
eight 'Thremol Street, who has forsaken me, and now I will 
kill myself!” 

VATELIN: Corect! Mi se pare perfectă! Trimite-i-o! 
Ce înseamnă? 

MAGGY: No înţelegi? Ah!... (traduce) Adio, iubitu, 
uita-mă! Sunt femeie vinovat care preferat să mor!... 

VATELIN: Poftim?! 

MAGGY: Fost amant de domn Vatelin, street Thremol 
28... 

VATELIN: Ceea?! A domnului Vatelin? Ce idee!... Ba 


încă şi adresa!... 

MAGGY: M-a... m-a... Cum zicem în francez? Părăsit 
la mine şi eu sinucis. 

VATELIN (apropiindu-se de ea): E o nebunie! Doar nu 
o să i-o trimiţi! 

MAGGY: Oh! Yes! 

VATELIN: Niciodată! Cum să te omori?! Plus că 
numele şi adresa mea... Numărul 28 şi strada... 

MAGGY: Thremol... 

VATELIN: Mda, Thremol... Ce chestie!... Maggy, 
iubita mea Maggy... 

MAGGY (ridicându-se şi luând-o spre stânga): Nu mai 
e iubita Maggy. 

VATELIN: Chiar e o nebunie aşa ceva! Maggy, să nu 
cumva s-o faci! 

MAGGY: Atunci in the evening, la street Rogquepaine, 
număr patruzeci şi eight. 

VATELIN: Dacă-ţi spun că nu pot? Ce pretext găsesc 
pentru nevastă-mea? 

MAGGY: No? Atunci sinucid la mine! 

VATELIN: Doamne Dumnezeule! Bine, bine, vin! 

MAGGY: Yes? Ah! Dear me, deci iar iubeşti Maggy! 
N VATELIN: Las că te iubesc iar acolo! (înfuriat, aparte) 
lâân! 

MAGGY: Ce fericit I am! Crepuţă, te iubesc! 

(se aude soneria) 

VATELIN (aparte): Ce mai crampon! Nu puteai 
rămâne naibii la Londra?! 


SCENA 14 
VATELIN,  MAGGY, JEAN apoi LUCIENNE, 
SOLDIGNAC, PONIAGNAC 


JEAN (apărând de la uşa din fundal): Un domn 
întreabă dacă se poate vedea cu domnul. 

VATELIN: Cine e? 

JEAN: Domnul Soldignac. 

MAGGY: Soţie al meu? 


VATELIN: El? (lui Jean) Vin imediat să-l văd. (Jean 
iese) De ce a venit? 

MAGGY: Nu ştiu. Să-ţi strângă mână, dacă tot he 
comes la Paris. 

VATELIN: În orice caz, nu trebuie să te vadă! Hai, 
ieşi pe aici. (îi arată prima uşă din dreapta şi o scoate din 
scenă) 

MAGGY: All right! Pe diseri!... 

VATELIN: Da, da, aşa rămâne. 

MAGGY: Street Rogquepaine, număr patruzeci şi 
eight!... 

VATELIN: Street Rogquepaine, bine, dar hai o dată! 

MAGGY: Plec, plec! O you wicked thing... I love you! 
(iese) 

VATELIN: Acestea sunt consecinţele unei greşeli... Şi 
nu mi-am înşelat decât o singură dată nevasta de când 
suntem căsătoriţi... Plus că am avut scuza răului de mare... 
Asta este... 

LUCIENNE (apărând din stânga): A plecat doamna 
aceea?... 

VATELIN: Da, da. 

LUCIENNE: Cine a sunat? 

VATELIN: Un prieten pe care l-am cunoscut la 
Londra. 

JEAN (aducându-l pe Soldignac): Domnul Soldignac! 

SOLDIGNAC (cu accent englezesc): Bună ziua, dragă 
prietene, ce mai faci? 

VATELIN  (strângându-i mâna): Foarte bine! Ce 
surpriză! 

(Soldignac o salută pe Lucienne) 

VATELIN: lubito, el e domnul Soldignac. 

LUCIENNE. Domnule. 

SOLDIGNAC: Doamna Vatelin, fără îndoială! Foarte, 
foarte bine!(aşezându-se) Dragă prietene, nu am intrat 
decât pentru o clipă. Sunt tare grăbit, trebuie că mă 
înţelegi, dar, dacă vrei, într-o seară îmi voi face timp, 
fiindcă ziua... afacerile... business is business, cum zicem 
în Anglia. (se ridică) Am venit în primul rând să-ţi strâng 


mâna şi, în al doilea, din cauza nevesti-mii. 

VATELIN (așezat la birou): Doamna Soldignac e bine? 

SOLDIGNAC: Foarte bine, mulţumesc de întrebare. 
M-a însărcinat cu multe treburi... Pentru ea am trecut pe 
aici. Dragă prietene, am aflat eu ceva care o să te mire 
mult: sunt încornurit? 

VATELIN: Încor... cum? 

SOLDIGNAC: Nu întorcum, încornurit... Doamna 
Soldignac mă înşală, dacă preferi. 

VATELIN: Nu se poate!... 

LUCIENNE (ridicându-se): Vă rog să mă scuzaţi, mă 
tem să nu fiu indiscretă, aşa că mă retrag. 

SOLDIGNAC: Ba nu, nu trebuie, mi-e totuna, judec 
foarte filosofic. Doar că sunt cu adevărat grăbit, am de 
rezolvat nişte afaceri. (se aşază) Azi dimineaţă a ieşit la 
lumină... când am descoperit această scrisoare în geanta 
soţiei mele. 

VATELIN (aparte): Dar-ar dracii! Scrisoarea pe care 
mi-a scris-o! Măcar numele de nu mi l-ar fi dat! 

SOLDIGNAC: My love... 

VATELIN (aparte, liniştit): Love!... Nu, nu e vorba 
despre mine! 

SOLDIGNAC: „Sunt la Paris... deci ne vom putea iubi 
din nou”. Înţelegi? 

VATELIN: Da. 

SOLDIGNAC: „” Diseară soţie la mine” - eu adică - 
„petrece seară târziu cu afacere, I am singură, vino găseşti 
în street Rogquepaine, număr 48... te aştept! Maggy”. Ce 
părere ai? 

VATELIN: Doamne, ştii, n-ar prea trebui să... Şi încă 
aşa, la prima vedere... Poate că, de fapt, nu e nimic serios. 

SOLDIGNAC (ridicându-se): Ei, nu?! Bine, o să şi 
vedem... Între două treburi, am dat o fugă până la 
comisariatul de poliţie... Aşa că diseară, fără să ştiu cine-o 
mai fi şi „my love” ăsta, o să pun eu mâna pe amândoi 
acolo, pe strada „Rogquepaine”, la numărul „patruzeci şi 
eight”. 

VATELIN (aparte): Altarul şi!... La fix a dat pe aici ca 


să mă prevină. 

SOLDIGNAC: Nu-i aşa, doamnă? 

LUCIENNE (ridicându-se): Doamne Dumnezeule, 
domnule, ştiţi, eu... 

SOLDIGNAC: Ei bine, da, voi divorța. 

VATELIN (ridicându-se): Cum adică, vrei să divorţezi? 

SOLDIGNAC: Da! Da! Şi asta mă va mulţumi foarte 
tare! Mă scoate din fire nevasta asta a mea... Mereu a fost 
o temperamentală, chestie care îmi încurcă afacerile. Deci 
am trecut pe la tine ca fiind avocat, pentru ca să îmi 
pregăteşti toate actele necesare divorţului. 

VATELIN: Eu? 

SOLDIGNAC (ducându-se în fundul scenei de unde îşi 
ia pălăria): Da, fiindcă sunt foarte grăbit. 

VATELIN: Nu e căderea mea să... Cum ai vrea să se 
poată... Trebuie să te duci la Londra pentru a... 

SOLDIGNAC: Păi, de ce la Londra? Doar nu sunt din 
Londra! 

VATELIN: Cum aşa? 

SOLDIGNAC: Nu, sunt din Marsilia! 

VATELIN şi LUCIENNE: Tu... Dumneavoastră? 

SOLDIGNAC: Exact, Narcisse Soldignac din Marsilia, 
doar că de mic am fost crescut în Anglia de unde mi-am şi 
condus mereu afacerile şi unde m-am şi însurat, dar prin 
Consulatul francez, aşa că, prin urmare, poţi să-mi pui la 
punct actele pentru divorţ. 

VATELIN: Bun, atunci trebuie... 

SOLDIGNAC: Evident, sunt cetăţean francez. 

VATELIN: Da, da, da... (aparte) Eu... adică tocmai eu 
să... Asta-i culmea! 

SOLDIGNAC: Deci ne-am înţeles! Acum vă cer încă o 
dată iertare, dar într-adevăr mă grăbesc. 

VATELIN (aparte): În definitiv, ce risc? (tare) De 
acord, ne-am înţeles, atâta doar că totul se supune unei 
condiţii esenţiale: să îi surprinzi în flagrant pe soţia ta şi 
pe complicele ei. 

SOLDIGNAC: Normal! Dar cum, diseară, voi pune 
mâna pe ei acolo, în strada Roquepaine, numărul 48... 


VATELIN (aparte): Aha, c-om fi şi proşti să ne prinzi! 

SOLDIGNAC: Cât despre domnul acela, când o să 
pun mâna pe el îmi voi rezerva plăcerea de a-i oferi o mică 
lecţie de box. 

VATELIN: Te pricepi bine la?... 

SOLDIGNAC: Bine, eu?... Nu doar, şi nevastă-mea, că 
am învăţat-o şi pe ea! O dată m-am bătut cu campionul 
Londrei, căruia i-am ras o smetie, cum se zice pe la noi, 
prin Provence!... Păi a încasat pumnul de-a trecut Marea 
Manecii ca vântul!... 

LUCIENNE: Vaaai! Vai, vai!... 

SOLDIGNAC: Mă jur... Bine, seara, cu primul 
pachebot... 

VATELIN: Aşa da! 

LUCIENNE: Să ştiţi că  povestiţi exact ca-n 
Provence... 

SOLDIGNAC: Ce-aţi vrea, altfel mi-a intrat în sânge 
nepăsarea englezească... Cu toate astea, substanţial am 
păstrat natura ţării mele de baştină... (puţin liric) Prin 
ceața londoneză tot regăsesc o rază din soarele Sudului... 

LUCIENNE: Ah, dar chiar sunteţi un poet! 

SOLDIGNAC (schimbând tonul): Nu, n-am timp, sunt 
grăbit... business is business, cum se zice pe la noi, pe la 
Londra. La revedere... Cât despre domnul din această 
seară... (schiţează o mişcare de box) Cam aşa! Di gou îi 
gue vengue, dragul meu, cum se zice pe la noi, pe la 
Marsilia... La revedere! 

(Se întoarce pentru a ieşi şi se loveşte de Pontagnac 
care intră) 

PONTAGNAC: Vă rog să mă scuzaţi! 

SOLDIGNAC. Nicio problemă... Bună ziua... Sunt 
foarte grăbit!... 

VATELIN: La ţanc pică Pontagnac... (Luciennei) Vrei 
să-l conduci tu pe domnul Soldignac? Am ceva să-i spun lui 
Pontagnac. 

LUCIENNE (ieşind în urma lui Soldignac): OK. 


SCENA 15 


VATELIN, PONTIAGNAC 


PONTAGNAC: Ce mai e şi cu zăltatul ăsta? 

VATELIN: Nimic. Un englez din Marsilia. Pici tare 
bine, dragă Pontagnac, vreau să te rog să îmi faci un 
serviciu. 

PONTAGNAC: Eu? 

VATELIN: Da, aşa, ca între bărbaţi. Diseară am 
întâlnire cu o femeie. 

PONTAGNAC: Tu?! Hai că m-ai lăsat mască... 

VATELIN: Asta e... 

PONTAGNAC: Va să zică îţi înşeli nevasta... 

VATELIN: Există împrejurări în care un soţ este 
uneori obligat să... 

PONTAGNAC (aparte, încântat): O înşală pe nevastă- 
sa şi exact mie mi-o mărturiseşte! 

VATELIN: Deci, uite cum stau lucrurile: aveam 
întâlnire într-un loc anume, dar, la ora asta, din anumite 
motive deosebit de serioase, nu mă pot prezenta unde am 
convenit. Tu care te învârţi peste tot, nu mi-ai putea indica 
un hotel în care să pot să... 

PONTAGNAC: Sigur că da... Continentalul, Grand 
Hotel... Ultimus, unde mă duc eu de fiecare dată... E foarte 
comod şi are destule ieşiri... Să dai, însă, un telefon ca să 
nu ai probleme cu rezervarea camerei pentru diseară. 

VATELIN: Îţi mulţumesc, dragă prietene, îţi 
mulţumesc din toată inima! Sun imediat. Şi la hotel, şi la 
persoana respectivă, pentru a şti să ceară camera 
rezervată pe numele meu. 

PONTAGNAC: Corect! Aşa se face! Deci nevastă-ta îţi 
dă diseară drumul din lesă?! 

VATELIN: Nici nu e greu: profesia mă obligă deseori 
să plec din Paris. Îi voi spune că sunt chemat în provincie 
pentru un testament, pentru o licitaţie în urma unui deces, 
nici nu contează pentru ce... 

PONTAGNAC: Excelent! 

VATELIN: Te las, mă duc să dau telefon. (iese prin 
dreapta) 


SCENA 16 
PONTAGNAC, LUCIENNE 


PONTAGNAC: Îşi înşală nevasta! Ah, ce fericire! 

LUI CIENNE (întorcându-se prin uşa din fundal): 
Ciudată fiinţă şi englezul ăsta. 

PONTAGNAC:  Lucienne!... Iertare... Doamnă! E 
totuşi prea repede... 

LUCIENNE: Ce s-a întâmplat? 

PONTAGNAC: Păi... eu... Nu, aşa ceva chiar nu pot! 

LUCIENNE: Asta-i tot? 

PONTAGNAC (aparte): Zău, cu atât mai rău dacă... 
După alte toate, nu-i sunt cu nimic dator lui Vatelin. Nici 
nu-mi e prieten, la drept vorbind, ca să nu mai zic că 
dragostea vine înainte de orice!... 

LUCIENNE: Aşadar?... 

PONTAGNAC: Sper că îţi ţii cuvântul dat! Mi-ai spus: 
„Nu îmi voi înşela eu prima bărbatul, dar dacă-ncepe el, 
voi face la fel fără vreo ezitare”. 

LUCIENNE: Sigur că aşa am spus! 

PONTAGNAC: Şi juri în continuare că vei face cum ai 
spus şi că îl vei înşela imediat ce vei avea dovada? 

LUCIENNE: Da, imediat. 

PONTAGNAC: Ce fericire! Bine... Am dovada! 
Diseară, la Hotelul Ultimus, bărbatul tău cu o femeie... 

LUCIENNE: Minţi! Nu se poate! 

PONTAGNAC: Mint? Uite, peste foarte puţin timp va 
veni să îţi spună că a primit un telefon şi este obligat să 
meargă undeva, în provincie, pentru un testament ori o 
licitaţie în urma unui deces... 

LUCIENNE: Imposibil! Cine? Crepuţ? 

PONTAGNAC: Da, chiar Crepuţ. 

LUCIENNE: Te pomeneşti c-ar fi în stare! Eeei, dacă- 
mi vei arată să văd cu ochii mei... Dacă-mi vei arâta!... 
Dacă sigur îmi vei arătă... 

PONTAGNAC: Bine... Diseară îl voi pândi să văd când 
pleacă şi imediat după o să trec să te iau şi să te duc la 


locul crimei, la Hotelul Ultimus. 

LUCIENNE (trecând în stânga scenei: Ei bine, da! 
Vreau să văd! Sigur că vreau să văd! 

PONTAGNAC: Fii calmă! Vine! (se duce în dreapta) 


SCENA 17 
PONTAGNAC, LUCIENNE, VATELIN 


VATELIN (intrând): Aici erai, iubito? Am mai dat de-o 
belea! 

LUCIENNE: Ce s-a întâmplat? 

PONTAGNAC (aparte): Hai, băiete, dă-i drumul o 
dată! 

VATELIN: Închipuieşte-ţi că am primit un telefon şi 
trebuie să plec din Paris chiar diseară, cu trenul de opt. 

LUCIENNE (aparte): Deci e adevărat! 

VATELIN: Merg la Amiens pentru deschiderea unui 
testament. 

LUCIENNE (aparte): Canalie! (tare) Nu poţi trimite 
pe unul dintre subordonați? 

VATELIN: Imposibil! Au solicitat ca neapărat să fiu 
prezent. 

LUCIENNE: Bine, du-te, iubitule, du-te! Business is 
business, cum zicea englezul! 

VATELIN: Evident! Îmi pare extrem de rău! 

LUCIENNE (aparte): Ce mai Tartufel 

VATELIN: lartă-mă, dar trebuie să mai caut nişte acte 
pe care să le iau cu mine. (iese prin dreapta) 

PONTAGNAC: Ei bine, te-ai lămurit? 

LUCIENNE: Ah, acum mi se luminează mie totul!... 
Ce mizerabil!... Tocmai el, pe care îl consideram unul 
dintre puţinii soţi credincioşi şi care, când colo, este ca toţi 
ceilalţi! Ei bine, domnule Pontagnac, te aştept diseară şi 
dacă voi avea dovada a ceea ce mi-ai spus atunci, ah, 
atunci îţi jur că la o oră după... voi fi răzbunată!... 

PONTAGNAC: Mulţumesc! (aparte) Cumva e o 
porcărie ce fac, dar, deh, am şi o scuză serioasă: vreau să 
mă culc cu nevastă-sa! (tare) Pe diseară! (iese repede pe 


uşa din fund) 
LUCIENNE (îndreptându-se către camera ei): Pe 
diseară! 


CORTINA 
ACTUL II 


Camera 39 a Hotelului Ultimus. O încăpere mobilată, 
mare, confortabilă. În fund, un pat într-un alcov. În 
mijlocul camerei, o masă. Uşa de la intrare din fundal 
stânga dă spre coridor. În stânga, prim plan, o uşă care dă 
către camera 38. În planul doi, şemineul. În dreapta, 
planul trei, uşa băii. Mobilier hotelier. 


SCENA 1 
ARMANDINE, apoi VICTOR (17 ani, ţinută de valet) 


La ridicarea cortinei, Armandine, în picioare în faţa 
mesei, işi închide geanta de voiaj. Se aud bătăi la uşa din 
fund. 


ARMANDINE: Intră. (î] vede pe Victor) A, tu erai, 
puştiule? Ai cumpărat ce te-am rugat? 

VICTOR: Da, doamnă. Administratorul mi-a zis să-i 
spun doamnei că va urca imediat. 

ARMANDINE: l-ai spus şi că vreau să schimb 
camera? 

VICTOR: Da, da, doamnă. De altfel, aflase, i-a spus 
camerista. 

ARMANDINE: Mulţumesc, băieţaş. (aparte) Drăguţel, 
ăsta micu’. (tare) Ia vino puţin mai aproape. 

VICTOR: Doamnă! 

ARMANDINE: Câţi ani ai? 

VICTOR: Şaptesprezece. 

ARMANDINE: Şaptesprezece! Da’ ştii că eşti tare 
drăguţ?! 

VICTOR (roşindu-se şi coborând privirile): Doamnă, 


vă rog!... 

ARMANDINE: Ia uite-l ce roşeşte! Măi, ţie chiar ţi-a 
plăcut ce ţi-am zis!... 

VICTOR: Vai! Da... Dac-aţi spus tocmai 
dumneavoastră... (închide ochii fără a îndrăzni să spună 
mai multe) 

ARMANDINE (mângâindu-i uşor faţa): Nici c-ai putea 
să mă dezamăgeşti, zău că eşti binecrescut!... 

(În clipa în care palma Armandinei îi trece peste 
buze, ameţit, fără a-şi da seama ce face, Victor i-o prinde 
cu ale sale şi i-o sărută frenetic) 

ARMANDINE: Hei, hei, ce te-a apucat?! 

VICTOR: lertaţi-mă, doamnă! 

ARMANDINE: N-o lua razna, copilaş! 

VICTOR: Ah, doamnă, n-am mai ştiut de mine! Sper 
că nu v-am rănit. 

ARMANDINE (îndreptându-se către dreapta): Nu 
prea... Există obrăznicii care nu rănesc femeile. 

VICTOR: O rog pe doamna să nu mă spună 
administratorului. O să mă dea pe uşă afară. 

ARMANDINE (râzând): Şi dacă eram vreo vrăjitoare 
rea?! 

VICTOR: Ştiţi, când v-am simţit palma atât de caldă, 
de blândă, pe obraz... am început să tremur şi totul să se 
învârtă în jurul meu!... Nu uitaţi, doamnă, că am împlinit 
şaptesprezece ani şi, de când i-am împlinit, nu ştiu cum să 
zic... uitaţi, e ca şi când m-ar înţepa nişte ace... Da, 
doamnă, aşa stau lucrurile şi uitaţi că unul începe acuma, 
prin gât... L-am arătat şi doctorului care a plecat azi 
dimineaţă din hotel şi mi-a spus: „Puştiule, e pubertatea”. 

ARMANDINE (stând pe canapea): Pubertatea!... Ce-o 
mai fi şi asta pubertate? 

VICTOR: Nu ştiu. Dar s-ar părea că am ajuns la 
vârsta să iubesc... Eei, mi-am dat eu seama că lucrează 
seva-n mine şi mă chinuie... 

ARMANDINE: Da, da, da... 

VICTOR: Şi-atunci, când a venit uite-aşa doamna şi... 
Vă rog frumos, nu vă supăraţi pe mine!... 


ARMANDINE (ridicându-se): Nu, nu, nici vorbă!... 
Dovadă: ţine trei euro. 

VICTOR (cu monedele în mână): Trei! 

ARMANDINE: Ai tăi sunt! 

VICTOR: Vaai, nu, nu, nu se poate! (îi pune pe masă) 

ARMANDINE: Ce faci? 

VICTOR: Nu! De la dumneavoastră nu pot lua! Nici 
nu se pune problema! 

ARMANDINE: Ia hai, lasă prostiile!... 

VICTOR: Of, nici nu... Că-şi mai da eu şapte ca să... 

ARMANDINE: Ca să? 

VICTOR (copleşit şi gata să izbucnească în lacrimi, 
cu un nod în gât): Ca să nimic, doamnă. (schimbând tonul) 
Vine administratorul!(pleacă în fugă) 

ARMANDINE: Săracul de el, puştiulică... 

(Ia banii de pe masă. Victor ajunge înapoi la uşă şi se 
lipeşte de cadrul ei pentru a lăsa să treacă 
Administratorul, apoi dispare.) 


SCENA 2 
ARMANDINE, ADMINISTRATORUL 


ADMINISTRATORUL: Doamna m-a chemat? 

ARMANDINE: Bineînţeles! Din cauza camerei... 
Vreau să ştiu dacă s-a rezolvat ceva. (termină de închis 
geanta de voiaj şi valiza) 

ADMINISTRATORUL: Evident, doamnă, vă vom da 
alta, în partea din faţă. 

ARMANDINE: Foarte bine, fiindcă este dezolant în 
partea asta (merge să se mai uite o dată la valiză) şi, mă 
înţelegeţi, dacă va fi să rămân vreo zece zile... până când 
îmi va fi pus la punct apartamentul... 

ADMINISTRATORUL: Înţeleg, doamnă. 

ARMANDINE: Eeei, atunci, dacă nu vă deranjează... 

ADMINISTRATORUL: Sub nicio formă, doamnă, deşi, 
dacă doamna ţine să păstreze şi camera de aici nu ştiu 
dacă i-o mai pot oferi la ora aceasta, fiindcă deja a fost 
rezervată... 


ARMANDINE: Mda, bine... Şi cine este fericitul care 
îmi ia locul? 

ADMINISTRATORUL: Un anumit domn Vatelin care a 
sunat pentru rezervare şi căruia i-am oferit-o. 

ARMANDINE  (aranjându-şi geanta de voiaj): 
Vatelin... Nu-l cunosc... Mă rog, mi-e indiferent... Deci, 
cum facem?... (se aşază în stânga mesei) 

ADMINISTRATORUL: Îi pot oferi doamnei camera 17, 
dacă o să-i placă: are vedere la stradă. 

ARMANDINE: Fie. Dacă ziceţi că e bună... Ceea ce 
îmi trebuie este o încăpere suficient de mare, de 
confortabilă... în aşa fel încât, dacă îmi primesc un prieten 
ori altul care ar putea dori să rămână peste noapte... 

ADMINISTRATORUL: Aha, deci doamna nu este 
singură, bine, bine... Da, da, da, înţeleg, doamna vrea o 
cameră care, la nevoie... Eeei, atunci îi voi oferi doamnei 
camera 23... S-ar potrivi mai bine şi are şi două paturi. 

ARMANDINE: Două paturi?! Ce-aş putea face cu 
două paturi? Chiar vreţi să par culmea ridicolului? 

ADMINISTRATORUL: Cum aşa, doamnă, păi... 

ARMANDINE: Cam ce vă închipuiţi, că invit 
spectatori?! 

ADMINISTRATORUL: Nu, doamnă, nicidecum, însă 
m-am gândit că, poate, pentru domnul prieten al 
doamnei... 

ARMANDINE (ridicându-se): Al doilea pat? Ha, ha, 
ha, ce mutră-ar face! Nu, nu, prefer camera 17. (închide 
valiza) 

ADMINISTRATORUL: Bine, doamnă! 

ARMANDINE: Să trimiteţi pe cineva după valiză! 

ADMINISTRATORUL: Da, doamnă! (Iese, dar se 
opreşte imediat după pragul uşii, vorbind cu cineva care 
nu se poate vedea) Domnul?(Sunet de voci) Da, domnule, 
aici e, mă duc să văd despre ce este vorba. (dă să coboare) 

ARMANDINE: Ce s-a întâmplat? 

ADMINISTRATORUL: Un domn a venit la doamna... 

ARMANDINE: Ce domn? 

ADMINISTRATORUL: Nu ştiu. O să-l întreb. 


ARMANDINE: Nu e nevoie, să intre! Văd eu ce e cu 
el. 

ADMINISTRATORUL: Dacă domnul vrea să intre... 

(se lipeşte de cadrul uşii pentru a-l lăsa să intre pe 
Redillon, apoi iese) 


SCENA 3 l 
ARMANDINE, RÉDILLON 


REDILLON (din uşă): Bună ziua! 

ARMANDINE: Tu erai?! 

REDILLON: Eu. (intră şi îşi lasă pălăria pe şemineu) 

ARMANDINE: Păi, da... Ştii... Mă rog... Ei bine, da, 
aşa e... 
REDILLON: Fix eu sunt, în carne şi oase. 
ARMANDINE: Şi, ce-ai mai făcut de ultima oară de 
când ne-am văzut? 

REDILLON: Foarte bine! Permiţi? 

ARMANDINE: Ce? 

(Redillon îşi țuguiază buzele în semn că vrea să o 
sărute) 

ARMANDINE: Da! da! 

(Se sărută pe gură) 

REDILLON: Ce bine e!... 

ARMANDINE: Deci: mă iubeşti? 

REDILLON: Te ador! 

ARMANDINE: Dar iute mai eşti! Cum te cheamă? 

REDILLON: Ernest. 

ARMANDINE: Ernest şi mai cum? Alt nume nu mai 
ai? Nu te-a recunoscut taică-tău? 

REDILLON: Ei, ba da, ba da! Redillon. 

ARMANDINE: Ce nume tâmpit!... 

REDILLON: O fi, dar se poartă de mult în familia 
mea. 

ARMANDINE: Şi, de altfel, nu numele face omul, nu-i 

aşa? la uită-te la mine. Măi, dar ştii că eşti drăguţ? 
(Redillon se strâmbă) Ştii la ce mă gândesc? 

REDILLON: Nu. 


ARMANDINE: Că semeni cu iubitul meu! 

REDILLON: Aha! 

ARMANDINE: Încă n-ai aflat? 

REDILLON: Nu. Şi cine e iubitul ăsta al tău? 

ARMANDINE  (împingându-l): Cum adică cine e 
iubitul meu? Un tip foarte mişto, află!... Baronul Schmitz- 
Mayer. (se duce şi se aşază pe canapea) 

REDILLON: E evreu? (se aşază şi el) 

ARMANDINE: Da, nebotezat!... E acel Schmitz-Mayer 
campion la călărie, la curse cu obstacole... Alt Schmitz- 
Mayer n-ai de unde să cunoşti... A câştigat o groază de 
bani pe chestia asta. N-ai cum să nu ştii, doar s-a scris în 
toate ziarele, s-a dat la toate emisiunile!... Dar acum nu 
mai face nici doi bani... 

REDILLON: Or mai fi şi alţii ca el... 

ARMANDINE: Ce vorbeşti?! Soră-sa s-a măritat cu 
ducele de... 

REDILLON: Ia ascultă, n-am venit aici ca să mă pun 
la punct cu genealogia amantului tău! 

ARMANDINE: Săracul de el!... L-au luat la armată 
pentru convocare, de-asta nu e aici... 

REDILLON: Cu atât mai bine!... Să stea la cazarmă, 
la el acolo la cazarmă! (ridicându-se) Armandine, iubiţico! 


ARMANDINE: Poftim? 

(Redillon îşi țuguiază iarăşi buzele ca mai înainte) 

ARMANDINE (ridicându-se): Ah! (se sărută îndelung) 
Ştii, imediat m-am prins că-mi faci ochi dulci, ieri, la 
teatru! 

REDILLON: Chiar aşa! 

ARMANDINE: Pluplu era cu tine-n lojă? 

REDILLON: Da. O cunoşti? 

ARMANDINE: Da, cum mă cunoaşte şi ea pe mine: 
din vedere. E o femeie super! Şi d-asta am început să te 
doresc! (merge spre stânga) Fără asta nu ţi-aş fi răspuns la 
ocheade fiindcă, ştii, când nu cunosc gagiul, eu, de 
obicei... 

REDILLON: Aha... 


ARMANDINE: Ce-ai vrea? Amantul unei femei super 
trebuie că şi el... Te stimulează! Uite de ce ţi-am trimis 
cartea de vizită prin plasatoare, la pauză. 

REDILLON: Fireşte. Deci lui Pluplu îi datorez... 

ARMANDINE: Măcar nu i-o spune şi ei! Dacă tote să 
ne... 

REDILLON: Ce proastă eşti!... 

ARMANDINE: Ba nu, e cum zic sau dacă nu, nici că 
mai... Ştii, nu vreau să-i fac vreo porcărie. (se duce lângă 
şemineu) 

REDILLON (ţinându-se după ea): Fii liniştită. Măi dar 
ce bunăciune eşti!... Ale tale sunt toate comorile astea? 

ARMANDINE: Dar ale cui ai vrea să fie, băga-mi-aş! 

REDILLON (Juând-o în braţe): Ale mele! (o sărută) 

ARMANDINE: Ce lacom eşti! Dar mi le dai pe urmă 
înapoi, da? 

REDILLON: Normal. 

ARMANDINE: Păi, da, fiindcă... i-ar cam trebui şi lui 
Schmitz-Mayer! 

REDILLON  (desfăcându-se din îmbrățişare şi 
retrăgându-se): Ei, să-mi trag una! Chiar nu poţi să nu mă 
tot freci la cap cu Schmitz-Mayer! 

ARMANDINE (mişcându-se şi ea): Vaaai, dar ştii ce 
mă iubeşte?!... Şi ce haios e?!... Habar n-ai ce îmi spune 
tot timpul: „Te iubesc fiindcă eşti o proastă!” Păi, nu-i aşa 
că sunt o proastă?! 

REDILLON: Ei, nu, nu eşti tu proastă... Of 
Armandine scumpo... (se sărută) 

ARMANDINE: Aaah! Ilubi!... Or cum îţi zicea?... 

REDILLON: Ernest! 

ARMANDINE: Ernest, dulceaţă!... 

REDILLON (așezându-se pe scaunul din stânga şi 
luând-o pe genunchi): Hai la mine pe genunchi! 

ARMANDINE: Deja?! 

REDILLON: Da, deja! Ah! Lucienne! Lucienne iubito! 


ARMANDINE (Ja el pe genunchi): Care Lucienne?! Pe 
mine nu mă cheamă Lucienne! Pe mine mă cheamă 


Armandine! 

REDILLON (în extaz): Ba nu, Lucienne! Lasă-mă să-ţi 
zic Lucienne! Cu ce te deranjează dacă-mi place mie cel 
mai mult numele ăsta? Offf! Lucienne! 

ARMANDINE: Eşti cam ciudat!... Asta-mi aminteşte 
de o dată când... 

REDILLON (acelaşi joc): Ba nu, nu îţi aminteşte de 
nimic! Nu mai vorbi! Gura! Sărută-mă! Lucienne, Lucienne 
iubito!... Tu eşti? Da, chiar tu eşti!... 

ARMANDINE: Uite că nu! 

REDILLON: Dar mai taci naibii o dată din gură! Ţi-am 
cerut eu să răspunzi ceva? Mai bine zi-mi că tu eşti... 

(bătăi în uşă) 

ARMANDINE: Cine e? 

REDILLON (vorbind peste vocea persoanei care 
răspunde, în aşa fel incât să o facă să nu se audă): 
Lucienne! Ah, Lucienne a mea!... 

ARMANDINE (lui Redillon): la ciocu' mic şi tu! N-am 
cum să aud ce zice. (spre uşă) Cine e? 

VOCEA LUI VICTOR: Victor, doamnă, valetul. 

ARMANDINE: A, tu erai? Intră! 


SCENA 4 l 
ARMANDINE, RÉDILLON, VICTOR, apoi CLARA 


VICTOR (intrând): Doamnă, nu cumva s-ar putea... (e 
scandalizat de imaginea Armandinei pe genunchii lui 
Rédillon) Ah!... (descurajat) Vaaai!... 

ARMANDINE: Ce e, puştiule? 

VICTOR (cu voce caldă, tandră): Doamnă, am venit să 
întreb dacă pot să duc geamantanul... 

ARMANDINE: Da. 

REDILLON (lui Victor): Care geamantan? 

VICTOR (aspru, lui Redillon): Păi, geamantanul de 
colo! Doar nu al sultanului! 

REDILLON (ridicându-se şi îndreptându-se către 
Victor): Ia ascultă! Aşa se răspunde? Poate-ţi arăt eu 
acuma geamantan de sultan! Să nu zici că n-ai văzut! 


ARMANDINE: Lasă-l în pace pe-ăsta micu’, e-aşa de 
dulce!... 

REDILLON: N-am vorbit cu tine! Şi-o să-l învăţ eu să 
fie politicos... 

ARMANDINE: Ei, nu se face! Ia şi dă-i mărunţişul 
ăsta... 

REDILLON: Păi, cum? După felul în care... 

ARMANDINE: Doar n-o să mă refuzi să-i dăm zece 
euro?... (se duce şi se aşază pe scaunul din stânga) 

REDILLON: Doar nu face zece euro ca să... Bine, 
bine... (întinzându-i banii lui Victor) Bine, ţine-i, dar să nu 
se mai repete. (trece în dreapta) 

VICTOR (uscat: Mulţumesc. (bagă banii în buzunar 
şi, printre dinţi): Porcul dracului! 

REDILLON (care nu l-a auzit): Uite-aşa sunt eu... 

VICTOR (cu voce caldă, Armandinei): Doamnă, mă 
duc să caut camerista să mă ajute să duc geamantanul. 

ARMANDINE (din stânga): Bine, copilaş, du-te! 

REDILLON (mormăind): Măcar aşa, o să-şi dea 
seama cam cât costă să mi se adreseze nepoliticos. 

ARMANDINE: Ei, nu trebuie să te superi pe bietul 
puştiulică. E încordat acum, e bolnav. 

REDILLON: Motive se găsesc... Mi se fâlfâie, eu sunt 
sănătos! 

ARMANDINE: Dac-ai şti ce are... 

REDILLON: Adică, ce are? 

ARMANDINE: Nu am înţeles prea bine, se pare că 
pubertate... 

REDILLON: Pubertate? Cum aşa, pubertate? 

ARMANDINE (aşezată pe braţul fotoliului): Uite-aşa! 
I-a spus doctorul. 

REDILLON: Asta e boala pe care o are? Dacă e aşa, 
chiar că mi-e milă de el! 

ARMANDINE: E grav? 

REDILLON: Pubertatea? Păi, da! 

ARMANDINE (sărind în sus): Sper că nu se ia! 

REDILLON: Nu, din păcate... Altfel, altarul şi... chiar 
c-ar merita o groază de bani virusul ăsta! 


VICTOR (intrând cu Clara după el: Ăsta e, vino şi 
ajută-mă! 

CLARA: Geamantanul ăsta? 

VICTOR: Da, trebuie coborât la 17... (se întoarce să 
ia de pe masă geanta de voiaj) Uitasem geanta... (cei doi 
iau bagajele) 

REDILLON (apropiindu-se de Armandine): Te muţi? 

ARMANDINE: Da, nu mi-a plăcut camera. Am cerut 
una cu ferestrele spre stradă. 

REDILLON: Nu văd cu ce e mai plăcut să dea 
ferestrele spre stradă. Mă rog, de acord cu noua cameră. 
Hai în ea. (îşi ia pălăria de pe şemineu) 

ARMANDINE: Amândoi? De ce? 

REDILLON (revenind): Cum aşa: de ce? (răutăcios) 
Zău eşti proastă! 

ARMANDINE: A, nu, nu, prietene, nu în seara asta! 

REDILLON: Poftim?! 

ARMANDINE: Niciun „poftim”! (trece prin dreapta) 
Îmi pare rău cât încape, dar nu se poate! 

REDILLON: Vorbeşti serios? Dar ştii că ai tupeu pe 
tine! Uite cum stăm... Chiar îţi închipui c-o să mă car aşa, 
fără... cu coada-ntre picioare?! 

ARMANDINE (sprijinită cu spatele de masă): Dacă 
altfel nu se poate?... Aştept un prieten la unsprezece, la 
noapte... 

REDILLON (se duce şi se aşază pe pat): Un prieten!... 
Ăsta da motiv! Şi cine să fie prietenul ăsta? 

ARMANDINE: Un domn de la Londra. N-ai de unde 
să-l ştii. Domnul Soldignac. De câte ori vine la Paris... 

REDILLON: Oribil ce-mi spui! 

ARMANDINE (trecând în stânga): Care e treaba? 
Dacă vine, de ce să nu?... 

REDILLON (ridicându-se şi înaintând spre ea): Stai! 
Nu pleca! Ştii ceva? Hai pe la mine! 

ARMANDINE: Cum adică: la tine? 

REDILLON (o ia în braţe - joc de scenă): Pur şi 
simplu, la mine! Am şi eu un la mine acasă. Ori credeai că 
locuiesc pe sub vreun pod? 


ARMANDINE: Şi lui ce-i spun? 

REDILLON: Că te-ai dus la maică-ta care e foarte 
bolnavă. E foarte bătrână şi uite-aşa o mai apucă, din când 
în când... 

ARMANDINE: Nu prea e frumos... 

REDILLON: Ba da, ba da, e super! Haide, puneţi 
pălăria şi să mergem. 

ARMANDINE (se duce la şemineul de pe care îşi ia 
pălăria lăsată acolo încă dinainte de ridicarea cortinei) 
Prea frumos tot nu e, dar mă tentează... 

(Bătăi la uşă) 

REDILLON, ARMANDINE: Intră! 


SCENA 5 l 
ARMANDINE, RÉDILLON, ADMINISTRATORUL, 
PINCHARD, DOAMNA PINCHARD, apoi VICTOR 


ADMINISTRATORUL (intrând pe uşa din stânga 
fundal): Îmi cer scuze doamnei şi domnului că îi deranjez, 
însă turiştii care au închiriat această cameră au sosit... 
prin urmare... 

ARMANDINE (punându-şi pălăria): Doriţi să ne luăm 
picioarele la spinare? 

ADMINISTRATORUL: Nu mi-aş permite... 

ARMANDINE: Îmi pun pălăria şi eliberăm locul. 
Rugaţi-l deci pe domnul... Cum se numeşte? 

ADMINISTRATORUL. Vatelin. 

REDILLON: Vatelin? 

ARMANDINE: Să-mi lase numai un minut. 

REDILLON:  Vatelin aici? Alta acum! Prin ce 
întâmplare?! Rugaţi-i să intre, voi fi încântat să îi strâng 
mâna. 

ARMANDINE: Îl cunoşti? 

REDILLON: Doar pe el. 

ADMINISTRATORUL (Jui Pinchard care nu se vede): 
Intraţi, vă rog, domnule. 

REDILLON (îndreptându-se către uşă): Dragă 
prietene!(observând că de intrat intră Pinchard în 


uniformă de medic militar urmat de soția lui) lertaţi-mă! 
(aparte) Ia te uită, e altul! 

PINCHARD (în timp ce soția îi face plecăciuni spre 
Armandine şi Redillon): Domnule, doamnă, îmi pare rău că 
vă deranjăm... (aparte) Drace, ce femeie frumoasă! (li dă 
geanta de voiaj nevestei care o lasă pe masă şi se întoarce 
lângă el. Tare) Am reţinut telefonic o cameră, pentru 
această seară, la acest hotel, după cum puteţi observa şi 
din telegramă: „V-am rezervat camera 39”. Din câte mi s-a 
spus, aceasta este. 

ARMANDINE (punându-și mănuşile): Domnule, eu 
sunt cea care îşi cere scuze pentru că încă mă mai aflu 
aici. Tocmai ne pregăteam să ieşim. 

PINCHARD: Doamnă, vă rog, nu vă grăbiţi! Mă 
cuprinde disperarea că deranjez atâta lume! mai ales că, 
unde e loc pentru doi, e şi pentru patru, cum se zice. 

ARMANDINE: Sunteţi prea amabil!... 

PINCHARD: Nici vorbă! (lui Redillon) Domnule, 
complimentele mele, aveţi o soţie minunată. (Redillon se 
înclină flatat) De drag aş schimba-o cu a mea. 

REDILLON şi ARMANDINE (uluiţi, uitându-se la 
Doamna  Pinchard care le zâmbeşte în continuare, 
înclinându-se uşor din când în când): Cuum?! 

PINCHARD: Simplu şi nu mă tem s-o spun chiar în 
faţa soţiei mele. 

REDILLON: Îi e indiferent? 

PINCHARD: Nu se pune problema să-i fie egal ori nu, 
din moment ce e surdă ca o cizmă. 

REDILLON şi ARMANDINE: Aha! (îşi înăbuşă 
hohotele de râs) 

DOAMNA PINCHARD: Doamnă, vă rog, nu vă 
deranjaţi pentru noi! 

ARMANDINE (mulțumindu-i): Soţul dumneavoastră a 
avut deja amabilitatea să ne-o spună. 

DOAMNA PINCHARD (care n-a înțeles nimic): O, 
deloc, doamnă, deloc! 

PINCHARD: Aţi înţeles ceva? 

REDILLON: Nu! 


PINCHARD: Nici eu. E cam incoerent ce vă răspunde, 
dar se trage din faptul că nu aude niciun cuvânt. 

DOAMNA PINCHARD (foarte amabila): Şi soţul meu 
la fel. 

PINCHARD: Asta este, trebuie să te obişnuieşti. Eu, 
dacă mă înţelegeţi, după douăzeci şi cinci de ani... Fiindcă 
astăzi se împlinesc douăzeci şi cinci de ani de când ne-am 
căsătorit şi am venit să serbăm aniversarea la Paris. O duc 
la Operă. 

REDILLON (Armeandinei): Duce surda la Operă... Ca 
să asculte „Muta”, probabil. (lui Pinchard) La Operă? În 
seara aceasta? (se uită la ceas) 

PINCHARD: Mda, e cam târziu, dar cum se joacă 
„Favorita” şi „Coppelia”, dorim să ajungem abia la balet, 
fiindcă, cum să vă spun, pe mine muzica mă enervează, iar 
ea nu poate decât să se uite la balet. Privește dansurile, o 
distrează chestia asta şi nu zice decât că ar avea de 
câştigat dacă ar putea auzi şi muzica. (bătând-o uşor pe 
braț) Nu-i aşa, Coco? 

DOAMNA PINCHARD: Poftim? 

PINCHARD (cu degetele mari ale fiecărei mâini 
băgate în buzunarele hainei ofițereşti îmblănite, bătându- 
se pe burtă cu celelalte degete în timp ce vorbeşte): 
Ziceam că ţi se pare că baletele sunt lipsite de muzică. 

DOAMNA PINCHARD (care se uită la mişcarea 
degetelor soțului ei): Ei, da, mult mai bine! Acum e mai 
liniştit! În tren e mai greu... 

(Redillon şi Armandine se privesc unul pe altul) 

PINCHARD: Mdaaa... Nu, asta e alta!... După cum 
vedeţi, acum vă vorbeşte despre burtă. Are mici crize 
hepatice, dar acum se simte mai bine. Deci, cu atât mai 
bine, cu atât mai bine! Doar că e cam dezlânată... Trebuie 
să fii un pic atent... 

ARMANDINE: Domnule, nu vreau să vă mai stau pe 
cap! Eşti gata, Ernest? (Lui Pinchard) Domnule! (îl salută 
şi se îndreaptă către şemineu) 

PINCHARD: Doamnă, încântat să vă cunosc! M-aţi 
fermecat! 


REDILLON: Nu mai mult decât pe mine, domnule, 
fără îndoială! Doar un lucru aş mai avea să vă spun... 

PINCHARD: Despre ce este vorba? 

REDILLON: Închipuiţi-vă: cel mai bun prieten al meu 
se numeşte Vatelin. 

PINCHARD (surprins): Da? 

REDILLON: Da. 

PINCHARD: Da, da... Domnule, o mărturisire merită 
să fie reciprocă: cel mai bun prieten al meu se numeşte 
Piedlouche. 

REDILLON (nu mai puțin surprins): Daaa?!... 

PINCHARD: Da. 

REDILLON: Da! (aparte) Şi eu ce-ar trebui să fac? 

(Armandine revine de lângă şemineu) 

PINCHARD: Domnule, încântat de cunoştinţă! Vă 
rămân îndatorat. 

REDILLON: Domnule!... 

REDILLON şi  ARMANDINE (către Doamna 
Pinchard): Doamnă! 

(Doamna Pinchard nu face niciun gest) 

PINCHARD (bătând-o pe braţ): Coco! (Doamna 
Pinchard se întoarce spre soţul ei) Domnul şi doamna ţi-au 
spus la revedere. 

DOAMNA PINCHARD: Poftim? 

PINCHARD (strigând): Domnul şi doamna ţi-au spus 
la revedere. 

DOAMNA PINCHARD: Nu te aud. 

PINCHARD: Corect. Stai un pic. (articulând doar 
fără a i se auzi vocea) Domnul şi doamna ţi-au spus la 
revedere. 

DOAMNA PINCHARD: Vaai, iertaţi-mă! La revedere, 
doamnă! La revedere, domnule! 

REDILLON (Armandinei): Ce curios!... Aude doar 
atunci când noi nu auzim nimic... 

PINCHARD: Asta este! 

ARMANDINE: Vii, Ernest? 

REDILLON: Sosesc! (se îndreaptă amândoi către uşa 
la care se aud bătăi) 


TOŢI (cu excepția Doamnei Pinchard): Intră! 

VICTOR (Armandinei): Doamna mai are ceva de dus? 

ARMANDINE: Nu, mulţumesc, puştiule! Spune jos 
ca, dacă vine un domn şi întreabă de mine, să i se 
răspundă că nu l-am mai putut aştepta fiindcă mama este 
bolnavă şi a trebuit să mă duc la ea. Ai înţeles? 

VICTOR (oftând): Da, doamnă. 

ARMANDINE: Bine, puştiule, acum du-te şi ai grijă să 
te vindeci. 

VICTOR: Vă mulţumesc, doamnă. 

PINCHARD: E bolnav? 

ARMANDINE: Da... I-au ieşit nişte bube... Ai grijă să 
te faci bine, da?! (lui Redillon) Hai, vino... (în clipa în care 
dă să treacă pragul, iarăşi lui Redillon) Mi-am uitat geanta 
de voiaj! 

REDILLON: Da, da... (lui Victor) Unde e geanta de 
voiaj? 

VICTOR: Aici! (ia geanta lui Pinchard de pe masă şi i- 
o dă lui Redillon) 

REDILLON (luând geanta, aparte): Aceasta este 
geanta doamnei? Bine, aşa o fi. 

(Soții Pinchard, care îşi spun ceva în dreapta scenei, 
nu văd ce se întâmplă. Victor o urmăreşte din ochi pe 
Armandine şi oftează.) 

DOAMNA PINCHARD: Dacă e să mergem la Operă, 
trebuie să încep să mă pregătesc. (se îndreaptă către baie, 
unde intră) 

PINCHARD: Aşa. (lui Victor) Băi, fraiere, ce-ai rămas 
înfipt ca un stâlp? (se duce să se aranjeze la oglinda de 
lângă şemineu) 

VICTOR: Domnul mai doreşte ceva? 

PINCHARD: Va să zică, ţi-au ieşit nişte furuncule, da? 

VICTOR: Da, domnule doctor! Nu e mare lucru! 

PINCHARD: Bine, bine, am mai văzut... Ca medic 
militar la cavalerie numai de-astea văd... la arată-mi! 

VICTOR (apropiindu-se): Domnule, să vedeţi ce-am 
păţit... 

PINCHARD: Nu mă interesează ce baţi tu câmpii! 


Hai, jos pantalonii! 

(Doamna Pinchard se întoarce de la baie) 

VICTOR: Domnule doctor!... 

PINCHARD: Nu-nţelegi ce-ţi spun? Am zis: scoateţi 
pantalonii! 

VICTOR (uluit): Păăăi, domnule doctor... 

PINCHARD: Ţi-e ruşine de nevastă-mea? Nu-i da 
atenţie, e surdă! 

VICTOR: Atunci, bine... (pune mâna pe închizătoarea 
curelei, apoi ezită) 

PINCHARD: Ce tot aştepţi? 

VICTOR: Doamne, cum să vă spun, domnule doctor, 
dacă vreţi să-mi scot pantalonii doar aşa, din curiozitate, 
bine, dar bubele le am în gât! 

PINCHARD: În gât? Ce tot spui?! Baţi câmpii?! Bube- 
n gât? Şi ce contează? Nu-ţi poţi îndeplini serviciul cu 
bune-n gât? Vrei să scapi de cal pentru bube-n gât? (se 
îndreaptă către Victor care se trage înapoi) Ar trebui să te 
bag la arest, băi, chiulangiule! (îşi lasă chipiul pe şemineu) 

VICTOR: Păi, să vedeţi, domnule doctor!... 

PINCHARD: Gata, rupeţi rândurile în pas alergător! 

VICTOR: Am înţeles, domnule doctor! (aparte, ieşind 
în fugă) E dus! 

PINCHARD (nevestei): Ai mai pomenit aşa ceva? 
Pentru o bubă-n gât?! 

DOAMNA PINCHARD: E la zece şi jumătate, dragă, 
abia ai timp. 

PINCHARD: Nu despre asta îţi povesteam, ci despre 
bubele ăluia. 

DOAMNA PINCHARD: Uită-te pe program şi-o să 
vezi! 

PINCHARD (întorcându-i spatele): Mda, bună seara, 
mă duc să mă pregătesc. Unde e geanta? 

DOAMNA PINCHARD: Poftim? 

PINCHARD (strigând): Unde e geanta? (articulând 
fără să i se audă vocea) Unde e geanta? 

DOAMNA PINCHARD: Cum adică unde e geanta? Tu 
ai dus-o! 


PINCHARD (strigând): Eu am dus-o! (fără voce) Eu 
am dus-o!? 

DOAMNA PINCHARD: Sigur! Unde-ai pus-o? 

PINCHARD: Hai că asta e tare! Unde s-o fi băgat? 
(Se aud bătăi în uşă. Pinchard răspunde în timp ce caută): 
Intră! 

(Pinchard se uită sub masă, Doamna Pinchard sub 
fotoliu) 


SCENA 6 
PINCHARD, DOAMNA PINCHARD, CLARA 


CLARA (intrând pe uşa din stânga fundal): Am venit 
să fac patul. Domnul şi doamna caută ceva? 

PINCHARD (fără să se uite la Clara): Da, o geantă de 
voiaj. Ce dracu’?! Dac-aş şti unde-am pus-o!... 

DOAMNA PINCHARD (soțului): Vezi dacă nu cumva 
valetul a dus-o din greşeală în camera de alături. 

PINCHARD: Crezi? L-aş fi observat, dar, în sfârşit... 
(iese în dreapta) 

CLARA (Doamnei Pinchard): Doamna preferă perne 
din puf sau din iarbă de mare? (niciun răspuns) Doamna 
preferă perne din puf sau din iarbă de mare? (acelaşi joc) 
Ce-o fi având? Parc-ar fi pe altă lume!(venind în fața 
Doamnei Pinchard) Doamna preferă... 

DOAMNA PINCHARD: Bună, fetiţo! (trece spre 
stânga) 

CLARA (urmând-o): Bună ziua, doamnă! Tocmai o 
întrebasem pe doamna dacă... 

PINCHARD (întorcându-se şi căutându-şi geanta de 
voiaj din priviri): N-o mai întreba, e pierdere de vreme. 
Sigur am lăsat-o jos, la recepţie. Ce vrei? 

CLARA: Domnule, am venit să aflu dacă... 

PINCHARD: Măi, să fie-al naibii! Ce fată frumoasă! 

CLARA: Dacă domnul şi doamna preferă perne din 
puf sau din iarbă de mare? 

PINCHARD: Să-mi bag, da bună eşti! 

CLARA: Tocmai îl întrebasem pe domnul dacă... 


PINCHARD: Cum vrei tu, puf, iarbă de mare, dar ce- 
aş prefera eu ar fi o bucăţică din tine!... 

CLARA (scandalizată): Domnule... 

PINCHARD: Cum te cheamă? 

CLARA: Dar pe tine? 

PINCHARD (din dreapta camerei): Mă tutuieşte! Ah, 
mă tutuieşte! 

CLARA (aranjând patul): Păi, v-am permis eu să mă 
tutuiţi?(începe să întindă cuvertura) 

PINCHARD (îndreptându-se spre Clara): Nu te 
ruşina, fetiţo!(prinzând-o de mijloc) Tutuieşte-mă cât vrei! 

CLARA (scăpându-i): Lăsaţi-mă-n pace! (strigând) 
Doamnă! Doamnă! 

PINCHARD: Aşa, aşa, strig-o! 

CLARA (Doamnei Pinchard): Doamnă, vă rog să vă 
opriţi soţul! 

DOAMNA PINCHARD: La Paris? Da, până mâine. 

CLARA: Aoleu! E surdă! 

PINCHARD: Ca o cizmă! Măi, dar adorabilă mai eşti! 
(o ia în braţe) 

CLARA (trăgându-i o palmă răsunătoare): la d-aici! 
(fuge spre dreapta) 

PINCHARD: Ah! 

DOAMNA PINCHARD (întorcându-se): Ai luat-o? 

PINCHARD (ţinându-se de obraz): Da, fir-ar să fie! 

CLARA: Domnul mai doreşte ceva? 

PINCHARD (ducându-se spre dreapta): Nu, nu, 
mulţumesc!(aparte) Băga-mi-aş dă-i trage, nu se joacă! 

DOAMNA PINCHARD: Te dor dinţii? 

PINCHARD: Nu, n-am nimic... (după încă o încercare 
pe lângă Clara, acesteia): Când ajungi jos, spune să mi se 
aducă geanta de voiaj pe care, probabil, am uitat-o la 
recepţie. Când mă întorc din oraş să o găsesc aici. (îşi ia 
Chipiul de pe şemineu) 

CLARA: Bine, domnule. (se duce lângă pat) 

PINCHARD (Doamnei Pinchard): Hai, Coco! (fără 
voce) Hai! 

DOAMNA PINCHARD (ridicându-se): Putem pleca, 


sunt gata. 

PINCHARD: Hai, atunci. „Favorita” trebuie să se fi 
terminat. (i-o repetă fără voce) 

DOAMNA PINCHARD: Ce e „Favorita”? (Pinchard îi 
vorbeşte fără voce) Ah, nu-mi plac mie femeile alea... 

PINCHARD: Trebuie, Coco, trebuie. (ies) 


SCENA 7 
CLARA, PONTAGNAC 


CLARA (singură): Sper că l-am mai răcorit pe 
doctorul ăsta militar! l-ar plăcea lui jumătate din perna 
mea! îşi închipuie că dac-aş fi vrut să mă las în voia valului, 
îl aşteptam exact pe el? Ei, asta-i acum!... 

PONTAGNAC  (Întredeschizând uşa din fund şi 
strecurându-şi capul. Duce un pacheţțel.) Nu m-am înşelat, 
chiar am auzit când s-a ieșit din cameră. Vatelin a 
închiriat-o pentru această seară, deci nu poate întârzia, să 
mă ascund. (se îndreaptă în vârful picioarelor către uşa 
din stânga) 

CLARA: Doriţi ceva, domnule? 

PONTAGNAC (aparte): Aoleu, camerista! 

CLARA (repetă): Doriţi ceva, domnule? 

PONTAGNAC (tare): Păi... cum... ăăă... dacă doresc 
ceva? 

CLARA: Da. 

PONTAGNAC: Caut pe... regele Belgiei! 

CLARA: Nu e aici. 

PONTAGNAC: Daaa?... Nu e aici?... Ei, să fie!... Deci 
m-am înşelat... 

CLARA: Aşa, şi atunci... 

PONTAGNAC: Eram sigur că despre camera 39 este 
vorba, doar mă întrebam, hotelul ăsta să fie? Cum se vede, 
nu ăsta este... 

CLARA: Dacă numai atât aţi greşit... 

PONTAGNAC: Ce vreţi, m-am întâlnit astăzi cu regele 
şi mi-a zis: „Prietene, tragem la Ultimus, la camera 39. De 
chestia cu camera, sunt sigur. Cât despre Ultimus, ce să 


mai zic, dacă pui la socoteală şi accentul... Eu Ultimus am 
auzit, dar se poate să fi zis şi Continental... 

CLARA: Domnul face parte din suită? 

PONTAGNAC: Da, da, oarecum, un ministru mai 
oarecare, aşa... Şi atunci, nu-i aşa, ca să fiu mai aproape 
de el, am închiriat camera 38... (se apropie de uşa din 
stânga) Or 38 aici e. 

CLARA: Da, da! 

PONTAGNAC (care a ajuns lângă uşă şi încearcă să 
scoată cheia din broască) Asta este: 38. 

CLARA: Da, ştiu. (se apropie de pat) 

PONTAGNAC (care a reuşit să ia cheia, aparte): Gata, 
am pus mâna pe ea! (tare) Dacă nu e, nu e. E tot ce pot 
spune, nu-i aşa? Domnişoară, vă salut! 

(iese fredonând, în timp ce Clara se uită după el cu 
gura căscată) 


SCENA 8 
CLARA, PONTAGNAC, LUCIENNE 


CLARA (râzând): Uite că a plecat. Ce mai ciudat şi 
rătăcitul ăsta din suită!... Hai să căutăm pernele. 

(Iese pe uşa din fund. Se aude zgomot de cheie la uşa 
din stânga şi Pontagnac, urmat de Lucienne, se strecoară 
înăuntru cu prudenţă) 

PONTAGNAC: Poţi veni, nu mai e nimeni. 

LUCIENNE: Aici e? 

PONTAGNAC: Aici. 

LUCIENNE: În această cameră? 

PONTAGNAC: La numărul 39. Precis. 

LUCIENNE (luând loc în fotoliu): Ce mizerie!... Adică 
exact în camera asta!... Care, de altfel, pare una cinstită... 
Şi, când colo, o mincinoasă! Adică în această cameră, mai 
adineauri, soţul meu şi o altă... 

PONTAGNAC (scoţându-și mănuşile): Femeie! 

LUCIENNE (ridicându-se): Da! Va să zică ei doi, el, 
aşa cum îl cunosc din intimitate... cu vorbele, mângâierile, 
micile amănunte... şi ea, aşa cum n-o cunosc... cu... ce mai 


ştiu eu?... Deci? Ah, nu, nu pot, nu vreau! Doamne 
Dumnezeule! Şi poţi asista la toate astea cu atâta sânge 
rece?! 

PONTAGNAC: Pe bune, dacă arată frumos... 

LUCIENNE (trecând în dreapta): la mai taci! Prea-mi 
apar multe în faţa ochilor! Prea mi le mai reprezint! Îmi 
trec numai imagini înfiorătoare prin faţă! Nu, nu vreau să 
le văd, nu vreau să le văd! (își duce palmele la ochi) Ba nu, 
tot mai bine cu ochii deschişi! Când îi închid, parcă văd şi 
mai bine!... 

PONTAGNAC: Te rog, nu te enerva în halul ăsta! 

LUCIENNE: Mi se pare că aş sfâşia tot ce mă 
înconjoară! (trece prin spatele canapelei) Pereţii, fiindcă 
sunt complici, mobilierul, pentru că va fi martor... Ba nu, 
nu, nu vreau! Nu vreau! Soneria, unde e soneria? 

PONTAGNAC (oprind-o): Ce să faci cu soneria? 

LUCIENNE: Să pun să se ia patul de aici! 

PONTAGNAC: Nici să nu te gândeşti! Spune-mi, vrei 
să-ţi surprinzi bărbatul asupra faptului? Da sau nu? 

LUCIENNE: Sigur că vreau! 

PONTAGNAC: Atunci, dacă vrei să ai dovada 
materială a  delictului, nu lua tocmai modalitatea 
manifestării lui. 

LUCIENNE: Dar e îngrozitoare dovada asta la care 
mă obligi să fiu martoră! (se mișcă amândoi, puțin, spre 
avanscenă) 

PONTAGNAC: Vom încerca să nu o prelungim inutil. 

LUCIENNE: Da, da... 

PONTAGNAC: Mai ales că vom ajunge exact la 
momentul psihologic oportun! 

LUCIENNE: Ba mai înainte! mai înainte! 

PONTAGNAC: Asta am vrut să zic şi eu: nici prea 
devreme, ca să nu mai putem vedea cum sosesc viorile, 
nici prea târziu ca să nu... 

LUCIENNE: Aibă timp muzica să înceapă. 

PONTAGNAC: Asta e! 

LUCIENNE: Da, asta e... Dar de unde vom şti că?... 

PONTAGNAC (ducându-se la masă): Ei bine, m-am 


gândit şi la asta şi iată şi instrumentul! (arată doi clopoței 
înveliţi în hârtie pe care îi aşază pe masă) 

LUCIENNE: Ăştia ce mai sunt? Clopoţei? 

PONTAGNAC: Cum ai spus. Ai auzit de pescuitul cu 
clopoței? 

LUCIENNE. Nu. 

PONTAGNAC: Ei bine, oricum suntem la pescuit cu 
clopoței. Se montează un clopoțel la capătul undiţei şi, în 
felul acesta, chiar peştele sună pentru a atrage atenţia 
pescarului că s-a prins. E cel mai simplu procedeu, pe care 
îl vom aplica acum cu Vatelin. 

LUCIENNE: Adică o să-mi pescuieşti bărbatul cu 
clopoţeii? 

PONTAGNAC: Exact după cum ai spus. El singur şi 
însoţitoarea lui se vor... ne vor face serviciul de a suna la 
momentul oportun. 

LUCIENNE: Nu că e o prostie!... 

PONTAGNAC: Prostie? O să vezi cât este de simplu! 
(se apropie de pat, urmat de Lucienne) Pe ce parte doarme 
de obicei soţul tău? 

LUCIENNE: La margine. 

PONTAGNAC: Bine, la margine. În consecinţă, 
doamna cu pricina va sta spre intervalul dintre pat şi 
perete. Deci: marginea - intervalul. Bun. Acestea fiind zise, 
luăm clopoţeii. Cel mare (fl face să sune - nuanţa e joasă) 
Să zicem că acesta este Vatelin. lar celălalt (sună şi cu 
acesta, care are un timbru mai ascuţit) doamna în chestie. 
(face să răsune când unul, când celălalt) Domnul! Doamna! 
Perfect! Pe Domnul îl pun aici. (Bagă primul clopoțel sub 
saltea, pe locul indicat de Lucienne drept cel al lui Vatelin. 
Apoi ocoleşte patul şi trece în intervalul dintre acesta şi 
perete.) Şi aici pe Doamna. (bagă şi celălalt clopoțel de 
cealaltă parte a saltelei) 

LUCIENNE: Da, şi pe urmă? 

PONTAGNAC: Cum adică „şi pe urmă”? Şi pe urmă, 
undiţa e pregătită. 

LUCIENNE: Nu pricep... 

PONTAGNAC (de pe intervalul dintre pat şi perete): 


Nu mai avem decât să aşteptăm să muşte peştele. Cum se 
urcă unul dintre ei în pat, cum, drinnng! Sună clopoţelul. 
Nu ne mişcăm, încă nu s-a prins peştele. Dintr-odată, cel 
de-al doilea clopoțel vine să îl acompanieze pe cel dintâi. 
Ei, da! Acum sunt amândoi în undiţă! (pleacă de lângă pat) 

LUCIENNE. Ce ingenios! 

PONTAGNAC: Ba e doar genial, nimic mai mult! 
(Zgomot de voci din fundal. Pontagnac îşi ia bastonul şi 
pălăria) Se aude ceva. Poate că sunt personajele noastre... 
(o ia spre stânga) 

LUCIENNE: Ei sunt?! O să le crăp ochii! 

PONTAGNAC (oprind-o): Eeei?”! Nici n-au intrat şi 
deja vrei să le crăpi ochii? Hai, nu avem timp! (o trece pe 
uşă înaintea lui) 

LUCIENNE (de parcă i s-ar adresa soțului): Hai, zi, 
ce-aveai de pierdut dacă nu te băgai în chestia asta?! 

(les pe uşa din stânga şi, după ce dispar se aude 
cheia în broască. În acelaşi timp, uşa din fund se deschide 
şi intră Maggy urmată de Clara care duce două perne.) 


SCENA 9 
MAGGY, CLARA, apoi VATELIN şi VICTOR 


MAGGY: Cum deci întreb camera 39? Nu e camera 
domn Vatelin? (își lasă geanta pe masă) 

CLARA: Ţin să îi repet doamnei că, în absenţa celor 
cazaţi aici, nu pot lăsa pe nimeni în camera lor fără un 
ordin special în acest sens. 

MAGGY (se aşază lângă masă): Ordinar morning! 
Dacă-ţi zic că m-a zis aici aştept? Ba şi telegram! Uite, 
citeşti telegram... dacă nu crede, crezeşti, creziţi... 

CLARA: Credeţi. 

MAGGY (întinzându-i un bileţel albastru): Ah! Crede? 
Vrei? Uite citeşti you... 

CLARA: Yes. 

MAGGY: Ah, vorbeşti englezeşti? 

CLARA: Am zis şi eu „Yes“, nimic mai mult. (citeşte) 
„Soţul tău ştie tot, a găsit scrisoarea în coş...” 


(întrerupându-se) Păi... 

MAGGY (ridicându-se şi luând biletul): This not 
pentru un, this for min! No, final citeşti... „Vino la Hotel 
Ultimius!” _ 

CLARA (luând din nou biletul şi citind): „Intrebi care 
e camera mea şi chiar dacă nu sunt acolo, mă aştepţi, 
Vatelin”. 

MAGGY (ia înapoi biletul şi scoate din geantă o 
rochie de casă, o cutie de ceai etc...): Well! Deh... Bun, 
acum ai convins? 

CLARA: E în ordine, doamnă, puteţi aştepta. 

MAGGY: All right! 

Clara: Aşa. 

MAGGY: Unde e cabinet, baie? 

CLARA (deschizând uşa din dreapta): Pe aici, 
doamnă. 

MAGGY (trecând în baie cu rochia de casă şi boneta 
de noapte): Aduci şi ceainic, whater fierbinţi şi ceşti pentru 
tea. 

CLARA: Am înţeles. 

MAGGY: Mulţumesc donşor! (iese) 

CLARA (singură): Nu mai e nevoie să întrebi din ce 
ţară e... Englezoii ăştia, cred că nici la closet nu se duc 
fără ceainic. 

VICTOR (aducându-l pe Vatelin): Camera 
dumneavoastră, domnule. 

VATELIN (cu o geantă de voiaj în mână): Bun. 

CLARA (lui Victor): Cred că le-ai încurcat. Camera 
este ocupată de domnul Vatelin. 

VATELIN: Exact. Eu sunt domnul Vatelin. 

CLARA: Şi cele două persoane de adineauri? 

VATELIN (lăsându-și geanta pe canapea): Nu-ţi face 
probleme, s-a constatat la recepţie greşeala. A fost vorba 
despre locatarii de la numărul 59 care, dintr-o greşeală de 
tastare, au fost anunţaţi că au primit camera 39... Li se va 
explica în momentul în care se vor întoarce. 

CLARA: Este foarte bine aşa, domnule. 

VATELIN: Mulţumesc, băiete... (în clipa în care 


Victor dă să iasă) Te rog să spui la recepţie ca, în cazul în 
care vine o persoană să întrebe de mine, să i se spună 
numărul camerei şi să fie lăsată să urce. (se așază lângă 
masă) 

VICTOR: Am înţeles, domnule. Pleacă în fugă) 

CLARA: Domnul întreabă de o doamnă? 

VATELIN: Nu, mulţumesc, am tot ce-mi trebuie... 

CLARA: Domnule, nu vă ofer eu una, ci o doamnă a 
venit şi a întrebat de domnul mai adineauri, iar acum e 
aici! 

VATELIN: Deja?! 

CLARA: Să o anunţ? 

VATELIN: Nu, e foarte bine acolo unde e, să o lăsăm 
în pace... 

CLARA: Bine, domnule. Mă duc după ceai. (iese pe 
uşa din fundal) 


SCENA 10 
VATELIN, MAGGY 


VATELIN (ridicându-se): Mda, e foarte bine acolo 
unde e. O s-o văd eu imediat. Am un chef... (se aşază pe 
scaunul din stânga, moment în care o aude pe Maggy 
fredonând o melodie englezească) Ea e!... 

MAGGY (ieşind din baie): Crepuţă! lată-te! 

VATELIN (sec, ridicându-se): Cel puţin un ceas a 
trecut de când... 

MAGGY: No! De cel mult zece minutes eram, deci... 

VATELIN: Aha!... 

MAGGY: Yes! Aşteptam acolo. Ah, Miţo, ce bucur!... 
But de ce stai încordit ca lanterna? 

VATELIN: Ca lanterna?... 

MAGGY: Ca uriaş bot de gaz. 

VATELIN: Poftim? Ce mai e şi aia? „Bot de gaz”? Ce 
înseamnă „bot de gaz”? Nu „bot”, poate „bec de gaz”? 

MAGGY: Bec, bot, bot, bec, mi-e egal! Ah, Crepuţă! 
(Îi sare de gât. Vatelin îşi dă capul pe spate) Ce e? Nu vrei 
kisses? 


VATELIN: Nu! 

MAGGY: No?! 

VATELIN (trecând în dreapta): Nu. Ai vrut să vin, am 
venit. Nu aveam decât acest mijloc de a evita un scandal la 
mine acasă şi de a te împiedica să faci vreo faptă 
necugetată. Am lăsat de la mine, dar trebuie să-ţi intre 
bine în creieraş că totul trebuie să se termine între noi doi! 

MAGGY: Vai, Crepuţă! De ce spui asta? Vaaai! Ce rea 
eşti, fetiţo! 

VATELIN: Cum adică, fetiţo? 

MAGGY: Vaaai! I care love tu fiindcă este atât de 
tandru, de blând, de bunătate, pe lângă soţ care o brută! 

VATELIN (aparte): Aha, deci de-asta mă iubeşti, da? 
Ia stai tu un pic! 

MAGGY: Şi se binecrescut cu femei! 

VATELIN: Eu aşa? Ei bine, nu! Te înşeli! Adică ţi-ai 
închipuit că sunt binecrescut? Nici vorbă! O să-ţi arăt eu 
cât sunt de binecrescut... Ahaha! Draci! Aoleo! N-ai mai 
văzut aşa sâcâială! Ce crezi, c-aş fi tăticu' tău? Ia ciocu' 
mic, copilaş! Îţi vine-a râde?! Ia ia-o tu pe cocoaşă să-ţi 
ajungă! (schițează un pas însoțit de un gest ca de sărit la 
bătaie, se pocneşte cu palma stângă peste ceafă, iar 
dreapta şi-o trece rapid prin dreptul feţei, lovind în gol) Ia 
uită-te cât de binecrescut sunt! (se așază lângă masă) 

MAGGY (râde, trecând în dreapta): Ce haios you are! 

VATELIN: Haios?! Aşa crezi tu, că sunt haios? Nu mă 
cunoşti! Nu sunt bun, nu sunt blând, nu sunt tandru! 
(ridicându-se) În Anglia am fost bun fiindcă nu eram acasă, 
dar în Franţa sunt apucat, brutal, violent! 

MAGGY: Tu? 

VATELIN: Exact! Şi bat femeile! (ingroşându-şi 
bpădărăneşte vocea) Băăăi! 

MAGGY (aproape prăbuşindu-se de râs): Vaaai! 
Crepuţă! 

VATELIN: Dacă mai faci un pas, te pocnesc! 

MAGGY (prefăcându-se că se fereşte): Ce zici? 

VATELIN (mai timid): Am zis: „Dacă mai faci un pas, 
te pocnesc!” 


MAGGY: Pocneşte? Tu? 

VATELIN: Exact! 

MAGGY (apropiindu-se de el): la-ncearcă! 

VATELIN (împingând-o pe Maggy de umeri): la te 
uită! 

MAGGY: Dai în mine?! Vrei să dai în mine?! All right! 
One! Two!(ia o poziţie de box) So, hai, dai! (il loveşte cu 
pumnii) Aşa, da, vezi? Şi vezi? Şi iar? Şi, şi, şi!... 

VATELIN (căzând pe spate, spre stânga): Aoleu! Ce-o 
fi apucat-o?! 

MAGGY: Că vrea să dea!... 

VATELIN: Gata! Au! Ajunge! 

MAGGY: Franţuz împuţit! (trecând în spatele lui 
prinzându-l de gât şi sărutându-l) Vezi? Te ador! (bătăi în 
uşă) Intră! (trece în dreapta) 

VATELIN (aparte): Ce pumni are!... A dracu' insulară, 
băga-mi-aş!... 


SCENA 11 
VATELIN, MAGGY, CLARA 


CLARA (intrând cu ceaiul): Poftiţi ceaiul! 

MAGGY (observând cum Clara i-a adus cele necesare 
pentru ceai): Foarte bine! Lasă aici, mulţumesc! (Clara 
iese) Perfect! (pune apă fierbinte şi ceai în ceainic) Hai c-ai 
luat-o! (Vatelin se strâmbă) Mai vrei să te de box iubiţica 
Maggy? 

VATELIN: Chiar abuzezi de forţă... 

MAGGY (făcând un pas spre el): Atunci you be drăguţ 
cu iubiţica ta Maggy? 

VATELIN: Nebuno, chiar nimic nu te poate opri?! De 
unde ştii că bărbatului tău nu i-a îndrugat cineva verzi şi 
uscate?... 

MAGGY: Verzi şi uscate?... 

VATELIN: E o expresie... Ştie tot despre noi, dacă aşa 
înţelegi mai bine! Fiindcă fără scrisoarea aia... 

MAGGY: Oh, yes! Cadeam în bec de lup! 

VATELIN: Cu siguranţă! (schimbând tonul) Doar că 


nu se zice în becul lupului, ci în gura lupului. Lupul nu are 
bec, are bot, gură, mă rog... 

MAGGY: Păi, adineauri, când am spus „bot”, ai zis 
„bec”. 

VATELIN: Scuză-mă, dar atunci ziseseşi „bot de gaz”. 
Ei bine, pentru gaz, se zice bec de gaz, dar animalele n-au 
bec, au bot. Asta a fost doar aşa, o simplă observaţie... în 
treacăt. (revine) Deci: nu, nu şi iar nu! Rolul pe care mă 
pui să-l joc este inadmisibil, iar eu nu pot! Nu pot! Dacă nu 
eşti tu rezonabilă, o să fiu eu! Adio! (dă să plece) 

MAGGY (prinzându-l de mânecă): Crepuţă! Crepuţă! 
Rămâne! Ah, rămâne! 

VATELIN: Nu! Lasă-mă-n pace! 

MAGGY: No! 

VATELIN: Nu? 

MAGGY: Mă omor! 

VATELIN (lăsându-și pălăria pe pat): fără?! Ce naiba, 
ăsta e şantaj! Până la urmă, n-ai decât să te omori, dar 
lasă-mă-n pace! (face câţiva paşi) 

MAGGY: All right!... Beau tea şi mor! 

VATELIN: Ia hai! la mori! 

MAGGY (care şi-a pus o ceaşcă de ceai): Vrei o 
ceaşcă? 

VATELIN: Poftim? 

MAGGY: Am zis: vrei o ceaşcă de tea? 

VATELIN: Dacă vrei? 

MAGGY (îi dă ceaiul, apoi, cu zaharnița în mână): Un 
cub? Două? 

VATELIN (cu modestie, aşezându-se la masă): Patru. 

MAGGY: E prea mult! 

VATELIN (amestecând cu linguriţa în ceaşcă, pentru 
a dizolva zahărul): Dehl!... 

MAGGY (scoțând o sticluţță din geantă): O picătură? 
Două? 

VATELIN: Nu ştiu ce înţelegi prin asta? O linguriţă? 

MAGGY: Ah, no! E prea mult! 

VATELIN (întinzând lingurita): Ce vrei, de felul meu 
sunt lacom! 


MAGGY: Mi-e indiferent! Cu o linguriţă, you kill un 
regiment. 

VATELIN  (aruncându-şi lingurita şi sărind în 
picioare): Da' ce naiba mai e şi asta?! 

MAGGY: Stricnină. (duce sticluța la buze) 

VATELIN (repezindu-se la ea să-i ia sticluţa): 
Nenorocito! Las-o jos! 

MAGGY: No! Vreau drink tot şi sucombat în ochii tăi! 


VATELIN: Pentru Dumnezeu, Maggy, te rog! 

MAGGY (încercând să ducă sticluta la buze): No! 
Adio, Crepuţă!(lupta pare un vals) 

VATELIN (împiedicând-o să bea): Haide, Maggy, o să 
mă port frumos, o să fac tot ce vrei! Absolut tot ce vrei!... 

MAGGY: Zici doar aşa?! 

VATELIN: Ba nu! Ba nu! Tot! Jur! 

MAGGY: Yes? 

VATELIN: Da!... Yes!... Yes!... Dal... 

MAGGY (adulmecând sticluța, aparte): Ei, se e mai 
bine!... (bagă sticluța în buzunar) 

VATELIN (aparte): Bine, hai s-o încheiem cumva... 
(tare, ambalându-se ca să fie credibil) Da, da, ai dreptate. 
Gata cu luptele! Vino, Maggy, haide, vino, te doresc, te 
vreau! Haide, vino! (o ia în brațe şi incearcă să o tragă 
spre pat) 

MAGGY (îngrozită, se desface din îmbrăţişare): Ah! 
No. No, Crepuţă, aşa nu vreau eu! 

VATELIN: Eeei, să-mi trag şi să-mi bag! Ştii care e 
treaba? Dacă m-apucă şi nu... 

MAGGY (îndreptându-se către el): Bine. Acolo, da, 
vreau. 

VATELIN: Uite-aşa îmi tai tu elanul... 

MAGGY (punându-i palma pe gură): Oh! No! Tăceai! 
Gura şi-nchideai bot! 

VATELIN: Cum adică „închideai bot”? Asta ce 
expresie mai e? Chiar am mutră cu bot? Bărbatul are gură, 
nu bot! 

MAGGY (respingându-l): Să-mi bag me to! Cum ai zis! 


O faci special! Când zis cioc e bot, când zis bot e gură. 
Habar n-am, never nu e cum am zis! 
VATELIN: Nu, te rog, nu pleca, ia-mă-n braţe! 
MAGGY (înmuindu-se pe loc şi luându-l de gât): No! 
No! Nu te ia! Am glumerit! Tu mă iubeşte, eu te iubeşte! 
VATELIN: Noi ne iubim. 
MAGGY: Stai! Mă duc p-acolo! (o ia spre dreapta) 
VATELIN: P-acolo? 
MAGGY: Yes! Ne vrei să rămân în ţinută aşa! 
VATELIN: Bine, bine... Dar aici nu se poate?... 
MAGGY: Here, vaaai! În faţa you?! Shoking! 
VATELIN: Bine, bine, du-te! 
(Maggy intră în baie) 


SCENA 12 
VATELIN, apoi LUCIENNE, PONTAGNAC, 
SOLDIGNAC, apoi REDILLON 


VATELIN (mergând până lângă pat): Ei, nu, ce să- 
nsemne asta?! Ce-mi spune mie asta? Că nu-mi mai 
rămâne decât să mă-nec! Săracul de tine, Vatelin, chiar ti- 
ai prins nasul!... (Se aşază pe marginea patului şi cade pe 
gânduri. Sub greutatea lui, clopoțelul de sub saltea 
răsună. După o vreme, fără a-şi schimba poziţia:) E ciudat 
ce zgomot pot face soneriile din hotelul ăsta! 

(În aceeaşi clipă, uşa din stânga se deschide fără 
zgomot şi Lucienne îşi strecoară capul. Recunoscându-şi 
soțul, căruia îi vede doar spatele, îşi ridică braţele spre cer 
şi deschide cât poate gura. Dar până să tipe, Pontagnac se 
repede la ea şi îi face semn de „nu “ din cap, ca pentru a-i 
spune că nu a venit vremea. Totodată, îi prinde mâna 
dreaptă a Luciennei cu mâna lui dreaptă şi o trage brusc 
înapoi, în timp ce, cu mâna stângă, închide repede uşa. 
Jocul de scenă trebuie să fie cu totul tăcut şi să nu ţină mai 
mult de o clipită.) 

VATELIN (ridicându-se şi întorcându-se brusc): Ce e? 
(nu vede pe nimeni şi râde) Nimic! Foarte bine! Cine să fi- 
ndrăznit? Păi, cine poate să se mai mişte în camera asta?! 


Şi totuşi, ceva - ceva tot am auzit... (merge şi verifică uşa 
din stânga) E încuiată, n-are cum să... N-a fost decât o 
părere. Deşi până şi curentul făcut de uşa deschisă l-am 
simţit pe deasupra capului! Deh, un coşmar... N-a fost 
nimic. Şi nebuna asta de Maggy... cu tot cu ceaiul ei cu 
stricnină!... (se apropie de sonerie) Sun să spun să ia de 
aici mizeria asta a ei de ceai. (citind instrucţiunile afişate 
pe perete) Camerista, de două ori. l-auzi!... (sună de două 
ori, apoi se îndepărtează de sonerie) Ce-i mai poate da 
prin cap... (bătăi în uşă) Nici vorbă să întârzie camerista 
asta! (tare) Intră! 

SOLDIGNAC (intrând): Adio! 

VATELIN (aparte): Soldignac! Dă-o-n... Bărbatu-său! 
(tare) Tu erai?! 

SOLDIGNAC: Yes! Chiar eu. 

VATELIN: Mdaaa... Şi ce cauţi pe aici? 

SOLDIGNAC (îndreptându-se spre masă): Va să zică, 
te-am pus pe gânduri, da?! 

VATELIN: Fir-ar!... (aparte) Dumnezeule, nevastă-sa 
e dincolo! 

SOLDIGNAC (așezându-se): Eram jos, în recepţie, 
când valetul pe care l-ai trimis a venit şi a spus: dacă e 
cineva care îl caută pe domnul Vatelin, să urce în camera 
39. 

VATELIN (aparte): Deşteaptă idee am mai avut să-l 
pun să spună asta exact la recepţie. (dă să treacă de 
partea uşii de la baie) 

SOLDIGNAC (Se ridică şi, luându-i-o înainte, îl 
prinde de braţ pe Vatelin care nu este preocupat decât, în 
mai multe rânduri, să se apropie de uşa băii. Soldignac, 
ținându-l de braţ, îl învârte prin scenă, ca şi cum S-ar 
plimba amândoi): Închipuie-ţi că am venit la acest hotel 
pentru a mă întâlni cu o persoană care nu m-a putut 
aştepta şi m-a rugat să o iert din acest motiv. 

VATELIN (cu mintea în altă parte): Da, da, da... 

SOLDIGNAC: A fost nevoie să se ducă să îşi vadă 
mama bolnavă. (oprindu-se şi privindu-l) Te plictisesc? (îi 
dă drumul la braţ) 


VATELIN (ca trezindu-se dintr-un vis): Nu, deloc, te 
urmăresc. Ai zis „bolnavă”. Foarte bine. Eşti bolnav? 

SOLDIGNAC: Cine? 

VATELIN: Tu. 

SOLDIGNAC: No, not me... Ea... 

VATELIN: Aha! Ea... 

SOLDIGNAC: Yes!... Maică-sa. 

VATELIN: Aha! maică-sa... Deci bătrâna e bolnavă. 

SOLDIGNAC: Aşa că, ce să-i faci? Bine, mi-ai putea 
spune, şi de ce n-ai plecat? 

VATELIN (trăgându-l spre uşă): Vrei să pleci? Cum să 
nu. Atunci, pe aici! Nu-ţi face griji pentru mine!... 

SOLDIGNAC (Juând-o spre stânga): Ah! No! Nol... 
Era doar o ipoteză. (îşi lasă bastonul lângă şemineu) 

VATELIN: Mdaaa... O ipoteză. (aparte) Păcat. (tare) 
Ziceam aşa, fiindcă te ştiu, de obicei, extrem de grăbit. 

SOLDIGNAC: Yes! Ziua, dar seara am tot timpul! (se 
întinde în fotoliu) 

VATELIN (aparte): Să vezi, acum, veselie! 

SOLDIGNAC: No! Tocmai cu plecatul nu merge. Cum 
tot ştiam că am să fiu astă-seară la hotel, mi-am dat 
întâlnire aici cu comisarul de poliţie. 

VATELIN (lăsându-se să cadă pe scaunul de lângă 
masă): Comisarul de poliţie?! 

SOLDIGNAC: Exact! Ştii că vreau să-mi prind 
nevasta în seara asta. 

VATELIN (aparte): Doamne, de ce n-o fi uitat? (tare) 
Nu e aici! Aici nu e... 

SOLDIGNAC: Cine? Nevastă-mea? Ştiu, doar e pe 
strada Rogquepaine. 

VATELIN (ridicându-se): A, da, da. (aparte) Nu ştie 
nimic. 

SOLDIGNAC: Chiar în acest moment probabil că este 
surprinsă de comisar asupra faptului. 

VATELIN (o ia către uşa bâii): Da, da, da... 

SOLDIGNAC (ridicându-se): Pentru mai multă 
siguranţă, a pus să fie urmărită încă de dimineaţă. Chiar 
nu te interesează ce îţi spun?... 


VATELIN (înaintând către Sodignac): Ba da, sigur că 
da... Mi-ai spus: „Bolnavă... ea e bolnavă...” 

SOLDIGNAC: No! Nu acum! 

VATELIN: Ah, a şi murit?! Totdeauna nu este decât 
un pas până... 

SOLDIGNAC: No! Am zis „nevastă-mea”... 

VATELIN: Aha, soţia ta care e acolo... 

SOLDIGNAC: Poftim? 

VATELIN: Care e acolo... în strada Roquepine... 

SOLDIGNAC: Yes! Şi a pus să fie urmărită... 

VATELIN (din ce în ce mai tulburat): A plecat... A 
fugit... (merge spre fundul scenei) 

SOLDIGNAC: Comisarul trebuie să îmi trimită aici 
veşti, imediat ce îşi va încheia treaba. 

VATELIN (din fundul scenei, din dreapta): Perfect! 
Perfect! 

SOLDIGNAC: Pari extrem de agitat... 

VATELIN (revenind către Soldignac): Cine? Eu? 
Agitat? Ba deloc! De ce, par agitat? 

SOLDIGNAC: Da. Eşti bolnav? 

VATELIN (cu degetele mari în buzunarele hainei): 
Nu... mă rog... ba da... un pic, doar un pic... 

SOLDIGNAC: Colici? 

VATELIN (distrat): Poftim? Nu... adică da... cam aşa 
şi-aşa, ceva între... 

SOLDIGNAC: „Ceva între”? Bine, atunci e normal. 

VATELIN: Mai degrabă aşa. Cumva mă simt normal... 
O nimica toată. (mergând iarăşi spre fundul scenei, în timp 
ce Soldignac se aşază pe canapea) Doamne! Doamne 
Dumnezeule! (în acest moment, prin uşa întredeschisă a 
băii, se vede braţul lui Maggy aruncând vestimentaţie 
intimă pe scaunul cel mai apropiat) 

SOLDIGNAC (care a văzut scena): Drăguţ. Ce drăguţ! 


VATELIN (aparte, întorcându-se în clipa în care îl 
aude pe Soldignac): La dracu’! Braţul lui Maggy!... (tare) 
Ai văzut?... Un braţ!... 

SOLDIGNAC (așezându-se pe canapea): Whow! 


Văzut! Bunăciunile trag la şmecherit!... Al cui să fie 
braţul?! (îşi lasă pălăria pe masă) 

VATELIN: Nu ştiu! Nu e de pe-aici! Sigur, un braţ se 
mişcă pe-acolo... deci e venit de undeva... e venit fără să fi 
venit... o fi braţul vecinului!... 

SOLDIGNAC: Glumeţule! E braţul nevesti-tii! 

VATELIN: Cum ai zis: e braţul nevesti-tii... Nevesti- 
mii... al vecinului care e nevastă-mea!... 

(Strânge lucrurile aruncare de Maggy dar, în clipa în 
care dă să plece de lângă scaun, braţul reapare ținând 
fusta lui Maggy. Vatelin se repede la ea, o smulge şi o bagă 
împreună cu celelalte sub pat) 

SOLDIGNAC: Dragul meu... păi unde te duci? 

VATELIN (revenind lângă Soldignac): lată-mă-s! Iată- 
mă-s! 

SOLDIGNAC: Stai jos, aici, lângă mine. 

VATELIN (aparte, așezându-se pe braţul canapelei): 
S-a aşezat ca la el acasă... 

SOLDIGNAC: Complimentele mele, are doamna un 
braţ!... 

(În acelaşi moment, Maggy, care nici nu îşi închipuie 
că soțul ei poate fi în aceeaşi cameră, aproape că dă 
buzna. E în rochie de casă şi pe cap are o bonetă. 
Recunoscându-şi soțul, îşi înăbuşă un țipăt şi fuge înapoi, 
în baie. La țipătul ei, Soldignac întoarce capul, dar Vatelin, 
care i-a ghicit intenţia, îl tine de cap cu amândouă mâinile 
şi îl întoarce cu faţa spre el.) 

SOLDIGNAC: Oh! What is it? 

VATELIN: Îmi cer scuze... dar nevastă-mea e într-o 
ținută care... 

SOLDIGNAC: Ah, da, da. Scuze! Bine-ai făcut! 

VATELIN: Nu-i aşa? Hai să facem un biliard. (f ia de 
braţ pe Soldignac şi îl trage după el) 

SOLDIGNAC: Daaa... Yes! Sigur că vreau. Aşa e 
foarte bine... 

VATELIN (aparte): Doar aşa pot scăpa de el. 

SOLDIGNAC: În primul rând că aici sigur o deranjăm 
pe doamna. 


VATELIN (aparte): Cinci caramboluri şi i-am dat 
papucii. (tare) Hai atunci. 

SOLDIGNAC: Hai! 

(bătăi la uşa din fund) 

VATELIN: Ce-o mai fi?!... 

SOLDIGNAC: Intră! 

VATELIN (aparte): Cum adică „Intră!”? Dar chiar are 
tupeu!... (trece puțin mai la dreapta) 


SCENA 13 l 
VATELIN, SOLDIGNAC, RÉDILLON 


RÉDILLON (în mână cu geanta de voiaj pe care a 
luat-o din grabă): Vă rog să mă scuzaţi, domnilor! 

VATELIN: Acuma şi Redillon! 

REDILLON: Mai adineauri am încurcat genţile. 
(recunoscându-l pe Vatelin) Vatelin! Ce cauţi pe aici? (lasă 
geanta pe scaunul de lângă masă) 

VATELIN: Mda, eu sunt. Am pierdut un tren... Lasă 
că o să-ţi explic eu. Du-te şi fă o partidă de biliard cu 
domnul. (îl împinge către Soldagnac) 

REDILLON: Cu domnul? Dar nu îl cunosc. 

VATELIN: Domnul Soldagnac, domnul Redillon. Acum 
puteţi merge să faceţi o partidă de biliard! 

REDILLON (eschivând): Cine, eu? Nici nu ştiu să 
joc... 

VATELIN: Nu contează. Ştie el şi o să te înveţe şi pe 
tine. 

REDILLON: Sub nicio formă! În primul rând mă 
grăbesc, sunt aşteptat. (se aşază pe canapea) 

VATELIN (ridicându-D): Atunci de ce te aşezi?... Nicio 
problemă, noi oricum coboram. (îl trage după el) 

REDILLON: Păi... Să vezi că... Închipuieţi cum... 

VATELIN: Nu, nu, n-avem timp, lasă că povesteşti tu 
altă dată. Unde mi-e pălăria? (merge către pat) 

REDILLON (aparte): Ce-o fi având? Pe cuvânt că mă 
ia cu călduri!... (dă să bea din ceaiul de pe masă) 

VATELIN (cu pălăria pe cap): Gata, haide! (luându-i 


ceaşca din mână) Nu bea, n-avem timp! 

(bătăi la uşă) 

SOLDIGNAC (aprinzându-şi ţigara lângă şemineu): 
Intră! 

VATELIN: fără?! Chiar mă scoate din sărite cu 
„Intră!” ăsta al lui! 

CLARA (intrând): Domnul a sunat? 

VATELIN: Da, dar acum o jumătate de oră! Vreau să 
iei ceaiul de aici. (îi ia lui Redillon ceaşca pe care acesta 
tocmai o ducea la gură şi îi dă Clarei tava) 

CLARA: Am înţeles, domnule. (ia tava) 

VATELIN (impingându-l pe hRedillon spre uşă): Şi 
acum, gata, plecarea! 

REDILLON: Şi geanta mea? Am venit să îmi caut 
geanta! 

VATELIN (punându-i lui Redillon în mână geanta cu 
care acesta venise): Uite, ia-ţi geanta şi hai odată! 

REDILLON: Nu pe asta o vreau! Pe-asta tocmai am 
adus-o! 

VATELIN (dându-i-o pe a lui Maggy): Atunci, asta e? 

REDILLON (luând geanta): Habar n-am! Nu e a ta? 

VATELIN: Nu. Pune geanta lui Pinchard pe masă, în 
locul celei a lui Maggy) 

REDILLON: Atunci, asta trebuie să fie. Hai! (o ia spre 
uşă) 

SOLDIGNAC (urnindu-se şi el în aceeaşi direcţie): 
Hai! 

VATELIN: Aşa, luaţi-o înainte. Am ceva de anunţat şi 
vă ajung din urmă. 

(Redillon şi Soldignac ies pe uşa din fund) 


SCENA 14 
VATELIN,  MAGGY, apoi PINCHARD, DOAMNA 
PINCHARD 


VATELIN (ajuns la uşa din dreapta): Maggy! Repede! 
MAGGY (intrând): Se poate? Au plecat? 
VATELIN: Plecat... da de unde! Mă aşteaptă. Sunt 


obligat să merg să joc o partidă de biliard cu bărbatul tău. 
Lipsesc puţin, dar te rog să nu ieşi din cameră. Te încui şi 
iau cheia cu mine pentru mai multă siguranţă. Dacă totuşi 
apare cineva, ascunde-te la baie şi nu ieşi de acolo până nu 
vin eu după tine. Ai înţeles? 

MAGGY: Yes! 

VODCA LUI SOLDIGNAC: Vatelin! Vatelin! 

VATELIN (tare): El e! Ascunde-te! 

(Maggy nu mai are timp decât să se ascundă şi se 
ghemuiește lângă pat) 

SOLDIGNAC (în pragul uşii): Ei, dar haide odată, 
Vatelin! 

VATELIN: lată-mă! Vin, vin! (iese având grijă să ia 
cheia şi să incuie de două ori) 

MAGGY (singură, vine spre avanscenă): Ce frică mi-a 
fost! Ah, Doamne, când mi-am văzut bărbatul aici, mi-a 
pierit tot curajul! Vai, nu, nu mai vreau, vreau să plec!... 
(îşi caută hainele pe scaun, unde crede că le-a pus) 
Hainele!... Unde mi-a pus hainele?!... (aude voci pe 
coridor) Doamne, ce-o mai fi?!... (se repede în baie) 

VOCEA LUI PINCHARD: Ei, fir-ar! Cheia nu este în 
uşă şi am uitat să o cer jos! (strigă) Băiete! Vino să îmi 
deschizi, te rog! 

VOCEA LUI VICTOR: Am sosit, domnule! 

(Cheia se învârte în broască. Uşa se deschide şi 
Pinchard şi Doamna Pinchard intră. Victor se lipeste de 
cadrul uşii pentru a le face loc să intre.) 

PINCHARD: Mulţumesc. 

VICTOR: Nu aveţi pentru ce, domnule. (închide ușa) 

PINCHARD (nevestei pe care o susține, ajutând-o să 
înainteze): Pe aici! Pe aici! Nu mai tot smiorcăi! Trece... 
Haide, stai jos. (o convinge să se aşeze) Ale dracului crize 
hepatice! Şi tocmai la teatru trebuia să o apuce! A trebuit 
să plecăm înainte de final. (zărindu-şi geanta de voiaj) Ia 
uite, mi-au adus geanta! Ştiam eu c-am lăsat-o jos. (Se 
adresează nevestei care îl priveşte blândă, cu aer suferind. 
Ceea ce urmează se spune fără voce, doar prin articularea 
din buze.) Ei, nu-i aşa că te simţi mai bine? (Doamna 


Pinchard face semn din cap că nu) Tot rău ţi-e? (Doamna 
Pinchard face semn din cap că da) Arată-mi limba! 
(Doamna Pinchard scoate limba) N-arată rău. (Doamna 
Pinchard face o grimasă care ar trebui să însemne: „dar 
nici bine n-o fi arătând! “) Ar trebui să te culci. (Semn al 
Doamnei Pinchard. „Crezi? S-ar putea să ai dreptate. ”) 
Sigur că da. (Surâzând trist, Doamna Pinchard face semn 
din cap: „Noapte bună. “) Noapte bună. (Doamna Pinchard 
face câţiva paşi, apoi se întoarce la soţul ei şi il sărută) Da! 
Aniversarea, aşa e! (Pichard o sărută şi el pe frunte) 
Douăzeci şi cinci de ani... (Doamna Pinchard merge cu pas 
lipsit de vigoare între perete şi pat, pentru a se dezbrăca) 
Să-i prepar o poţiune calmantă. (Caută în geantă) Unde mi- 
e trusa farmaceutică? (scoate papucii) Papucii mei sunt. (îi 
lasă să cadă în fața lui, apoi mai scoate o pereche) Şi ai ei. 
Uite, Coco... papucii... (îi duce nevestei) 

DOAMNA  PINCHARD (din spatele patului): 
Mulţumesc. 

PINCHARD (scoțând o cămaşă de noapte scurtă): Ah, 
o micuță cămăşuţă! (nevestei) Coco! Scurtuţa cămăşuţa! 

DOAMNA PINCHARD: Mulţumesc. (0 îmbracă) 

PINCHARD (caută iarăşi în geantă): Uite şi farmacia! 
(deschide trusa de voiaj) Laudanumul. Laudanumul. Uite-l! 

DOAMNA PINCHARD (de cealaltă parte a patului): 
Dă-mi pieptenele. 

PINCHARD (scoțând pieptenele din geantă): Uite-l! 
(i-l dă peste pat, apoi, luând paharul de pe noptieră, cana 
cu apă şi lingura) Hai să preparăm poţiunea. 

(Se întoarce la masă şi se apucă de treabă. Doamna 
Pinchard, în furou, cu părul lăsat pe umeri, se aşază pe pat 
şi începe să se pieptene. Clopoţelul de sub saltea, de sub 
locul pe care s-a aşezat, începe firesc să sune continuu. 
Pinchard nu îi dă atenţie, aşezându-se pe scaunul de la 
masă.) 

PINCHARD (numărând picăturile): Una, două, trei... 
Ce măgar s-o fi distrând sunând atâta la ora asta?... Patru, 
cinci, şase... gata, zece picături! (Lasă paharul pe masă şi 
se ridică) Chiar începe să mă enerveze ăsta cu soneria lui! 


(Se duce alergând la uşa din fund, o deschide şi strigă spre 
coridor) Nu mai terminaţi odată cu soneria aia?! 

O VOCE DE PE CORIDOR: Dar cine sună cum ziceţi?! 

PINCHARD (răspunzând): Nu ştiu, domnule, dar e 
insuportabil! (strigă din nou) Gata! mai sunt şi oameni care 
dorm! 

DOAMNA PINCHARD (se ridică să vadă ce se 
întâmplă şi, normal, clopoţelul nu mai sună): Ce e? 

PINCHARD (care nu mai aude clopoțelul): Dar i-a 
luat ceva până a lăsat-o! 

VOCEA: Era şi timpul. Noapte bună, domnule. 

PINCHARD: Vă salut, domnule. (închide uşa) 

DOAMNA PINCHARD: Deci, ce s-a întâmplat? 

PINCHARD: Ei, nimic... (împingând-o spre pat) 
Haide, culcă-te, s-a făcut târziu, o să fac şi eu la fel. Uite 
că l-am amuţit pe măgarul ăla! (Işi scoate haina, timp în 
care Doamna Pinchard se bagă în pat. Clopoţțelul reîncepe 
şi mai vesel.) Ei, mai las-o! A luat-o de la capăt! Te omoară 
ăsta cu soneria lui! (se lasă pe pat pentru a-şi scoate 
pantofii, astfel încât clopoțelul de sub el începe să sune 
odată cu celălalt) I-auzi: altul din altă parte! Dar ce e în 
hotelul ăsta, concurs de sonerii?!... Nici c-am mai pomenit 
o asemenea harababură!... (îşi scoate pantofii cu spatele la 
uşa din stânga) 


SCENA 15 

PINCHARD, DOAMNA PINCHARD, PONIAGNAC, 
LUCIENNE, apoi ADMINISTRATORUL, VICTOR, CLARA, 
clienţi etc 


LUCIENNE (țâșşneşte pe uşa din stânga, urmată de 
Pontagnac): Te-am prins, mizerabile! 

(Se apropie de Pinchard şi îl zgăâlţâie de umeri. 
Acesta îşi pierde echilibrul şi cade pe podea. Încă e cu 
spatele la celelalte personaje şi nu a reuşit să îşi scoată 
decât un singur pantof.) 

LUCIENNE şi PONTAGNAC: Nu e el! (fug în camera 
din stânga) 


PINCHARD (Se ridică ținând pantoful în mână. Nu 
vede pe nimeni şi merge şchiopătând, căutând prin toate 
colțurile.) Unde sunt? Unde s-au ascuns? 

VICTOR (intrând grăbit pe ușa din fund): Ce e, 
domnule? Ce s-a întâmplat? 

PINCHARD (punându-și un papuc): Poftim? 

CLARA (intrând şi ea la fel ca Victor): Domnul a 
sunat? 

PINCHARD: Eu! 

ADMINISTRATORUL (Ja fel ca primii doi): Domnule, 
dar nu se sună chiar în halul ăsta! O să treziţi tot hotelul! 

PINCHARD: Cum adică? Tot eu sun? 

UN CĂLĂTOR (intrând în cămaşă de noapte şi cu 
scufie de bumbac): Domnule, dar chiar nu mai termini 
odată cu soneria aia?! Nevastă-mea n-a putut să-nchidă un 
ochi!... 

AL DOILEA CĂLĂTOR (intrând şi el): Auzi, aşa se 
sună?! 

SUCCESIUNE DE CĂLĂTORI ŞI CĂLĂTOARE 
(intrând în diverse ţinute, cu scandal şi reclamaţii): Ce e? 
Ce s-a întâmplat? De ce sună?! Nu mai terminaţi cu 
porcăria asta?! (etc) 

PINCHARD: Ce e cu toată adunătura asta?! la mai 
plecaţi de-aici! 

ADMINISTRATORUL: Da, dar numai în momentul în 
care nu mai sunaţi! 

TOŢI: Da! Da! 

PINCHARD: Cum adică? Eu sun? De unde-aţi scos-o 
că eu sun? Unde vedeţi aşa ceva? Ce, de aici se sună? 

ADMINISTRATORUL: Domnule, staţi că nu... 

PINCHARD: Ăsta e un motiv să daţi buzna peste 
oameni în camerele lor?! Ia căraţi-vă de-aici! 

TOŢI (huiduindu-l]): Vaaai! Huuuo! Băăăi! (etc) 

PINCHARD (furios, de lângă pat): Chiar nu aveţi de 
gând s-o tăiaţi de-aici?! (Pentru a da mai multă putere de 
convingere cuvintelor le spune în silabe şi, la fiecare 
silabă, trage câte un pumn în pat, iar clopoțelul îi 
răspunde ca sunet de sonerie: „Drrring”! Drrring! Drring!” 


Pinchard se opreşte uimit, îşi priveşte patul şi, calm, mai 
dă trei pumni, unul după altul. Clopoţelul, fireşte, îi 
răspunde cu încă trei sunete ca de sonerie.) Păi, deci, de 
undeva din pat sună! 

TOŢI: Din pat?! 

PINCHARD: Absolut! (scoate clopoțelul de sub 
saltea, din dreptul locului lui) Ce mai glumă!... Tare-aş mai 
vrea să-l cunosc pe marele glumeţ pe care îl distrează 
asemenea farse!... 

TOŢI (uimiţi): Ah! 

PINCHARD: Ia te uită. Continuă! Pariez că mai e unul 
şi sub... sub nevastă-mea! 

(Se îndreaptă toţi către fundal. Administratorul şi 
locatarii o iau pe intervalul dintre pat şi perete pentru a 
scoate al doilea clopoțel.) 

DOAMNA PINCHARD (care nu înțelege nimic din tot 
ce se întâmplă): Ce s-a întâmplat? Ce vreţi de la noi? 
Iubitule! Pinchard! Umblă nişte bărbaţi după mine! 

PINCHARD: Nu după tine... 

ADMINISTRATORUL: Nu vă temeţi, doamnă. (găsind 
clopoțelul) Mdaaa... Uite-l şi pe celălalt! 

PINCHARD (luând  clopotelul şi venind spre 
avanscenă): Ăsta e! Ce vă ziceam eu? Tare-aş vrea să aflu 
ce înseamnă toată povestea asta! 

ADMINISTRATORUL: Domnule, nici eu nu înţeleg 
nimic! 

PINCHARD: Dacă aşa se distrează unii, pe seama 
turiştilor, în hotelul dumneavoastră, să ştiţi că voi depune 
plângere! 

ADMINISTRATORUL: Domnule, vă asigur că... 

PINCHARD (dând clopoțeii Administratorului): Aşa e 
bine! Acum plecaţi toţi şi lăsaţi-ne-n pace! (Iese toată 
lumea. Pinchard trânteşte uşa în urma lor.) Uite-aşa, ca la 
armată! (trece spre dreapta) 

DOAMNA PINCHARD (în genunchi, în pat, cu o 
pernă în faţa ei): Ce-a fost asta?! 

PINCHARD (așezându-se la masă): Nimic n-a auzit. 
Coco, să ştii că ai noroc! 


DOAMNA PINCHARD: Ce voiau toţi oamenii ăia? 

PINCHARD (făcând un gest de negatie din cap): 
Nimic! Nimic! (îşi scoate şi al doilea pantof) 

DOAMNA PINCHARD: Ce m-au mai speriat!... Tocmai 
începuse să mă lase durerea şi uite c-a reînceput şi mai şi! 
„.. (se culcă Ja loc) 

PINCHARD (ridicându-se): Ce animale! Ar trebui să 
îţi pui o cataplasmă. (își pune al doilea papuc) 

DOAMNA PINCHARD: Ce-ai zis? 

PINCHARD (fără voce): Ce-ar fi să-ţi pui o 
cataplasmă? 

DOAMNA PINCHARD: Cum vrei să te-nţeleg, dacă 
vorbeşti în contre-jour şi nu văd ce-mi spui?! 

PINCHARD (aprinzând o lanternă şi luminându-şi 
fața, fără voce): Ar trebui să îţi pui o cataplasmă. 

DOAMNA PINCHARD: Aşa zic şi eu. Câteva picături 
de laudanum îmi vor face bine. Dar de unde să luăm? 

PINCHARD (arătând geanta de voiaj, fără vorbe): Am 
tot ce trebuie aici, înăuntru! Trebuie doar să prepar. Stai 
un pic. (Sună, apoi deschide geanta şi scoate un pachet cu 
făină de in Aparte.) Când s-a îmbolnăvit, m-am 
aprovizionat pentru orice eventualitate. Mai rămăsese 
nişte loc liber în bagaj, în care ţinea să pună pâine şi 
jambon... Dar eu am preferat cele necesare pentru 
cataplasme. Şi bine-am făcut! 


SCENA 16 
PINCHARD, DOAMNA PINCHARD, VICTOR, apoi 
MAGGY, VATELIN 


VICTOR (intrând pe uşa din fund): Domnul a sunat? 

PINCHARD (aruncând geanta pe noptieră): Da. De 
data asta chiar eu. Aş vrea să îmi faci o cataplasmă cu 
chestia asta... pentru Coco... în sfârşit, pentru doamna 
care este bolnavă. 

VICTOR: Domnule, nu mai este nimeni la bucătărie. 

PINCHARD: Păi, sigur că da! Adineauri era plin de 
lume aici, iar acum nu mai este nimeni la bucătărie! Măcar 


un aragaz aveţi? 

VICTOR: Da, da! Avem aragaz, domnule! 

PINCHARD (punându-și haina ajutat de Victor): Bine, 
condu-mă, o să fac singur cataplasma. 

VICTOR: Am înţeles, domnule. Îmi permiteti, 
domnule ofiţer medic? 

PINCHARD (dându-i haina): Nu-ţi permit nimic, îţi 
ordon! (joc de scenă) Dacă dau de tine vreodată, în vreo 
infirmerie, îţi trag eu o cataplasmă de nu te vezi! (fără 
voce, soției) Cobor să pregătesc cataplasma şi mă întorc în 
cinci minute. Încearcă să adormi. 

DOAMNA PINCHARD: Să încerc să adorm? Nu te 
teme... Dac-oi putea... Nu sta prea mult! 

PINCHARD: Nu. 

(Doamna Pinchard se întoarce cu fața la perete. 
Pinchard şi Victor ies. Scena rămâne o clipă goală.) 

MAGGY: S-a terminat cu zgomotul. Ce să se fi 
întâmplat? Şi Vatelin care nu se mai întoarce... Ei, nu, că 
mă-mbrac şi plec! Unde să-mi fi pus ţoalele? (caută mai 
peste tot şi, până la urmă, se uită şi în pat, zărind-o pe 
Doamna Pinchard întoarsă cu spatele) My God! E cineva în 
pat! (fuge imediat în baia din care abia a ieşit) 

(Scena rămâne iarăşi goală. Dintr-odată se aude 
zgomot de cheie întoarsă în broasca uşii din fund, apoi de 
împins în uşa care, însă, nu cedează.) 

VOCEA LUI VATELIN: Ce naiba are broasca asta?! 

(din nou zgomot de cheie şi de fortare a uşii care, de 
data aceasta, cedează sub presiunea lui Vatelin) 

VATELIN (intrând): Ce prost sunt! Incercam să-nvârt 
cheia invers! În loc să descui, mai încuiam o dată. (închide 
uşa) Ce mai crampon şi Soldignac ăsta! Credeam că nu 
mai scap de el... Hai să-i dăm drumul lui Maggy. (dinspre 
pat se aude un sforăit) Cineva sforăie-n pat. Chiar să se fi 
culcat?! Uimitoare mai e! Nimic n-o tulbură... (luându-şi 
geanta de voiaj din spatele canapelei, o aşază pe masă, 
scoate o pereche de papuci pe care îi aruncă pe pat, apoi 
trage un scaun aproape de pat, lângă noptieră, pe care să 
îşi lase hainele) Ce minunăţie şi natura asta britanică!... Pe 


cuvânt că doarme! Hai să n-o trezesc. Nu am decât de 
câştigat. Mă culc aşa, încetişor... Cu grijă să nu-i stric 
somnul... (începe să se dezbrace) Chiar mă linişteşte 
chestia asta. (coboară, se împiedică de papucii lăsați de 
Pinchard şi îi ia de pe jos) Da’ ce picioroaie au şi englezii 
ăştia!... (şi-a scos pantofii şi se duce să îi lase la uşă, 
alături de cei ai lui Pinchard) Măi, să-mi trag, dar ce sete 
mi s-a făcut! (observând paharul lăsat pe masă de 
Pinchard) Pică bine. Doamnă Soldignac, uite-aşa o să-ţi 
aflu eu gândurile! (bea) Aşa da! (termină cu dezbrăcatul) 
Mi se închid ochii, nu alta... Cred c-o să adorm imediat. 
Hai să ne întindem uşurel, să nu ne trezim amanta... (se 
strecoară în pat) Fir-ar să fie, dar ocupă loc, nu glumă! Nu 
îndrăznesc să o împing, de frică să n-o trezesc. Alta-acu': 
mi-am uitat pălăria pe cap! (o aruncă la picioarele patului) 
o să-mi ţină de cald la picioare. Ca un coş de sobă. Dar 
somn mai mi-e!... Şi parcă m-a luat şi mai rău după ce am 
băut paharul cu apă... N-o fi pus ceva înăuntru? Stricnină, 
ca mai adineauri! auzi, stricnină... (adoarme) 


SCENA 17 
DOAMNA  PINCHARD,  VATELIN,  PINCHARD, 
VICTOR, apoi LUCIENNE, PONTAGNAC 


(uşa se deschide şi Victor îl invită pe Pinchard care a 
pregătit cataplasma) 

PINCHARD (lui Victor): Mulţumesc. (Victor pleacă. 
Pinchard suflă în cataplasmă, pune laudanum, apoi îi 
spune soției, îndreptându-se către pat:) Gata, Coco, haide, 
acum cât e caldă!... (ridică plapuma de pe Vatelin cu mâna 
dreaptă şi cu mâna stângă îi pune cataplasma pe burtă) 

VATELIN (urlând): Auuu! 

PINCHARD: Asta ce mai e?! 

VATELIN: Cine e? Hoţii! 

PINCHARD: Un bărbat în patul nevestei mele!? 

DOAMNA PINCHARD  (trezindu-se): Cine e?... 
Doamne, un bărbat la mine-n pat!... 

VATELIN: Cine e femeia asta?! 


PINCHARD (infigându-i mâinile-n gât): Ce cauţi aici, 
javră?! 

VATELIN (dându-se jos din pat): Lasă-mă-n pace! 

TOŢI TREI: Ajutor! Săriţi! 

PINCHAR (urlând): E un bărbat în pat la nevastă- 
mea! 

VATELIN: Lasă-mă-n pace! 

LUCIENNE (intrând în  trombă, urmată de 
Pontagnac): Ticălosule! 

VATELIN: Doamne! Nevastă-mea! (îl împinge pe 
Pinchard, îşi ia hainele în zbor şi fuge) 

PINCHARD (Luciennei): Doamnă, sunteţi martoră, 
era în pat cu Coco! 

LUCIENNE: Am văzut foarte bine, domnule! 

PINCHARD (fâşnind în urmărirea lui Vatelin): Puneţi 
mâna pe el! Era în pat la Coco!... La nevastă-mea! 

DOAMNA PINCHARD (care, între timp, s-a sculat, şi- 
a pus halatul şi papucii): Bărbate! Pinchard! Unde te 
duci?! 

PONTAGNAC (Luciennei:): Acum te-ai convins? 

LUCIENNE: Da! Da! Trădătorul!... 

PONTAGNAC: N-am avut eu dreptate când ţi-am zis 
să mai stăm, deşi voiai să pleci? 

LUCIENNE: Ba da! Ai avut dreptate, mulţumesc lui 
Dumnezeu! De-acum m-am convins! 

PONTAGNAC: Sper că vei şti cum să te răzbuni! 

LUCIENNE: Da, îţi jur! 

PONTAGNAC: ii minte ce mi-ai promis?... „Dacă voi 
avea vreodată dovada infidelităţii soţului meu, o să-i 
plătesc pe loc cu aceeaşi monedă!” 

LUCIENNE: Şi nu-mi iau vorba înapoi! O să-ţi arăt ce 
înseamnă să îţi ţii cuvântul! 

PONTAGNAC: Bravo! 

LUCIENNE: Am spus că îmi voi lua un amant? Ei 
bine, mi-l voi lua! 

PONTAGNAC: Sunt cel mai fericit dintre oameni! 

LUCIENNE: lar dacă soţul meu te va întreba cine e 
acel amant, îi vei putea spune! 


PONTAGNAC: Nu e nevoie... 

LUCIENNE: Căci e cel mai bun prieten al lui... Ernest 
Redillon! 

PONTAGNAC (sufocându-se): Cum?!... Red... 

LUCIENNE: Adio! Mă duc să mă răzbun! (iese în 
fugă prin stânga) 

PONTAGNAC (fugind după ea): Lucienne! Pentru 
numele lui Dumnezeu! Lucienne! (se izbeşte de uşa 
închisă) A încuiat!... 


SCENA 18 

PONTIAGNAC, apoi MAGGY, SOLDIGNAC, PRIMUL 
COMISAR, DOI AGENȚI, apoi CLOTILDE PONTAGNAC, AL 
DOILEA COMISAR, DOI AGENŢI, apoi REDILLON 


(Pontagnac fuge spre uşa din fund, dar se izbeşte de 
Comisarul care intră urmat de doi agenţi şi de Soldignac) 

COMISARUL: Stai! În numele legii!... 

PONTAGNAC: Comisarul! 

SOLDIGNAC (cu un tac de biliard în mână): Ia uite-l 
şi pe „love” al ei! (lasă tacul lângă şemineu şi, în pofida 
ținutei, se „antrenează “ pentru box spre perete) 

COMISARUL (lui Pontagnac): Ştim totul, domnule! 
Sunteţi aici împreună cu soţia domnului... 

PONTAGNAC: Cine? Eu? 

COMISARUL: Unde vi se ascunde femeia complice? 

PONTAGNAC: Complicea mea?! 

COMISARUL (unui agent): Caută, agent! 

PONTAGNAC (aparte): Ce tot zice? 

AGENTUL (care a intrat în baie şi se întoarce 
trăgând-o pe Maggy după el): Doamnă!... 

PONTIAGNAC: Asta ce mai e?!... 

MAGGY (văzându-l pe Soldignac): Nevastul meu! 

SOLDIGNAC (întorcându-se): Barbata mea! (se 
ceartă în engleză) 

AL DOILEA COMISAR (sosind pe ușa din stânga, 
urmat de Clotilde Pontagnac): În numele legii!... 

PONTAGNAC: Încă unul! (recunoscându-şi soţia) Şi 


nevastă-mea! 

CLOTILDE PONTAGNAC (celui de-a] doilea Comisar): 
Faceţi-vă datoria, domnule comisar! (iese repede prin 
stânga) 

PONTAGNAC (alergând spre ea): Clotilde!... 

SOLDIGNAC (oprindu-l din fugă): Intre noi doi, 
acum!... (îl ia la pumni în timp ce, la rândul ei, Maggy face 
acelaşi lucru cu agentul care nu vrea să îi dea drumul) 

REDILLON (intrând pe uşa din fund, cu geanta lui 
Maggy în mână): Ce s-a mai întâmplat?! (observând 
comisarii care se uită la el) Vă rog să mă scuzaţi, am 
încurcat genţile!... 

(Schimbă rapid geanta cu cea a lui Vatelin, rămasă 
pe masă, şi iese cât poate de repede pe uşa din fund, în 
timp ce partida de box continuă.) 


CORTINA 
ACTUL III 
Salonul pentru fumat al lui Redillon. 


SCENA1 
GEROME, REDILLON, ARMANDINE 


GEROME (intrând prin fundal, tine împăturite sub 
braţul stâng hainele lui Redillon, fusta Armandinei şi cele 
două perechi de pantofi pe care tocmai i-a lustruit): lar 
fustă! Mereu fuste!... Nu se mai vindecă odată... Ce-o fi 
făcând cu ele, stau şi mă-ntreb? Tineretul din ziua de azi: 
rupe cuiul din toate poziţiile! Tot timpul pe fugă... Toată 
lumea aleargă... Eu nu! Zic ei că sunt trendy... (bate la a 
doua uşă din dreapta, planul doi al scenei) 

VOCEA LUI REDILLON: Cine e? 

GEROME: Eu sunt, Gerome. 

REDILLON (scoțând capul pe uşă): Ce vrei? 

GEROME: E unsprezece. 

REDILLON: Foarte bine că e unsprezece!... (îi 


trânteşte uşa în nas) 

GEROME: Mda! (aparte) Ia uite! Bang!... Să-mi dea 
cu uşa-n nas, nu alta! Copil pe care l-am văzut de când s-a 
născut! S-a dus naibii respectul!... Şi eu care i-am promis 
lui taică-său, fratele meu de lapte, pe patul de moarte, că o 
să am grijă de el! Bietule Marcellin, păi cum să am eu grijă 
de el?! Ce, am vreo influenţă asupra lui? Mă ascultă vreun 
pic? E ca şi cum l-ai ruga pe prinţul din Monaco să aibă 
grijă de Africa... Când îi fac morală, îmi zice că m-am 
ramolit şi, colac peste pupăză, tot eu sunt obligat să fiu şi 
valetul domnişoricilor pe care le aduce pe aici! (se aud voci 
din dormitorul lui Redillon, apoi se deschide uşa) Până la 
urmă s-au hotărât... (iese pe prima uşă din dreapta pentru 
a duce hainele şi pantofii pe care încă nu le-a lăsat jos) 

ARMANDINE (Intră prima, urmată de Redillon care 
înaintează cu pas şovăitor. Nu e pieptănată, părul este pur 
şi simplu strâns la ceafă şi poartă un halat bărbătesc. 
Când apare în scenă, se împiedică în halat şi este aproape 
să cadă.): Ce lung halat ai! (se duce spre şemineu) 

REDILLON (lăsându-se că cadă pe divan): O fi lung 
pentru tine, dar nu şi pentru mine. 

ARMANDINE (aranjându-şi părul): Nu zic, dar cum 
pe mine e... Plus ideea de a-mi aduce una după alta toate 
genţile de voiaj de la hotel, numai pe-a mea nu... 

REDILLON: De unde era să ştiu cum arată a ta... 

ARMANDINE: Mă rog, printre atâtea ai fi putut avea 
norocul să dai şi de a mea. Pleacă de lângă şemineu) 

REDILLON (căscând plictisit): Mdaaa... 

ARMANDINE (privindu-l): Ce e, dragă? 

REDILLON: Ce e ce? 

ARMANDINE: E ceva ce nu se leagă? 

REDILLON: Nu... Doar că sunt obosit, atâta tot. 

ARMANDINE (așezându-se lângă masă): După 
unsprezece ore în pat... 

(Apare Gerome cu un pămătuf de şters praful în 
mână. Se opreşte şi se uită cu milă la Redillon.) 

REDILLON (căscând): Nici şase ceasuri n-am dormit. 

GEROME (ieşind pe uşa din planul doi): Dac-o ţii tot 


aşa!... 

REDILLON: Ce vrei, G&rome? 

GEROME (îmbufnat): Nimic. 

REDILLON: Atunci de ce te uiţi aşa la mine? 

GEROME: Ernest, eşti sleit, băiete! 

ARMANDINE: Hai las-o!... 

REDILLON: Poftim? 

GEROME: Mă sperii... 

REDILLON: la mai lasă-mă-n pace! Ţi-a cerut cineva 
părerea? 

GEROME: Nu e nevoie să mi-o ceară cineva, mi-o 
spun singur. Mă sperii! (pleacă, ieşind prin fundul scenei) 

REDILLON: Cu atât mai bine... Ai mai pomenit aşa 
ceva?! 


SCENA 2 
REDILLON, ARMANDINE 


REDILLON (întins pe divan): Te rog să mă scuzi, este 
cel mai bătrân servitor al familiei. 

ARMANDINE (de pe fotoliu): Mai degrabă cel mai 
familiar... 

REDILLON: Păi da, e ca şi cum ar face parte din 
familie... E unchiul meu de lapte. 

ARMANDINE: Unchiul tău de lapte? 

REDILLON: Altfel zis, mama lui l-a alăptat pe tata. 
Ne înrudim prin lapte. 

ARMANDINE: Mi-e totuna, dar pare ciudat să îl auzi 
cum te tutuieşte şi pe tine cât de politicos eşti cu el. 

REDILLON: Ce vrei, el m-a văzut pe mine născându- 
mă, nu invers. (cască) Să fie-al naibii ce obosit sunt! (se 
întinde pe divan, cu capul spre public) 

ARMANDINE (ridicându-se): Săracul de tine, Ernest, 
hotărât lucru, nu le prea ai cu recordurile! (se îndreaptă 
către el) 

REDILLON: Nu m-am dat niciodată campionul 
Franţei... 

ARMANDINE (cu un genunchi pe divan, între 


picioarele lui Redillon): Las că eşti la fel de bun... (îl 
sărută) S-ar zice că te plictisesc când te sărut... 

REDILLON (fără convingere): Ba nu. 

ARMANDINE (se aşază): Adică, deja?... 

REDILLON: Ei, hai... (implorând) la odihnă! 

ARMANDINE: Asta e treaba cu bărbaţii: nu sunt 
drăguţi decât înainte... (se ridică) 

REDILLON: Sau... poimâine!... 

ARMANDINE (în picioare, în fața lui, uitându-se la o 
acuarelă agățată deasupra divanului): Ce drăguuuţ! E vreo 
proprietate de-a ta? 

REDILLON: Asta? E Capitoliul. 

ARMANDINE:  Capitoliul?... Aha, deci aşa arată 
Capitoliul! Cool! 

REDILLON (rămânând întins): Ce-o fi aşa cool? 

ARMANDINE (așezându-se): Nimic. Doar fiindcă 
Schmitz-Mayer... Ştii, Schmitz-Mayer... 

REDILLON: Ei, da, da... 

ARMANDINE: Mereu mă plictiseşte cu... O ţine-ntr- 
una, habar nu am de unde i-a intrat asta în cap, că eu am 
salvat Capitoliul! 

REDILLON: Tu! 

ARMANDINE: Şi nu e deloc adevărat, nu l-am salvat 
eu sub nicio formă! Nici măcar nu ştiu ce e... Mdaa, aşa 
stă treaba... 

REDILLON: Bine şi-atunci?... 

ARMANDINE: Păi, nu-şi ia vorba înapoi nici să-l tai. 
Zice că ar trebui să candidez la medalia salvatoarelor... Ce 
zici, n-o fi luat-o razna?... 

REDILLON: Ba da. Tu ce crezi? 

ARMANDINE (sărutându-l): Eeei, ce să mai cred, 
iubitule?... 


SCENA 3 l 
RÉDILLON, ARMANDINE, GÉROME 


GÉROME (apare din fundul scenei, aducând un 
pahar cu vin de Bordeaux pe o tavă): lar?! (Armandinei, 


băgându-se între ea şi Redillon) Doamnă, vă rog, fie-vă 
milă! 

ARMANDINE (aparte, trăgându-se spre stânga): Ce l- 
o fi apucat? (se aşază pe masă) 

GEROME (uitându-se la Redillon): Îţi dai seama cum 
arăţi? 

REDILLON: O să te dau pe uşă afară, să ştii! 

GEROME: Nu-mi pasă, că tot n-o să plec! Ia şi bea 
asta! 

REDILLON: Nu. 

GEROME: Bea când îţi zic! 

REDILLON (prost dispus): Of, de câtă răbdare 
trebuie să dau dovadă!... (ia paharul) 

ARMANDINE: Ce e asta? 

GEROME: Coca. 

ARMANDINE: Co... ce? 

GEROME (îndreptându-se spre ea): Coca! Vin tonic 
de coca. (încet, Armandinei) Vă rog, doamnă, gândiţi-vă că 
nu este decât un copil, nu are decât treizeci şi doi de ani! 
Nu e ca mine... 

REDILLON (stând pe divan şi bând): Ce-i tot şopteşti 
acolo? 

GEROME: Nimic... Nimic... 

ARMANDINE (batţjocoritoare): Avem şi noi secretele 
noastre... 

GEROME: Care nu te privesc. 

REDILLON: Aha... Scuze! (îi dă lui Gérome paharul) 
Nu a venit nimeni să mă caute? 

GEROME (dispreţuitor): Mai întâi, numita Pluplu a 
ta... 

ARMANDINE (sărind de pe masă): A venit Pluplu? 
(se aşază în fotoliu şi ciuleşte urechile) 

GEROME: Da, ţinea neapărat să te vadă. 

REDILLON: Ce i-ai spus? 

GEROME. Că este mama ta pe la tine. Şi, cum ţinea 
să te aştepte, i-am zis că, atunci când îţi vine mama, 
rămâne de obicei trei sau patru zile. 

ARMANDINE (ridicându-se): Bine-ai făcut! 


Mulţumesc! Păi, dacă dădeam nas în nas... 

GEROME: Pe urmă a venit domnul Mondor. 

ARMANDINE (cu spatele la public, sprijinindu-se de 
masă): Mondor?! Ia stai... Mondor... Mondor... 

REDILLON: Nu îl cunoşti, a depăşit vârsta... 

ARMANDINE: Aha! (se întoarce) 

REDILLON: E un negustor de antichităţi care are 
acasă la el magazinul, pe acelaşi palier cu mine şi, uneori, 
când apare câte o ocazie... aşa... ca vecin... 

ARMANDINE: Da, da, ai dreptate, eu de Livaro voiam 
să zic, un spaniol, Livaro... Ţineam eu minte că l-am 
cunoscut pe unul cu nume de brânză. (trece între masă şi 
şemineu) 

REDILLON: O fi, dar nu e acelaşi sortiment... (lui 
G&rome) Şi ce vrea Livaro... Ăăă... Mondor? (Armandinei) 
M-am încurcat în brânzeturile tale! 

GEROME: Mi-a zis să-ţi spun că are să-ţi arate o nouă 
achiziţie, o piesă rară, o centură de castitate din secolul 
paisprezece. 

REDILLON: Aha... 

ARMANDINE (sprijinită de masă): Paisprezece ce? 

GEROME: Eu ştiu? Al paisprezecelea încornorat, 
probabil... 

REDILLON: Ba secol! Asta-i tot? 

GEROME: Tot. (se aude soneria) Stai un pic, mă duc 
să deschid. 

REDILLON: Nu am de gând să ies... Dacă e vreo 
femeie, nu sunt acasă! 

GEROME: Nu mai era nevoie să-mi spui. (iese prin 
fundal) 

ARMANDINE (înaintând spre avanscenă): Aşa! Nu, 
nu suntem acasă! Ar mai fi una să apară Pluplu şi atunci să 
vezi ce-ar ieşi!... Nu mai scapi de ea! Plus că nu-mi plac 
deloc caftelile!... (face câţiva paşi) 

REDILLON: Unde te duci? 

ARMANDINE (de lângă uşa din dreapta): Să mă 
îmbrac. Dacă e vreo femeie? Pa! Am şters-o englezeşte! 


SCENA 4 l 
REDILLON, ARMANDINE, GÉROME, apoi 
LUCIENNE. 


VOCEA LUI GEROME: Nu, doamnă, nu este acasă! 
Da, sunt sigur!(bagă capul pe uşa din fund şi, încet, ca să îl 
audă numai Rhedillon) E una... Cărel!... 

REDILLON: S-o ştergem! (ies prin dreapta, a doua 
uşă) 

GEROME (deschizând uşa din fund): Uitaţi, doamnă, 
puteţi vedea şi singură, dacă nu mă credeţi! 

LUCIENNE (intrând): Nimeni! 

GEROME: Vă repet că nu e acasă! 

LUCIENNE: Bine... Spune-i că doamna Vatelin vrea 
să îi vorbească. 

GEROME: Doamna Vatelin! Soţia prietenului lui, 
domnul Vatelin, pe la care se duce atât de des! 

LUCIENNE: Exact! 

GEROME: Ei, asta este altceva! Vă rog să mă iertaţi, 
doamnă, v-am luat drept o curvă! 

LUCIENNE: Poftim?! 

GEROME (chemându-l pe Redillon pe uşa din 
dreapta): Ernest, e doamna Vatelin! 

VOCEA LUI REDILLON: Ce zici? 

GEROME: E doamna Vatelin! (Luciennei) lată-l! 

REDILLON (intrând repede): Imposibil! Tu?! Tu?! La 
mine?!... Cum aşa? (o invită să ia loc) 

LUCIENNE (așezându-se lângă masă): Te miri? La 
drept vorbind, şi eu! 

REDILLON (încet, lui Gérome): Spune-i persoanei 
care a rămas dincolo că îmi cer scuze că nu mă mai pot 
duce după ea, dar o afacere importantă... Mă rog, spune-i 
ce vrei şi, când termină să se îmbrace, expediaz-o! 

GEROME: Am înţeles! (bate la uşa din dreapta) 

VOCEA ARMANDINEI: Nu intra! 

GEROME: Foarte bine! (intră) 


SCENA 5 


LUCIENNE, REDILLON, apoi GEROME, 
ARMANDINE 


REDILLON: Tu?! Tu aici?! 

LUCIENNE: Eu! Cred că ai aflat... 

REDILLON: Nu. 

LUCIENNE: Cum adică?! Dacă sunt aici, ar trebui să 
ghiceşti că... 

REDILLON: Ce-ar trebui să ghicesc? 

LUCIENNE (ridicându-se şi trecând spre planul 2): 
Că astă-noapte mi-am surprins soţul în flagrant delict de 
adulter! 

REDILLON: Ei, nu!... Dumnezeule! Deci ai venit să ne 
iubim!... 

LUCIENNE: Sunt om de cuvânt! 

REDILLON (prinzând-o de mâini şi făcând-o să se 
aşeze pe divan): Ah, Lucienne! Ce fericit sunt! Fă cu mine 
ce vrei! la-mă! Sunt al tău! (se așază lângă ea) 

LUCIENNE: Ba nu! Eu trebuie să spun vorbele astea! 

REDILLON: Asta voiam să zic şi eu! 

GEROME (din fundal): Pssst! 

REDILLON: Ce e? 

(Gerome îi face semn cu mâna să dispară, fiindcă 
trebuie să treacă Armandine pe acolo, apoi închide uşa din 
fund) 

REDILLON: Bine! 

LUCIENNE: Ce e? 

REDILLON (ridicându-se): O să treacă pe aici o 
persoană... Ascunde-te în spatele meu, nu are niciun rost 
să te vadă. 

(Lucienne se ridică şi se ascunde în spatele lui 
Redillon care, în picioare, se uită spre fundul scenei. De 
acolo apare Gerome însoţit de Armandine care s-a 
îmbrăcat. Aceasta îl salută pe Redillon din cap, el 
răspunde, apoi ea pleacă.) 

LUCIENNE: Gata? 

REDILLON: Ssst! Aşteaptă! (Gerome reapare, 
deschide uşa din fund şi face semn că Armandine a plecat, 


lovind cu palma stângă dosul palmei drepte) Da? (Gerome 
aprobă din cap şi face malițios cu ochiul. Redillon 
Luciennei) Gata, a plecat! 

LUCIENNE: Aha! (schimbă poziția) 


SCENA6 l 
LUCIENNE, RÉDILLON, apoi GÉROME 


REDILLON: Ia loc. (se duce să închidă uşa din fund) 

LUCIENNE (aşezându-se): Nu-mi vine să cred! Poţi 
să-ţi închipui, ticălosul?!... 

REDILLON: Despre cine vorbeşti? 

LUCIENNE: Cum, despre cine? Despre bărbatu-meu, 
evident! 

REDILLON (aşezându-se lângă ea): Da, da... Parcă m- 
am prostit! N-am fost atent... 

LUCIENNE: Nu-mi vine să cred! Şi, biata de mine, 
femeie fidelă care a tot respins avansurile săracului 
Redillon! 

REDILLON: Daaa... Ale săracului Redillon... 

LUCIENNE: Ei bine, de cum, nici vorbă să-i mai 
resping avansurile! Doar mă iubeşte... A lui voi fi şi 
aceasta îmi va fi răzbunarea! 

REDILLON: Da! Ah, Lucienne, Lucienne!... 

GEROME (băgând capul pe uşa din fund): Auzi?! Mă 
duc să cumpăr două cotlete! 

REDILLON (ameţit: Bine, bine... Acuma intri să ne 
zici şi de cotlete!... Ah, Lucienne!... (luând-o la fugă spre 
uşa din fund) Vezi şi de fasole verde! Ai auzit? Fasole 
verde!... 

VOCEA LUI GEROME: Da! 

REDILLON (întorcându-se): Are mania de a-mi 
pregăti zilnic cartofi, de mi s-a luat!... (aşezându-se) Iartă- 
mă, este cel mai bătrân angajat al familiei şi e prea cu 
picioarele pe pământ, nu ştie, ca noi, cum e să navighezi 
pe valurile idealului!... 

LUCIENNE (ridicându-se şi îndreptându-se către 
stânga): Dacă asta ţi-a intrat ţie în cap, că sunt pe cale de 


a naviga pe valurile idealului... (trece între masă şi 
şemineu) 

REDILLON: Or, ce ziceam? 

LUCIENNE: Că are mania de a te pune să mănânci 
numai cartofi. 

REDILLON (ridicându-se): Nu, mai înainte. 

LUCIENNE: Ziceai „Ah, Lucienne, Lucienne!” 

RÉDILLON (plin de lirism, încercând să îşi 
amintească, totuşi, ce a spus): Ah, Lucienne, Lucienne!... 
Mdaaa... da... (luând-o de la capăt) Ah, Lucienne, 
Lucienne!... (trăgând-o spre divan) Spune-mi că nu sunt 
jucăria unui vis! A mea eşti, cu adevărat?! Numai a mea?! 

LUCIENNE: A ta! Doar a ta! 

REDILLON: Cât sunt de fericit! 

LUCIENNE: Cu atât mai bine, dragul meu, e o lege a 
compensaţiei: nefericirea unora face puţin din fericirea 
altora... 

REDILLON: Ah, da, da! Lasă-ţi capul pe pieptul 
meu... 
LUCIENNE: Stai puţin, mă deranjează pălăria. (şi-o 
scoate) 

REDILLON (Juându-i-o): Dă-mi-o! (o ia în dreapta, în 
timp ce, cu stânga, o cuprinde de mijloc pe Lucienne) Mă 
îmbată parfumul părului tău!... Ce bine e să te simt aşa 
aproape!... Şi toată numai a mea!... (închide ochii vrăjit) 

LUCIENNE: Şi-o să ţii tot timpul în mână pălăria 
mea?... 

REDILLON (ridicându-se): Nu, stai puţin! (Duce 
pălăria pe masă, apoi se întoarce lângă Lucienne care şi-a 
schimbat locul. O sărută.) E pentru întâia oară când mă 
laşi să-ţi mângâi pielea cu buzele mele!... 

LUCIENNE: Aşa e... Hai să ne răzbunăm! Răzbună- 
mă! 

REDILLON: Da! Da! 

LUCIENNE: Începând de azi nu mai sunt soţia 
domnului Vatelin, sunt a ta... Şi-o să mă iei de nevastă!... 

REDILLON: Da! Da! Da! 

LUCIENNE (vorbind către fundul scenei): N-o să mai 


fiu a bărbatului pe care l-am iubit atât de mult şi căruia i- 
am dat totul... totul... şi dragostea, şi fidelitatea... şi 
candoarea de fetiţă... 

REDILLON: Ei, nu... Ascultă... Nu-mi mai vorbi 
despre soţul tău... Nu în clipa asta. Să nu mai stea între 
noi imaginea lui! Lucienne, iubito!... (îngenunchează în 
fața ei), 

GEROME (trecând prin fundal): M-am întors! 

REDILLON: Am zis să nu mai intre nimeni! 

GEROME: Bine, bine!... Şi ce faci acolo? 

REDILLON: Trebuie să-ţi dau ţie socoteală? Hai, du- 
te!... 

GEROME: Bine! 

REDILLON: Şi închide uşa! 

GEROME: De ce, ţi-e frig? 

REDILLON: Fiindcă aşa zic eu... Şi nu mai intra dacă 
nu te chem! 

GEROME (oftând, dă să plece, apoi, chiar în 
momentul în care iese): N-am găsit fasole verde. 

REDILLON: Mi se rupe! 

GEROME: Aşa c-am luat cartofi. (închide uşa) 

REDILLON: Îmi cer iertare. E cel mai bătrân angajat 
al familiei, dar de acum o să asculte ce-i spun. Gata! Du-te! 

. (nu s-a ridicat din genunchi) Ah, Lucienne! Lasă-mă să 
te strâng în braţe! 

LUCIENNE: Mă iubeşti? 

REDILLON: Dacă te iubesc?!... Nu, stai aşa, nu în 
felul ăsta... Nu sunt destul de aproape de tine... Fă-mi un 
pic de loc! (se aşază în dreapta ei) Aşa, da! În felul ăsta te 
pot strânge mai bine lângă inima mea! 

LUCIENNE: Va să zică, prezicerea ghicitoarei era 
corectă! 

REDILLON (cu ochii pe jumătate închişi): Care 
prezicere? 

LUCIENNE: Că voi avea două aventuri romantice în 
viaţă, una la douăzeci şi cinci de ani... cealaltă la cincizeci 
şi opt. Ei bine, iată cea dintâi se realizează: am douăzeci şi 
cinci de ani şi opt zile. 


REDILLON: Da, şi eu îi sunt eroul!... (schimbând 
tonul) Stai... nu... aşa!... (se întinde prin spatele Luciennei, 
cu capul spre public) 

LUCIENNE: Ce faci? 

REDILLON: Aşa mă simt mai bine! Te văd mai bine!... 
Te pot avea mai bine!... (o sărută) Ah, Lucienne, Lucienne! 
... (Lucienne se ridică în capul oaselor) 

LUCIENNE (oftând): Ah!... 

(Chipul lui Râdillon exprimă anxietatea. Îi mângâie 
mecanic mâna Luciennei, dar se simte că e cu gândurile în 
altă parte. Lucienne se întoarce ca să se uite la el care îi 
zâmbeşte imediat.) 

LUCIENNE: Ei bine?!... 

REDILLON: Ei bine, ce? 

LUCIENNE: Asta e tot? 

REDILLON: Cum adică, asta e tot? Ah, Lucienne, 
Lucienne!... (aparte) Ce idee tâmpită s-o aduc astă-noapte 
pe Armandine aici! (Lucienne se uită iar la el) Ah, 
Lucienne, Lucienne!... 

LUCIENNE (ridicându-se): Ce-i tot dai cu Lucienne, 
Lucienne? Altceva nu mai ştii să zici?! 

REDILLON (ridicându-se şi el în capul oaselor): 
Lucienne, nu ştiu dacă este vorba despre tulburare... 
despre emotie... Îţi jur că este pentru prima dată când mi 
se întâmplă!... 

LUCIENNE: Deci aşa se poartă bărbatul care tocmai 

mi-a declarat că mă iubeşte!... 
N REDILLON (ridicându-se): Ba da, ba da, te iubesc!... 
Inţelege, însă, că eram atât de departe de a mă aştepta 
să... Adică, la atâta fericire!... Bucurie!... Prea multă 
bucurie!... De-asta... La care poți să adaugi un scrupul... 
un scrupul de bărbat cinstit... care n-o să țină, dar e, 
totuşi, justificat. Gândeşte-te că soţul tău e prietenul 
meu... Să-i fac o asemenea porcărie... Lasă-mi puţin timp 
ca să mă obişnuiesc cu gândul că... 

LUCIENNE (îndreptându-se către semineu): Ai 
scrupule cam tardive, prietene!... 

REDILLON: Nu... Vor trece, dacă-ţi zic... Dă-mi doar 


timp să mă gândesc puţin că... Hai să zicem, până mâine... 
Sau, uite, vino diseară! 

LUCIENNE (peste masă): Mâine?!... Diseară?!... 
Imposibil! Acum apare şi bărbatu-meu! 

REDILLON: Poftim?! 

LUCIENNE (revenind): Şi, când apare, vreau ca 
răzbunarea să se fi consumat! 

REDILLON: Bărbatul tău?! Bărbatul tău, aici?! 

LUCIENNE: Da! l-am scris un bilet: „M-ai înşelat, te 
înşel şi eu! Dacă mai ai îndoieli, vino la prânz, la prietenul 
tău Redillon. (dă uşor din cap uitându-se la Redillon) Mă 
vei găsi în braţele amantului meu”. 

REDILLON: Păi, asta e o nebunie!... Chiar am face o 
prostie!... E naşpa rău, intuisem eu ceva - ceva... 
Mulţumesc bunului Dumnezeu că mi-a dat puterea să mai 
gândesc!... 


SCENA 7 l l 
LUCIENNE,  REDILLON, GÉROME, CLOTILDE 
PONTAGNAC 


VOCEA LUI GÉROME (oprind intrarea cuiva): Nu, 
doamnă, nu se poate! 

VOCEA CLOTILDEI PONTAGNAC: Ba da! Dacă-ți 
spun că da, e da! 

RÉDILLON: Asta ce mai e?! 

CLOTILDE PONTAGNAC (împingându-l pe Gérome): 
Lasă-mă o dată!... (intră) 

REDILLON şi LUCIENNE: Doamna Pontagnac! 

CLOTILDE PONTAGNAC: Corect! Eu sunt! Este că nu 
vă aşteptaţi să mă vedeţi aşa de repede? Ieri, Ernest, ţi-am 
spus: „Dacă voi avea vreodată dovada infidelităţii soţului 
meu, voi veni şi-ţi voi spune: Răzbună-mă, a ta sunt!” 

LUCIENNE: Ce face?! 

CLOTILDE PONTAGNAC (scoțându-şi jacheta şi 
aruncându-se pe divan): Ei bine, domnule Redillon, aici 
sunt! Răzbună-mă, a ta sunt! 

REDILLON: Şi ea?! 


LUCIENNE: Ce tot spui?! 

REDILLON (aparte): Doamne, n-oi fi beat?! Chiar c- 
am ametit! Ei, bine, nici aşa!... (merge spre fundul scenei) 

LUCIENNE: Cum să vă zic eu, când spuneţi 
„Răzbună-mă, a ta sunt!”, n-o luaţi prea uşor?... 

CLOTILDE PONTAGNAC: Cum adică? Păi nu asta a 
fost convenţia cu domnul Redillon? 

LUCIENNE: Dacă-mi permiţi, aceeaşi convenţie am 
încheiat-o înaintea ta!... 

CLOTILDE PONTAGNAC: Posibil, dar îţi aduc aminte 
că, de ieri, l-am rezervat pentru mine. 

LUCIENNE: L-ai rezervat?! Mă rog, mi-e indiferent... 

CLOTILDE PONTAGNAC: Uite ce e!... 

LUCIENNE: Uite tu ce e!... 

REDILLON (băgându-se între ele): Eeei, fir-ar să fie, 
adică eu ce sunt în toată povestea asta?! 

LUCIENNE: Ai dreptate! Păi ia zi şi tu ce părere ai? 

CLOTILDE PONTAGNAC: Corect! Vorbeşte! 

REDILLON: Sigur că o să vorbesc! Pe cuvânt că e 
uluitor! Trebuie, deci, să vă răzbunaţi pe soţii voştri. Aşa 
încât eu trebuie să... Adică mă luaţi drept agent delegat 
pentru represalii conjugale?! 

LUCIENNE: la-o cum vrei. Deci: care dintre noi 
două? 

CLOTILDE PONTAGNAC: Chiar aşa! 

REDILLON: Ei bine, niciuna, nici alta. Na! 

CELE DOUĂ: Poooftim?!... 

REDILLON: Şi pa!... (o ia spre fundul scenei) 

CELE DOUĂ: Vaaai!... 

GEROME (vine în fugă): Pluplu... A sosit... 

REDILLON: Ce e? A venit Pluplu? 

GEROME: Da. S-a ntors. Vrea să te vadă. 

REDILLON: Şi Pluplu?! Ei, nu! M-am săturat! Nu mai 
primesc pe nimeni! Zi-i c-am murit! 

GEROME: Am înţeles. (iese) 

CELE DOUĂ: Ernest]... 

REDILLON: Nu! (intră în camera din dreapta şi se 
încuie pe dinăuntru) 


CELE DOUĂ (repezindu-se în uşa pe care a ieşit 
Redillon): A-ncuiat!... 

CLOTILDE PONTAGNAC (îndreptându-se în partea 
opusă): Din cauza ta... 

LUCIENNE: Ba ata! 

CLOTILDE PONTAGNAC (râzând amar): A mea, va să 
zică... Nici nu ştii cât de greu mi-a venit să încerc să fac 
asta... 

LUCIENNE: Crezi că de drag am venit aici?! 

CLOTILDE PONTAGNAC: Vezi?... Dacă nu m-ar fi 
împins obligaţia de a mă răzbuna... 

LUCIENNE: Şi pe mine la fel! 

CLOTILDE PONTAGNAC: Altceva nu mai ştii să zici 
decât: „Şi pe mine la fel!”? 

LUCIENNE: Ce-ai vrea să zic din moment ce suntem 
amândouă în aceeaşi situaţie? 

CLOTILDE  PONIAGNAC: Ca să vezi la ce 
compromisuri ne obligă proprii noştri soţi!... 

LUCIENNE: Tare greu mai e să fii femeie cinstită!... 


SCENA 8 l 
LUCIENNE, CLOTILDE PONTAGNAC, GÉROME, 
PONTAGNAC 


GÉROME (intrând pe uşa din fund): Doamnă, un 
tânăr domn întreabă de doamna Vatelin. 

LUCIENNE: Cine întreabă de mine?... Un tânăr 
domn?!... Cine-adică? 

GÉROME: Domnul Pontagnac. 

CLOTILDE PONTAGNAC (care, la intrarea lui 
Gérome, se dusese lângă şemineu): Soţul meu?! 

GEROME: Pentru mine e tânăr... Gândiţi-vă, doamnă, 
că eram deja major când el încă mai sugea la ţâţa maică- 
sii. 

CLOTILDE PONIAGNAC: Dar ce caută soţul meu 
aici? 

LUCIENNE: De unde vrei să ştiu eu?... Înţeleg că pe 
mine mă caută... La drept vorbind, pică bine, tot aveam 


nevoie de un răzbunător. 
CLOTILDE PONTAGNAC: Ia stai aşa!... Cum adică?! 


LUCIENNE: Nu văd de ce te-ai teme. Ar fi doar la 
schimb pentru ce mi-a făcut bărbatu-meu... 

CLOTILDE PONTAGNAC: Da, şi?... 

LUCIENNE: Şi nu mi-l împrumuţi pe soţul tău ca să 
mă rezolve?... 

CLOTILDE PONTAGNAC: Fie! Asta mă va face să fiu 
şi mai pornită împotriva lui! 

LUCIENNE: Perfect! (luând haina Clotildei de pe 
divan şi întinzându-i-o) Intră acolo. (O scoate pe a doua 
uşă din Stânga. Apoi, lui Gerome:) Invită-l pe domnul 
Pontagnac. 

GEROME: Bine, doamnă. (aparte) Nu mai înţeleg 
nimic. (îl invită pe Pontagnac şi dispare) 

PONTAGNAC (intră foarte emoționat): Singură? 

LUCIENNE: Tu mă-ntrebi?! 

PONTAGNAC: Eu. Eşti de mult aici? 

LUCIENNE: Abia am sosit. 

PONTAGNAC: Şi... Redillon? 

LUCIENNE: Îl aştept. 

PONTAGNAC: Domnul fie lăudat, am ajuns la timp! 
(îşi lasă pălăria pe masă) 

LUCIENNE: Pot să ştiu şi eu de ce te tot ţii după 
mine până şi aici? Ce vrei? 

PONTAGNAC: Ce vreau? Vreau să te împiedic să faci 
o nebunie!... Vreau să mă bag între Redillon şi tine, să mă 
lupt cu el, să i te smulg din gheare! 

LUCIENNE: Cu ce drept?! 

PONTAGNAC: Cu ce drept? Cu dreptul tuturor 
nenorocirilor care plouă peste mine de ieri încoace!... Din 
dragoste pentru tine m-am băgat în cele mai îngrozitoare 
încurcături! M-am trezit că mi se pun în spinare două 
flagrante!... Două flagrant delicte cu care nu am nicio 
legătură!... M-am trezit strâns de gât de un soţ pe care nu 
l-am văzut în viaţa mea... din cauza unei femei pe care nu o 
cunosc! La fel de nevastă-mea, pentru aceeaşi femeie pe 


care nu o cunosc!... Plus perspectiva divorţului de 
Clotilde... Ca să nu mai zic de celălalt divorţ, al doamnei 
pe care nu o cunosc de domnul pe care nu îl cunosc, 
divorţ, însă în care sunt implicat pe post de complice!... Cu 
Clotilde sunt la cuțite... Doamna pe care nu o cunosc a 
venit de dimineaţă pentru a mă anunţa cu accentul ei 
englezesc că îi datorez „reparaţii”! Respectiv o altercaţie 
pigmentată cu lovituri zdravene cu domnul pe care nu îl 
cunosc! Mă rog, necazuri, procese, scandal, alea-alea... 
Toate mi-au căzut pe cap! Şi astea toate, doar ca să te văd 
aruncându-te în braţele altui bărbat! El să ia caimacul şi 
eu să cad de papagal!... Ei, nu! Nu! Hai că n-ai vrea să faci 
aşa ceva!... 

LUCIENNE (aparte): Stai tu, să vezi!... (tare) Sigur 
că da!... Cam aşa stau lucrurile!... Închipuieşte-ţi: văzându- 
te mai adineauri sosind, mi-am zis, hotărâtă să mă răzbun: 
„În definitiv, de ce Redillon? Până la urmă, Pontagnac mi-a 
deschis ochii asupra infidelităţii bărbatului meu!” 

PONTIAGNAC: Corect! 

LUCIENNE: Dacă este cineva care ar trebui să mă 
răzbune, atunci lui i se cuvine onoarea! 

PONTAGNAC: Ei, nu! Chiar e cu putinţă?!... 

LUCIENNE: Drept pentru care, dacă te-aş ruga... 

PONTAGNAC: Dacă m-ai ruga?!... Ştii bine că aş fi 
cel mai fericit dintre bărbaţi... 

LUCIENNE: Aşa? Ei bine, atunci fii cel mai fericit 
dintre bărbaţi! Tu vei fi cel care mă va răzbuna! 

PONTAGNAC: Nu se poate!... 

LUCIENNE: Ba da! 

PONTAGNAC: Într-adevăr, să fie cu putinţă?! Şi asta 
fix în casa ăstuia... a lui Durillon... Redillon! Cât 
rafinament! (se duce să închidă uşa din fund şi să lase 
storurile) _ 

LUCIENNE (îndreptându-se spre masă): Hai! (Işi 
scoate elementul vestimentar sub care se află furoul din 
mătase neagră, cu decolteu adânc, care îi stă pe umeri 
prins doar în două capse din diamant. Totodată îşi lasă 
părul să cadă pe umeri cu o simplă mişcare a capului.) 


Când îi apăream aşa în faţă, soţul meu mă găsea cea mai 
frumoasă de pe faţa pământului. Chiar sunt atât de 
frumoasă?! 

PONTAGNAC (scoțându-şi mănuşile): Da... 
Frumoasă! Frumoasă ca Prinţesa din Bagdad! 

LUCIENNE: Mda, am recitit de dimineaţă piesa lui 
Dumas-fiul... 

PONTAGNAC: De ce? 

LUCIENNE: Uite-aşa! Fiindcă nu sunt obişnuită cu 
genul ăsta de răzbunare. Voiam să fiu în ton cu... 
(schimbând tonul) Mă iubeşti? 

PONTAGNAC (ținând-o în braţe): Profund! 

LUCIENNE (aparte): la te uită, parc-ar şti pe 
dinafară textul lui Dumas!... (tare) Și toată viaţa vei fi al 
meu? 

PONTAGNAC: Toată viaţa! 

LUCIENNE (îndreptându-se către centrul scenei): 
Foarte bine. Stai jos! 

PONTAGNAC (mirat): Cum adică să stau jos? 

LUCIENNE: Uite-aşa! 

PONTAGNAC: Credeam că... 

LUCIENNE: Am zis eu altceva? Dar nu-mi place la 
repezeală, pe nepusă masă. Vreau să fiu eu cea care 
decide clipa, cea care se face dorită... Şi înţeleg ca 
bărbatul care mă iubeşte să fie sclavul supus al capriciilor 
mele. Aşa că, dac-am zis „Stai jos!”, atunci chiar stai jos! 

PONTAGNAC (așezându-se lângă masă): Bine! 

LUCIENNE (făcând doi paşi): Aşa, vezi! 

PONTAGNAC: Te ascult! 

LUCIENNE (venind spre el): Foarte bine! Scoateţi 
haina. 

PONTAGNAC: Poftim? 

LUCIENNE (luând-o spre dreapta): Scoate-ţi haina! 
Nu pot să te văd cu ea. Îmi aminteşti de soţul meu. 

PONTAGNAC: Aha. Pe dedesubt nu am decât vesta şi 
cămaşa. 

LUCIENNE (așezându-se pe divan): Nu-i nimic. 

PONTAGNAC: Bine. (îşi scoate haina) Şi-acum?... 


LUCIENNE: Stai aici, lângă mine. 

PONTAGNAC (luând loc): Stau... 

LUCIENNE: Bine... 

(Moment de tăcere) 

PONTAGNAC (după un timp): Ce aşteptăm? 

LUCIENNE: Să-mi vină... 

PONTAGNAC: Aha!... 

LUCIENNE: Scoateţi şi vesta, parc-ai fi un hamal de 
la mutări de mobilă!... 

PONTAGNAC: Adică să-mi... 

LUCIENNE: Te rog şi-apoi vino la loc, lângă mine! 

PONTAGNAC (scoțându-şi şi vesta): E perfect când 
îmi dai ordine! (așezându-se) Nu-ţi par cam ridicol aşa? 

LUCIENNE: Nu-ţi face griji! (apucându-se să-i 
desfacă bretelele): Urâte mai sunt şi chestiile astea!... La 
fel şi părul... Cine ţi-l îngrijeşte? Parc-ai fi receptioner la 
cine ştie ce hotel... 

PONTAGNAC (care şi-a desfăcut singur cealaltă 
bretea): Aoleu!... 

LUCIENNE: Întoarce-te! (ciufulindu-i părul la ceafă) 
Aşa măcar ai şi tu aer de artist! 

PONTAGNAC: Crezi?! (uitându-şi promisiunile sub 
mângâierile Luciennei) Ah, Lucienne, Lucienne a mea!... 

LUCIENNE: Ce mai e?... 

PONTAGNAC: lartă-mă!... 

LUCIENNE: Te rog să te abţii chiar dacă nu e nimeni 
prin preajmă! 

PONTAGNAC: Ce vrei, nu sunt nici eu de lemn!... 

LUCIENNE: Gata! 

PONTAGNAC: Bine. 

(Lucienne se duce, ia un ziar de pe masă, se întoarce 
şi începe să citească) 

PONTAGNAC (după o vreme): Ciudat mai înţelegi şi 
tu dragostea... (citind titlul ziarului) „Mica Republică”... 

LUCIENNE (după o vreme): Uite, e o premieră la 
Dejazet diseară. 

PONTAGNAC: Aha... 

LUCIENNE: Te duci? 


PONTAGNAC: Nu. 

LUCIENNE: Mdaaa... (Citește mai departe, în tăcere. 
Nemaiştiind ce să facă, Pontagnac fluieră şi se uită în jur. 
Până la urmă se ridică şi, cu mâinile la spate, se uită la 
bibelouri. Lucienne, fără a ridica ochii de pe ziar:) Dar stai 
o dată jos! 

PONTAGNAC: Bine. (Se așază ascultător la loc. După 
o vreme:) Totuşi, ce aşteptăm?... Chiar trebuie să fac 
frumos pentru a primi zăhărelul?!... 

(se aud voci din fundal) 

LUCIENNE: Ssst! 

PONTAGNAC (care s-a ridicat auzind rumoare): Ce-o 
fi?... 

(Lucienne se ridică şi ea, mototoleşte ziarul şi îl 
aruncă) 

LUCIENNE (aparte): În sfârşit!... (tare) Ce contează? 
... Nişte oameni... Poate şi soţul meu... 

PONTAGNAC: Soţul tău!?... 

LUCIENNE. Cu atât mai bine! Astfel răzbunarea îmi 
va fi cu adevărat completă! 

(în acelaşi moment se văd storurile dându-se la o 
parte şi la geamuri apărând capete) 


SCENA 9 

LUCIENNE, PONTAGNAC, apoi VATELIN, 
COMISARUL, DOI AGENŢI, GEROME, apoi REDILLON, 
CLOTILDE PONTAGNAC 


VOCEA COMISARULUI: În numele legii, deschideţi! 

PONTAGNAC: Ei sunt! Ascunde-te! 

LUCIENNE: De ce să mă ascund? Nu mă iubeşti 
destul cât să lupţi pentru mine cu soţul meu?! 

PONTAGNAC: Sigur că da, numai că... 

VOCEA COMISARULUI:  N-aveţi de gând să 
deschideţi?! 

LUCIENNE: Ei bine, aşa vreau să fiu a ta: în faţa 
tuturor! Pontagnac, ia-mă, sunt a ta! 

PONTAGNAC: Cuum?! Acum?! 


LUCIENNE: Acum ori niciodată! 

PONTAGNAC (îndepărtându-se de ea): Ei, nici chiar 
aşa! 

COMISARUL: Deschideţi sau sparg geamul! 

LUCIENNE: Deschide-i, nu vezi că sparge geamul?... 

PONTAGNAC (înnebunit): Păi, da... (Se duce să 
deschidă. Lucienne se lasă să cadă pe divan, cu picioarele 
întinse, puse unul peste altul, lăsată pe spate cu braţele 
sub ea, privindu-şi în ochi, sfidătoare, bărbatul.) 

VATELIN (intrând): Ticăloasa care!... 

COMISARUL: Nu mişcă nimeni! 

VATELIN: Corect! 

PONTAGNAC (Comisarului): Ce doriţi, domnule?! 

COMISARUL (privindu-l scrutător): lar dau de 
dumneavoastră? N-o fi cam des?... 

PONTAGNAC: Domnule, zău dacă vă înţeleg. O 
vizitam pe doamna... 

COMISARUL: În ţinuta aceasta? Vă rog să vă 
îmbrăcaţi. 

(Pontagnac îşi pune la loc hainele, uitând să îşi ridice 
bretelele) 

REDILLON (către public, ieşind din camera lui pe 
uşa din primul plan): Ce s-a întâmplat?! 

COMISARUL: Doamnă, sunt comisarul de poliţie al 
arondismentului dumneavoastră şi m-am prezentat aici la 
cererea domnului Crepin Vatelin, soţul dumneavoastră... 

REDILLON: Scuzaţi-mă că vă întrerup: adică aţi 
organizat un flagrant delict la mine acasă?! (aparte) Uite-l 
şi pe Pontagnac! 

LUCIENNE (fără a se mişca din poziţia luată la 
începutul scenei): Bine, bine, domnule comisar, ştiu 
partitura! (aparte) Am citit-o-n dimineaţa asta. (tare) De 
asemenea, vreau să vă uşurez sarcina. Domnul Pontagnac 
vă poate spune ce vrea cu intenţia de a mă salva, e datoria 
lui de bărbat adevărat. Numai că eu ţin ca adevărul să fie 
cunoscut de toată lumea! (privindu-l sfidător pe Vatelin 
care stă în picioare, între masă şi şemineu, aproape cu 
spatele la ea) Nu am venit aici decât din proprie voinţă şi 


din propria mea plăcere şi, dacă am făcut-o, a fost pentru 
a-l întâlni pe domnul Pontagnac, amantul meu! 

VATELIN: Mărturiseşte! 

LUCIENNE: Vă confirm, domnule comisar, că puteţi 
consemna mărturisirea în procesul verbal. 

VATELIN (lăsându-se să cadă pe scaunul de lângă 
şemineu): Ah!... 

CLOTILDE  PONIAGNAC (apărând pe uşa din 
stânga): Acum şi eu! 

PONTAGNAC: Nevastă-mea! 

CLOTILDE PONTAGNAC: Domnule comisar, vă rog 
de asemenea să consemnați că eu, Clotilde Pontagnac, 
soţie legitimă a domnului aici de faţă, am fost găsită în 
această casă unde am venit, ca şi doamna, pentru a-mi 
întâlni amantul. 

PONTAGNAC (sărind în sus): Ce-a zis?! 

CLOTILDE PONTAGNAC: Adio, domnule! (iese prin 
stânga) 

PONTAGNAC (alergând după ea cu  bretelele 
atârnând): Nenorocito! 

COMISARUL  (oprindu-]: Domnule, vă rog să 
rămâneţi aici, avem nevoie de dumneavoastră. 

PONTAGNAC: Domnule comisar, n-aţi auzit ce-a zis? 
Are un amant! (comisarul ridică din umeri) Unde e 
ticălosul să-l strâng de gât, să-l omor! 

GEROME (aparte): Ăsta vrea să-i facă vreun rău lui 
Ernest, copilaşul meu?! 

PONTAGNAC (mergând în sus şi-n jos înfuriat): la să 
se arate la faţă amantul ăsta, dacă nu e un laş... 

GEROME (înaintând): Eu sunt! 

PONTAGNAC: Tu?! 

REDILLON (lui G6rome): Ce tot spui?!... 

GEROME (încet, lui Redillon): Taci, nu vezi că te 
salvez?! 

PONTAGNAC: Va să zică, tu eşti, da? Lasă că ne mai 
vedem noi!... Dă-mi cartea de vizită! 

GEROME: N-am... Sunt G6rome, valetul lui Ernest... 
al micuţului Ernest... (îl bate amical pe obraz pe Redillon 


şi se îndreaptă spre fundul scenei) 

PONTAGNAC: Un valet?!... 

COMISARUL (lui Pontagnac): Chiar nu observați că 
îşi bat joc de dumneavoastră? Până şi doamna Pontagnac! 
... Nu înţelegeţi că nu e decât jocul unei femei jignite, nu al 
unei soţii vinovate?! 

PONTAGNAC (trecând între masă şi şemineu şi 
luându-şi pălăria): O să aflu eu cum stau lucrurile... 

COMISARUL: Până atunci, avem nevoie de prezenţa 
dumneavoastră. Aveţi un loc unde pot lua în linişte 
declaraţiile? 

REDILLON: Pe aici, domnule comisar. (îi arată 
camera din fund) 

COMISARUL: Mulţumesc. (lui Pontagnac) Vă rog să 
mă urmaţi domnule... şi doamnă. 

LUCIENNE: Bine. (Se ridică fără grabă, cu privirea 
ţintă la soţul ei. La jumătatea drumului, înfrângându-şi cu 
greu emotia, figura i se contractă de plâns şi, arătând 
către Vatelin, zice abia auzindu-se ce spune:) Un bărbat 
căruia i-am dăruit întreaga mea dragoste!... (În acest 
moment, Vatelin, încercând să îşi ascundă tulburarea, se 
ridică şi întoarce dispreţuitor privirile către soţia lui. 
Lucienne îşi reia imediat expresia de bravadă şi, dându-şi 
capul pe spate:) Să mergem! (intră în camera din spate, în 
care au intrat cu toţii, cu excepția lui Redillon şi a lui 
Vatelin) 


SCENA 10 
VATELIN, REDILLON 


(Celelalte persoane sunt în camera din spate. 
Secretarul Comisarului, care este unul dintre agenţi, se 
poate vedea la o masă, în fundal. Comisarul, în picioare, în 
spatele lui, îi dictează procesul verbal. Gerome a dispărut. 
Lucienne şi Pontagnac stau în picioare, fiecare de câte o 
parte a mesei.) 


REDILLON: Asta da încurcătură! (f vede pe Vatelin 


care, ajuns la capătul puterilor, s-a lăsat să cadă într-un 
fotoliu, cu capul în mâini, imediat după plecarea 
Luciennei, iar acum suspină de ţi se rupe inima) Haide, 
Vatelin, vino-ţi în fire!... 

VATELIN (care, lăsându-se în fotoliu, işi pusese 
pălăria pe masă): Prietene, sufăr îngrozitor! Aici aud doar 
bum, bum bum! (arată spre tâmple) 

REDILLON (bătându-l pe umăr): Lasă, lasă!... Nu-i 
nimic!... O să fie bine... 

VATELIN: O să fie bine... pentru tine! Dar pentru 
mine... Fir-ar al dracului! Dacă era vorba despre nevasta 
altuia mi-era indiferent, dar când te gândeşti că este vorba 
despre soţia ta legitimă şi că exact ăsta e locul în care eşti 
înşelat!... E groaznic, ce să mai vorbim! 

REDILLON: Vatelin, îmi permiţi să îţi vorbesc ca 
prieten ce îţi sunt? 

VATELIN: Te rog. 

REDILLON: Ei bine, Vatelin, prietene, eşti un mare 
fraier! 

VATELIN: Crezi? 

REDILLON: Sunt convins! 

VATELIN: Atunci sunt un mare fraier înşelat! 

REDILLON: Înşelat, nu! Tocmai pentru că ai ajuns să 
crezi aşa ceva eşti un mare fraier. la să vedem: numai 
fiindcă ţi-a scris: „Vino la Redillon. Mă vei găsi în braţele 
amantului meu” şi ar fi trebuit să îţi ajungă pentru a te 
lămuri!... Unei femei care îşi înşală bărbatul nu-i prea stă 
în obicei să îi trimită invitaţie la eveniment... 

VATELIN: Asta aşa e! Dar, atunci... 

REDILLON: Atunci, dac-a făcut-o, înseamnă că are un 
motiv anume: cel de a aduce la exasperare gelozia 
bărbatului! O să-ţi spun şi eu cum a făcut-o şi comisarul 
mai adineauri: Nu vezi că e jocul unei femei jignite care se 
răzbună?... Totul duce la această concluzie: felul în care se 
acuză singură... 

VATELIN: Da... 

REDILLON: Punerea în scenă... 

VATELIN: Da... 


REDILLON: Costumaţia specifică pentru un „flagrant 
delict”... 

VATELIN: Da! 

REDILLON: Alegerea lui Pontagnac pe care l-a 
cunoscut abia ieri. 

VATELIN: Da! 

REDILLON: În sfârşit, şi-aş mai şti eu câte ceva, din 
moment ce a venit întâi la mine să îmi propună rolul... dar 
l-am refuzat. (aparte): Păi nu?... 

VATELIN (întinzându-i mâinile): Prietene! Prietene!... 

REDILLON (prinzându-i mâinile): Şi-ai căzut în 
capcană... Deloc nu eşti bun de tactician! 

VATELIN: Recunosc. 

REDILLON: Asta e... 

VATELIN: Vai, ce bucuros sunt!... (suspinând) Ce 
bu... cur... cur... os sunt! Of, of, of! (plânge cu fața în 
palme) 

REDILLON (arătând spre Vatelin): Fericirea sperie! 

(În acest moment, uşa din fund se deschide şi 
Lucienne intră în scenă cu acelaşi aer arogant. Se opreşte 
uimită şi se uită întrebător la hRedillon care, ducând un 
deget la buze, îi face semn din cap să tacă şi să asculte.) 

VATELIN: Ce bucuros sunt!... 

REDILLON: Ei hai, de-acum mai linişteşte-te! 

VATELIN: Prietene, te rog, fii atât de bun şi du-te de- 
o caută pe nevastă-mea, şi zi-i că doar pe ea o iubesc, şi fă- 
o să înţeleagă, fiindcă ăsta este adevărul, că are în mine pe 
cel mai fidel dintre soţi! 

REDILLON: Ştiu şi eu, după toată tevatura de astă- 
noapte... 

VATELIN: Dacă chiar crezi că a fost vreo plăcere tot 
scandalul pe care l-am făcut astă-noapte!... Aş fi vrut să fii 
şi tu de faţă... 

REDILLON: M-aş fi crezut un indiscret... 

VATELIN: Ai fi putut totuşi să fi venit! A dracului 
englezoaică!... Şi-avea nişte picioroaie... Zău, aşa, ar fi 
trebuit să îţi aduc unul dintre pantofii ei să vezi câtamai!... 
Mie să mi se întâmple aşa ceva care... dincolo de aventura 


asta de peste Mânecă... Ştiu că e o tâmpenie să 
mărturisesc aşa ceva, dar... Adică nici că mi-am înşelat 
vreodată nevasta, doar atunci, la Londra, o lună de 
absenţă, nici picior de femeie şi nici eu nu sunt de lemn 
şi... Dar credeam că s-a încheiat. Şi a venit ieri la mine 
acasă pentru a duce mai departe povestea! Deşi basmul 
este despre maeştrii cântăreţi, habar nu ai ce înseamnă o 
maestră cântăreaţă!... M-a ameninţat cu scandalul de pe 
lume şi mi-a fost frică să nu tulbur fericirea soţiei. Deci am 
cedat... 

REDILLON: Păcat că nu poate şi soţia ta să te audă 
acum! (se uită la Lucienne care începe să se înmoaie) 

VATELIN: Păcat... Simt că m-ar crede, că aş putea-o 
convinge... Aş face-o cu toată modestia şi căinţa şi-ar 
vedea atâta dragoste în ochii mei încât nu m-ar mai 
respinge, şi în mâna pe care i-aş întinde-o şi-ar pune 
mânuţa ei şi i-aş auzi vocea adorată spunându-mi: „Crepuţ, 
te iert!” 

(Redillon o ia de mână pe Lucienne şi i-o aşază pe 
mâna lui Vatelin) 

LUCIENNE: Crepuţ, te iert!... 

VATELIN (ridicându-se): Tu, aici?! Reao ce eşti, nici 
nu ştii ce tare m-a durut!... (îi cade Luciennei în brațe, 
plângând în hohote) 

LUCIENNE: Dar pe mine! 

VATELIN: Te ador! 

LUCIENNE: lubitule! 

REDILLON (care le-a întors spatele pentru a-şi 
ascunde emoția, nemaiputând rezista şi cu lacrimi în glas): 
Pe-amândoi vă iubesc! 

VATELIN (strângându-le mâna şi lui şi Luciennei): 
Adevărat prieten!... (Se îmbrățișează toţi trei. Luciennei:) 
Ce bine-a fost! Haide, duceţi-vă! (Redillon şi Lucienne trec 
în dreapta) 

COMISARUL (intrând): Am încheiat procesul verbal, 
dacă vreţi să luaţi la cunoştinţă. 

VATELIN: Procesul verbal?! Nu mai există proces 
verbal! Nu mai există nicio rațiune pentru redactarea 


procesului verbal! (Luciennei) Îl vom rupe bucăţele!... 

COMISARUL: Poftim?! 

VATELIN: Haideţi, domnule comisar, să rupem 
procesul verbal... (îl trage către fundul scenei) 

COMISARUL: N-am mai pomenit aşa suciţi!... 

REDILLON (rămas singur în scenă cu Lucienne): 
Feei?... 

LUCIENNE: Eeei?... 

REDILLON: S-a rezolvat! 

LUCIENNE: S-a rezolvat! 

REDILLON (zâmbind): Şi cu mine... s-a terminat? 

LUCIENNE: Da, fir-ar să fie! mai ţii minte ce mi-a 
spus prezicătoarea: trebuie să am două aventuri în viaţă. 
Uite că peste prima am trecut. A doua va fi la cincizeci şi 
opt de ani. Dacă eşti interesat... 

REDILLON: Mde... la cincizeci şi opt... 

LUCIENNE: Ce părere ai?!... 

REDILLON: Nu de tine mi-e, sigur vei fi întotdeauna 
fermecătoare, la mine mă gândesc, s-ar putea să fiu cam 
obosit... N 

LUCIENNE (uşor ironică): Intotdeauna, zici?... 

VATELIN (intră urmat de Pontagnac): S-a rezolvat! Pe 
tine, Pontagnac, chiar ar trebui să fiu supărat, dar lasă, nu- 
ţi port pică. Dovada? Eşti invitatul meu permanent la 
cinele pe care le organizez în fiecare seară de luni. 

PONTAGNAC: Eu?... Cum aşa?! Pe bune? 

VATELIN: Normal. Vom fi doar între bărbaţi, e ziua în 
care nevastă-mea mănâncă la maică-sa. 

PONTAGNAC (pricepând lecţia): Mda, cu plăcere! 
(aparte) Ia hai s-o iau din loc, tot nu mai am nimic de făcut 
pe aici! 

REDILLON (încet, Luciennei): Totuşi, dacă vreodată 
fantezia îţi cere să... Nu uita să mă anunti cu o zi înainte! 

GEROME (din fundal): Nu veniţi la masă? 

REDILLON: Ba da. 

(Vatelin, Lucienne, hRedillon fac câţiva paşi spre 
centrul scenei) 

PONTAGNAC (venind spre avanscenă, aparte): Aşa 


mi-a fost mie scris, să pic tocmai eu de fazan! (se alătură 
celorlalți) 


CORTINA 


